
        
            
                
            
        

    

Reaktor küsib, Jaagup Mahkra vastab (Tanel Rõigas)

Aastavahetuslik miljöö ajab kokkuvõtlikuks - kuidas siis 2025. tundus? Esimene enda-nimega paberist raamat, Stalker raamatus olevale lühiromaanile - suur edu, oodatud edu, harilik kaasnähe pikale jätkuvale kirjatööle?

Aitäh küsimast, 2025 oli loominguliste saavutuste poolest kindlasti minu senise elu edukaim aasta. Juhtus nii meeldivaid ootamatusi (romaanivõistluse III koht) kui vaikival kokkuleppel lugejaga saavutatud väljateenitud triumfe (Stalkeri-võit). Olen nüüd aastaga saanud välja kaks omanimelist raamatut, mis on kaks rohkem kui mu varasema umbes kümneaastase kirjanikukarjääri jooksul, ja vastukaja mõlemale on olnud õigustatult positiivne. Kahe juurde ma pidama ei jää, tuul on tiibades, maailm on mu auster.

Kuhu need Stalkerid kõik mahuvad, kas kaminasims kitsaks ei hakka jääma?

Kitsaks, ei, ruumi on, aga võibolla peab varsti kandva seina peale ümber kolima.

Kuidas ise arvad,  miks just "Matilda"?

Sest lugeja teab, mis on hea. Ma ise arvan ka, et see on üks mu kõige õnnestunumaid jutte, aga ega ma kirjutama hakates nii ei plaaninud. See oli paar aastat küpsenud idee, kus kuidagi said kokku mõned minu loomingust juba varem läbi käinud meelisteemad, mis saavutasid ühel hetkel kriitilise massi, hakkasid mu peas oma elu elama ja tulemuseks oli kõigile teada ja armastatud "Matilda". Samas meeldib mulle ka, et see ei olnud mitte kõigi lemmikjutt kogumikus. Kõigi lemmik oleks vältimatult tähendanud, et teised lood on kehvemad. Praegu aga seda muljet ei jää. Isegi kogumiku veidi äbarikku avalugu on mõned nimetanud parimaks.

Kuidas saavutuste tunnustamine inspireerib? Kuidas tunne on, millal palgatööst loobuda võib?

No kurat, kas on keegi, kellele tunnustus mõju ei avaldaks? Võibolla ainult grafomaanidele, kes kõigest hoolimata ja iga ilmaga tuimalt edasi kirjutavad. Mind teeb kiitus küll uhkeks ja motiveerib edasi tegutsema, nii et palun kiitmist mitte jätta. Ostke raamatuid muidugi ka. Palgatöö lõpetamine ootab põhimõtteliselt ainult selle taga, et tuleb välja koolitada tuhatkond inimest, kes iga minu raamatu raudpolt lettidelt ära ostavad. Tegelen sellega.

Mis kaasneb "ametliku" kirjutamisega eeldatut ja mis ootamatut? Kuidas tekib lisatööd? Peab tegema omapoolse reklaamipanuse, kuna kirjastaja vaatab ootusärevalt otsa?

Lisatööd võtab avaldav kirjanik endale täpselt niipalju kui ta oma südames oluliseks peab. Ilmus raamat ja tahad ennast reklaamida? Mõistlik mõte, selleks on hulk erineva kulukusega võimalusi. Siin on väike juhend minu kogemuse põhjal:

* Sotsiaalmeedias oma sõprade tüütamine raamatuteemaliste postitustega on miinimumprogramm, kulu 5 minutit oma aega (või kaua iganes sa postitust kirjutad). PROTIP: Kirjuta valmis taaskasutatav reklaamtekst/postitus (ideaalis mitu, erineva soliidsustasemega vastavalt sellele, kuhu sa seda saadad) ja salvesta see kuhugi Google Drive'i või Dropboxi koos raamatu kaanepildi, tagakaaneteksti ja muu materjaliga, sest kõike seda hakkab Sul sageli vaja minema.

* Otsi üles kirjanduslikud grupid (Facebookis on neid mitmeid) ja jaga sinna ka. Otsiaeg 5 minutit.

* Oled valmis reklaami eest maksma? Facebooki algoritmid jagavad su postitust ükskõik kellele. Kulu: Pool tundi reklaami seadistamiseks pluss raha (kõik, mis sa oled nõus välja käima, võtab Zuckerberg heal meelel vastu).

* Teavita err-i ja muid taolisi portaale, et oled ilmunud. 15 minutit.

* Otsi väljaandeid ja blogisid, kuhu oma raamat arvustamiseks saata (mõned leiavad su raamatu isegi üles, aga miks jätta juhuse hooleks?). Kulu: tund aega otsimist ja meilide saatmist, millele edukate läbirääkimiste korral lisandub raamatute pakkimise aeg, pakiautomaadi juurde kõndimine ja postitasu.

* Väljaannete ja blogide regulaarne lappamine lootuses, et arvustus on ilmunud. Kulu 5 minutit nii sageli kui suvatsed, aga Eesti ulme konnatiik on väike ja tõenäoliselt märkab mõni su sõpradest seda enne sind ja jagab sulle.

* Sagedased vaatamised Rahva Raamatu lehele, kas sa oled raamatumüügi top100-s (enamasti mitte). Hõiska, kui oled. Kulu 2 minutit.

* Lisa oma raamat Goodreads'i ja tee sinna oma kirjanikuprofiil, kui sul juba pole. Kulu 10 minutit.

* Tahad raamatut isiklikult tutvustada? Otsi endale meeldiv asutus ja lepi aeg kokku. Leia keegi, kes sinuga lobisema nõustub (või mine üksi, kui sinus on esinejat). Loo Facebook'is üritus, jaga selle linki. Teavita kultuuriportaale. Kulu: mõned tunnid organiseerimist pluss paar nädalat närveldamist ürituse ootuses, kulminatsiooniks tund aega akuutset õudust publiku pilgu all. Kõige selle tulemus? Võibolla müüd mõned raamatud, võibolla jääd ajakirjaniku kaamera ette ja saad kohe kümme korda kuulsamaks ja müüd veel mõned raamatud.

* Sulle vaatab peeglist vastu kirjastaja? Edu sel okkalisel teel. Olles ise alles oma esimese raamatu välja andnud, võin juba öelda, et aja-, ruumi- ja rahakulud (oota, kuni Sa oled kokku lugenud kõik nahad, mida suured raamatupoed Sinu tulude seljast nülgima võimelised on) on substantsiaalsed. Austa kirjastajat, kes sinu eest kõik selle ära teeb.

Kuidas jälgisid müügiedu, kas arvustused-hinnangud lugesid läbi ja kuidas tunne on, kas vastu võeti õiglaselt ja karmilt või tehti liiga?

Müügiedu müügieduks, arvustuste lugemine (ja sotsiaalmeedias jagamine) on kirjaniku tõeline rõõm. Ärge olge nagu mina, arvustage loetud teoseid usinasti, vähemalt kohalike kirjanike omi. Arvustus on märk, et keegi luges teose läbi ja tal tekkis piisavalt tugev arvamus, et see tuli välja öelda. Miski pole autorile valusam kui see, kui teos lugeja lihtsalt külmaks jätab, mingeid mõtteid ei tekita ja hetk pärast käestpanemist ununeb. Korralikult kirjutatud arvustus on autorile hindamatu väärtusega pilguheit oma tööle läbi lugeja silmade ja negatiivne arvustus on mitte ainult parem kui mitte midagi, vaid sõltuvalt asjaoludest võibolla parim asi, mis autoriga juhtuda saab. Mina olen saanud teada täiesti üllatavaid asju, mis mu lugejatele meeldivad ja ei meeldi, ja avastanud ootamatuid lähenemisnurki oma kirjutatule, alates emotsionaalsest analüüsist ja lõpetades tõsiteadusliku kriitikaga. Arvustajad ei väsi üllatamast. Tunnistan ausalt, et loen mulle meeldinud arvustusi aeg-ajalt puhtast edevusest üle ja tunnen sest suurt mõnu ja turtsun omaette naerda, kui mulle eriti hästi ära pandud on.

Kuidas suhtlusringkond-vanemad-sugulased hindasid, palju tiraažist laiali tuli jagada?

Olen olnud "Musta venda" laiali jagades pigem valiv – milleks anda seda inimesele, kes seda tõenäoliselt ei loe, või kui loeb, siis ei hinda, või halvimal juhul hakkab autorist lausa halvemini mõtlema. Olgem ausad, "Must vend" on sügavalt žanrikirjandus, ulmikult ulmikule niiöelda, nagu enamus ulmest, ja žanrivälisele elemendile ma seda kirjutades absoluutselt ei mõelnud. Vähemalt Eesti tingimustes, arvan ma, on ulmekirjanikul neile ka tulutu mõelda – neid ei hakka su looming iial huvitama. Mis ei tähenda, et mõni seda lugema ei satu, aga see on pigem prognoosimatu sündmus. Mõned mitteulmikud (perekonnas või mujal) on minult raamatu siiski saanud, ja vastukaja on tulnud pigem vähe, ja pigem sellist, mis mu nägemust kinnitab. Aga ega ma arvamust ise küsinud pole ka. Kui lugejale meeldis, siis ta ütleb ise.

Kuidas positsioneerid krimikirjandust ja ulmekirjandust lugeja laual, kumba edaspidi on sulest oodata ja mis vahekorras?

Ulme ja krimi on loomult lähedased žanrid - mõlemad rajanevad (vähemalt loo sisesel) loogikal, mis tegi minu jaoks ühest teise hüppamise kergeks. Mõlemad žanrid nõuavad autorilt fantaasialendu, head lugu ja häid tegelasi. Mõlemad žanrid pakuvad lugejale sama asja – meelelahutust, eskapismi, võimalust saata osa päevast mööda millegi muu kui päriselu probleemidele mõtlemisega, ja kui lisaks selle saab lugeja pisut targemaks maailma või teaduse või ajaloo osas, on see boonuseks, aga mitte tingimata nõutav. Ma tean, et mõne arvates peaks ulmel (krimist vist seda ei eeldata?) olema mingi üldhariduslik, tulevikkuennustav, hoiatav funktsioon, aga enamus autoreid, keda mina tunnen, säärast ulmet ei viljele ja enamus lugejaid seda vist ka ei oota. Mida see autorite ja lugejate kohta ütleb? Ma ei tea. Mina omalt poolt olen leppinud oma saatusega olla meelelahutuskirjanik, ükskõik mis žanri ma kirjutan. Olen näinud autoreid, kes arvavad, et loovad midagi sügavmõttelist, kukkudes selles haledalt läbi. Endale ausaks jääda tundub väärikam ja ühtlasi vabastav. Ja kui mingi sügavam mõte peaks minu lugudesse hiilima, siis on ju ainult tore.

Hetkel on mul töös oma riiklikul tasemel tunnustatud kriminaalromaani "Vaarisa moodi" järg. Ühtegi kindlat ulmeprojekti mul käsil pole, aga uuel aastal on vähemalt ühte ulmejuttu mult oodata küll ja eks mu sahtlis ole ka üht-teist, mis sobivat avaldamismomenti ootab. Miks ma ikkagi järgmise ulmeraamatu kallal ei tööta? Ärge muretsege, mõõka ja laserit luubi vastu ma lõplikult vahetanud pole, ulmelisi ideid on mul soolas mitu, aga neile tuleb anda aega küpseda. Need ideed on võibolla lennukamad ja sügavamad kui ma seni kirjutanud olen, ja need ootavad võibolla natuke kogenumat Jaagup Mahkrat, kes on oma kirjutamiskunsti edasi arendanud. Katsetada vahepeal teisi žanre, teisi ideid, teistsuguse mahuga tekste, saab teha kunstile ainult head. Eesti ulmeautoritele on kahjuks paigaltammumine liiga armsaks saanud, ja ka mina ei leia, et mu areng mu esimesest loost "Musta vennani" on olnud piisav. Lahendus: tuleb proovida olla enamat. Kas õnnestub? Saame näha.

Kas on ka aega teisi autoreid lugeda ja mis 2025. aastast positiivset/üllatusliku meenutada võid?

Nagu vist enamus kirjanikke, olen ka mina oma lugemistega lootusetult jännis ja ajast maha jäänud. Tegin väikese inventuuri ja tulin kohutavale tõdemusele, et ma ei ole jõudnud läbi lugeda  mitte ühtegi 2025. aasta uudisteost, Eestist või mujalt. Kurb! Piinlik! Olen alles aastas 1952 ja loen "Orpheuse raamatukogu" sarjas ilmunud Alfred Besteri "Lammutatud meest", mis on minu arvates hea kandidaat parima tõlkeromaani Stalkerile järgmise aasta hääletusel. Ilukirjanduse lugemiseks mul aga reeglina palju aega ei jää, enamus lugemisajast kulub järgmiste raamatute tarbeks uurimistöö tegemiseks. Säärased on ohvrid, mida kirjanikud lugeja mõnu nimel toovad.

Mis oli sinu jaoks ulmesündmus 2025?

Ei saa öelda, et 2025 oleks olnud kõva ulmeaasta. Uutest raamatutest ma juba rääkisin - seda, et ma ei ole neid lugenud - ja filmimaastik sipleb hingetu keskpärasuse, ebavajalike eel- ja järellugude ja uusversioonide mülkas, nagu viimasel ajal kahetsusväärselt kombeks on. Sündmusteks ses mülkas olid minu jaoks "Asumi"-sarja võimas kolmas hooaeg Lee Pace'i auhinnaväärilise näitlejatööga, Guillermo Del Toro "Frankenstein", mis on vahelduseks üks väärt uusversioon, esteetiline kompu, mis sõidab täpselt selle režissööri tugevustel, ja veel üks väärt uusversioon, kummikolliorgia "Deathstalker", mis tõestab, et head fantaasiafilmi on võimalik teha ilma suure eelarveta, mis annab uue elu samanimelisele obskuursele 80ndate mõõga-ja-maagia kangelasele ja mida võib võrrelda "Nõiduri"-sarjaga, ainult et erinevalt "Nõidurist" ei muutu see ruttu rämpsuks, vaid jääb lõpuni energiliseks ja meelelahutuslikuks b-märuliks. Laiemale üldsusele võibolla kõige olulisem on aga teadmine, et Jaagup Mahkra kultuurihorisont on vahepeal kõvasti avardunud ja see eluaegne teatripõlgur käis 2025. aastal teatris lausa kahel (!) korral ja seda omal initsiatiivil! Üks kahest etendusest lahterdub ulmesündmuse kategooriasse küll, selleks oli Tartu Linnateatri minimalistlik "Lilled Algernonile", üsna häiriv ja hingeminev tükk, mis põhineb ilmselt kõigile tuttaval jutul.

Aitäh Reaktori toimetusele võimaluse eest suu enne aasta lõppu puhtaks rääkida!

Lilled Algernonile

Set in the besieged kingdom of Abraxeon, Deathstalker follows the titular warrior (Bernhardt) as he uncovers a cursed amulet tied to the long-dead sorcerer Nekromemnon.













Vestlused toimetajaga: Kati Metsaots (Laura Loolaid)

Sügise vinas, siis kui raeplatsil raamatuid põletati, sattusime Tartu peal jõlkudes pikemalt toimetajatööst vestlema. Kõigepealt tunnistasin üles, et mina näiteks panen komasid kuulmise järgi. Pärast mõnd jooki, mis keha seest soojaks ja usutlusobjekte jutukamaks muudavad, tegin Katile ettepaneku arutelu kirjalikult jätkata ja Reaktoris teistele ka näidata.

Alustame sellest, et toimetamise ühisnimetaja alla koondub terve hunnik erinevaid töid, mida üldse ei pruugi (ega peagi) tegema üks inimene, vähemalt mitte korraga. Räägi, mida sa täpsemalt teed, kui sa teksti toimetad.

Jah, ideaalis oleks keeletoimetaja, sisutoimetaja, korrektor ja küljendaja, aga ulmes on see ulme.

Ma esimesel tiirul teen komad, käänded, kokku-lahkud, sõnakordused, klišeed (nt viperusteta kulgevad tagasiteed, head-paremat täis lauad, ojadena voolavad pisarad, jänni ja kimpu jäämised, ninanipsu mängimised). Siis saadan teksti träkkide ja kommidega tagasi autorile või tõlkijale, kes vaatab selle üle ja saadab uuesti mulle tagasi. Kuna teisel tiirul on mul juba puhtam tervikpilt ja ka autori vastused (ja meelestatus) mu kommidele, saab keskenduda rohkem sisule.

On ka autoreid, kelle tekstis on nii vähe parandada, et teise tiiru loen ära ja kui midagi enamat ei leia, ongi valmis. Nende tekstidega on aga see häda, et tähelepanu kipub hajuma, kuna õigekiri ja sõnavara ja lauseehitus on nii korralikud. Jälle jama, eks ole. (Toimetusele on need ladusa teksti autorid teada – susi neid ärgu võtku.)

Missugune töölõik on su enda lemmik? Mida teed pigem pika hambaga?

Parim on see teine, kui mudru on juba ära parandatud ja saab sisule keskenduda, lauseid sujuvamaks teha ja üleminekuid siluda, ebaloogilisusi loogiliseks teha – no kui kellelgi on vasak käsi puruks lastud, aga siis haarab sellega relva, või kui Eestis paistab jõulu ajal pärast õhtusööki päike, või kui keegi võtab pimedas paljakäsi kotist rästikuid, ilma et ise hammustada saaks. On olnud ka istunuid, kes siis (üle)järgmises lauses istet võtavad, ja süstikusse sisenenud inimesi, kes siis järgmise peatüki alguses süstikusse sisenevad, ning on ette tulnud ka ringjaid sõõre, kuldseid smaragde, tagasi naasmisi, ümaraid kaari, sügavust omavaid hääli. 
Pidevat ohkamist, suunduma asumist, kulmukortsutamist, nõusolevalt noogutamist, teada tahtes küsimist (nt „„Mis su nimi on?“ küsis ta tema nime teada tahtes.“) jms üritan ka tagasi tõmmata, aga kui autor tahab, siis jääb muidugi sisse.

Selle kõik märgin kommentaaridega ära, miks ma mingit varianti pakun või autoril või tõlkijal midagi paremat nuputada palun. Muidugi leiab ka seal veel näpukaid.

Ja kolmas tiir on siis põhimõtteliselt puhtandi lugemine, aga ka seal võib veel igasugu imelikke asju leida, mille peale enne ei tulnudki.

Küljendust loen pikema hambaga, kuna minu jaoks on raamat valmis. Aga samas tabab silm PDF-is asju, mida Wordis ei näe. Nii et see hammas on suhteliselt lühike.

Kui palju sa ise valida saad, mida töösse võtta? (Nii tõlkimise kui toimetamise puhul.)

Tõlkijana saan uutele klientidele kohe öelda, et ma meditsiini, tehnikat ja ehitust ei tõlgi, vanad kliendid juba teavad, et minu lemmikud on juuratekstid, kindlustus, finants. Ja supakad.

Keeldunud olen vaktsiinivastaste, hasartmängusaitide ja MMS-i propageerijate tekstide tõlkimisest. Ja näiteks Evale just hiljuti ütlesin ära mingi ulmetõlke, milles oli liiga palju tehnoloogiat – ma oleks pidanud kõikseeaeg Atsi ja spetsialiste tülitama.

Samas see spetsialistide käest küsimine on väga lahe. Näiteks kui „Mõrtsukbotti“ toimetades ajasin taga mingi geoloogide puuri vastet – mis on seal suht oluline, kuna sellega köetakse ikka kerre ja surnuks –, siis võtsin ühendust ühe oma kliendifirmaga, mis tegeleb radioaktiivsete jäätmete matmisega ja millel on oma geoloog. Samal ajal saatsin sama küsimuse FB kaudu tuttava tuttavale geoloogile. Ja mis selgus – mõlemat kanalit pidi jõudsin sama isikuni, kes on siis meil Eestis see ekspert, kelle juurde suunatakse, meie The Geoloog. Sain temalt selle riistapuu nimetuse.

Toimetajana ma olen seni kõik tööd vastu võtnud ja enamasti autorite ja tõlkijatega hästi klappinud. Aga on olnud ka paar autorit, keda ma vast enam ei toimeta, kuna nende reaktsioon toimetamisele oli solvumine – kuigi ma ütlesin kohe alguses oma mantra, et kui ei ole otsene viga, vaidle vabalt vastu. Ma sestsaadik kardan igat uut autorit.

Aga päris nii ka ei saa, et toimetaja peab käima kikivarvul – ent õnneks enamik toimetatavaid seda ei ootagi. Ma ise näiteks kindlasti mitte: ma annan oma toimetajatele – Dan O’Connell ja Katrin Kern – kirved kätte. Kuigi nad eriti ei kasuta neid – meil on klapp vist nii hea, et ma teen juba enne enesekriitilise töö ära ja siis saadan teksti neile. Muidugi on nad pakkunud ka väga häid parandusi. Ma armastan oma toimetajaid.

Ikka satub töölauale tekste, mis kuidagi rõõmu ei too. Kuidas sa sellisele materjalile lähened, nii et töö ikka tehtud saaks, aga et hing ka sees väga ei karjuks?

Tõlkimisel on olnud surmigavaid üdini kantseliitlikke tekste, näiteks üks projektibüroo toodetud Viimsi jäätmemajandusprojekti aruanne, kus päris ausalt oligi „järelkontrollide elluviimise korrektse sooritamise teostamisi“. See oli võimas, seal pidi laused kõigepealt peas normaalsesse eesti keelde panema, et üldse tõlkida saaks.

Hiljuti oli mul esimene masintõlke toimetamise töö. Teksti sisu oli intervjuud ametnikega asutustevahelise koostöö teemal. Juba kõlab põnevalt, eks. Tundus, et tehisarul oli ka igav hakanud, kuna ta oli suvalistesse kohtadesse asju juurde luuletanud ja mujalt jälle teksti välja jätnud, nii et jube näpuga järje ajamine, ma oleks ise tõlkides rutem saanud.

Hoopis teistsuguse mitterõõmu külje pealt on jällegi igaveseks meelde jäänud Werner Herzogi „Vaikuse ja pimeduse maa“ (1971), mis on dokk pimekurtidest. Väga valus film, nutsin ja tõlkisin.

Nimeta nii tõlkimisel kui ka toimetamisel mõni hea töötav lahendus, mida soovid, et rohkem rakendataks.

Toimetamisel tahaks, et autorid liigendaks teksti või vähemalt lõigutaks või vähemalt kasutaks korralikku reavahetust. Mul on raske teksti toimetada – ja lugejal ka lugeda –, kui see on kõik üks massiiv.

Ja kui ma pean kõigepealt selle tekstimassiivi lõikudeks tegema, aga autor on kasutanud pehmet reavahetust (shift-enter – miks?! mispärast?!), siis ma ei saa seda teha kogu teksti valides, vaid pean kõik lõigud eraldi läbi käima. See ei ole tegelikult minu töö. Nii rõõmustavad on need autorid, kes oma teksti liigendavad, ma armastan neid.

Nimeta nii tõlkimisel kui ka toimetamisel mõni tekstis tehtud viga, mis aastaid hiljem kripeldab.

„Pöidlaküüdi reisijuhis“ parandasime nüüd koos imelise toimetaja Katrin Kerniga – kes on samuti ulmealdis – mu noore ja lollina tehtud vead (nt kuldlehed = lehtkuld), mille tegelikult oleks juba toonane toimetaja pidanud välja rookima, sest noor ja loll olin mina, mitte too staažikas toimetaja. Nii et need asjad nüüd enam ei kripelda.

Seal oli ka näiteks koht, kus pardaarvuti kukub ähvardava huku ootuses laulma. Ja kuna ei mina ega toimetaja poleks saanud toona (ca 1995) välja uurida, et see on Liverpooli jalkaklubi pateetiline hümn, läks sinna „Pistoda laul“. Mulle see ei istunud ja nüüd on see ka parandatud. Kuigi keegi hiljuti ütles, et talle just see vana valik meeldis.

Ja tore näide on üks Maanteeameti aastaraamat, mida tõlkides olin kogemata teinud Pedja jõe silla 68 km pikkuseks – pidage seda siis meeles, kui sealt läbi sõidate, et sihuke uhke sild. See peaks siiani kuskil nende aastaraamatus üleval olema. See ei ole tegelikult kunagi kripeldanud, sest ilmselgelt ei ole seda väärt aastaraamatut mitte keegi peale minu lugenud ega ei loe ka.


[image: toimetajajutt katiga kaksnäidet]

Näide teise tiiru kommentaaridest ja koostööst 



Lähme nüüd tundlike teemade juurde ehk hakkame ulmetekstide toimetamisest rääkima.

Kui kaua sa seda tööd teinud oled?

Ma millalgi, vist aastal 2019, kurtsin Eesti ulme FB-lehel, et kõik eestikeelsed ulmeraamatud, mida ma olin too aasta lugenud, olid toimetamata. Varsti pärast seda tuligi Kalmsten rääkima, et paranda siis pindu silmas, toimeta mu jutt, teen sulle õlle välja (mu meelest ei ole seda õlut mulle välja tehtud, Kalmsten?).

Ja siis tuli Meelis Estconil oma raamatuga juba tasu eest ja siis Eva tõlgete ja eestikeelsete autoritega. Ja siis tulid Joel ja Mahkra ja Loolaid, ja sinna vahele Fantaasia tõlgete toimetamine ja eri autorite kogumikud.

Toimetanud olin ma muidu ka juba varem, aga peamiselt ingliskeelseid tekste.

Mis on selle aja jooksul tekkinud tähelepanekud-trendid? Tüüpvead ja tüüpolukorrad, mis on paremaks läinud, mis hullemaks, mida tahaks kirjutajatele õpikusse raiuda?

Üsna levinud asi on tarbetu logistika. „Ukse juurde jõudnud, mees avas selle“ – no miks mitte lihtsalt öelda, et „jõudis ukse juurde ja avas selle“ või lihtsalt „avas ukse“, sest siis on ju juba ilmselge, et ta on jõudnud ukseni? Kõige valusam on seni olnud „ukse juurde jõudnud mees avas selle“ – st milline mees, ja siis muutub ka segaseks, mis oli see „see“, mille ukse-juurde-jõudnud-mees avas.

Kirjutajatele soovitan alati head näitelauset: „Aknast välja vaadates jäi koer auto alla“. No kui tekstis seisab, et läbi põõsaste ukerdades muutuvad mäed kõrgemaks või sisenedes hakkab päike kõvemini paistma või seda kuuldes hiilib jahedus jälle ligi. Seda on muidugi huvitav ette kujutada ja see võib ulmes isegi võimalik olla, aga noh, eks ole.

Mis on eritingimused või -tegurid või spetsiifikad ulmetekstide toimetamisel? Mis teeb ulmetekstide toimetamise eriliseks?

Ulmefännina ma vist ei taju neid spetsiifikaid nii väga, sest igasugused huvitavad uudsed vidinad ja terminid on ulmetekstides ju tavalised. Lihtsalt tuleb autoriga kaasa töötada, tunnetada tema teksti stiili ja sõnavara ja arutada uusi sõnu ja termineid. Mõnikord ise ka pakun, et kuule, kas paneks selle nii, sest see sobiks su teksti stiiliga hästi.

Kas täheldad mingeid tendentse ka nt alamžanride kaupa? Noh näiteks, et teadusulmes kipuvad laused pikaks või võluvikus lähevad terminid lappama või…

Ei, see on pigem autoriti erinev. Mõni kirjutab hästi lihtsate lausetega, aga teine loob ilusaid rind- ja põimlausete lõike (see on kahetsusväärselt harv!), mille vahel on ka lihtlaused kaunid. Sagedamini on lappama läinud koha- ja isikunimed või distantsid ja ajavahemikud, need saab tavaliselt teisel tiirul kätte.

Missugused on toimetaja õudusunenäod?

Kui ma õhtul vahetult enne magamaminekut mingit teksti toimetan või tõlgin, näen unes lauseid, kus sõnajärg on vale, ja kui ma üritan sõnu õigesse järjekorda vedada, siis nad hüppavad tagasi valesse kohta. See on täiesti kohutav, muudkui paned need õigesti ja siis nad on veel valemini. Ja muudkui kordub, hommikuni. Enamasti aitab, kui toimetamise/tõlkimise ja magamamineku vahele jääb ports kassi- või ehitusvideoid.

Missuguse heakskiidetud kirjanormi tahaksid parema meelega kuu peale kupatada?

Võrdlustarindi öeldisverbi reegel komakasutuse kohta. Näiteks: „Meil on rohkem küsimusi, kui on vastuseid“ või „Raamatuid on rohkem, kui on vaba põrandapinda“. See koma ju tekitab segaduse, et kas siis, kui on vastuseid, on rohkem küsimusi, ja kas vaba põrandapinna olemasolu tõttu on rohkem raamatuid, eks. Ühe tõlkeraamatu tegime tõlkijaga kokkuleppel nii, et eirasime seda lolli reeglit. See oli väga tore. Aitäh, Kirotar!

Missugust unustatud võtet või normi tahaksid rohkem kasutusel näha?

Üha enam inimesi paistab kartvat lühikest mitmuse osastavat, nii et panevad „teadmiseid“, „kogemuseid”, „oskuseid“ (teadmisi, kogemusi, oskusi) – ei oskagi öelda, kas seda kardetakse rumalusest või ettevaatlikkusest. Eesti keel on nii lahe just oma elegantsuse poolest, näiteks inglise keelest eesti keelde tõlgitud tekst on üsna palju lühem suuresti tänu sellele, et meil on käänded ja lühemad vormid.

Toimetaja ja autori kommunikatsioonist, ohuolukorrad, hädaorud, hästi läinud asjad (hästi avatud küsimus rohke heietamisvõimalusega).

Kui ma näiteks saatsin Meelisele tema esimese toimetuse, kus olid sees minu kommid stiilis „sest et seda käänatakse nii“ või „sest et muidu on lausel teine tähendus“, siis Meelis vastas e-kirjas, et ei hakka retoorilistele küsimustele vastama. Mille peale ma muidugi ehmusin. Aga kui ma talle ütlesin, et ei, see on minu selgitus, vaidle vabalt vastu, siis ta sai pihta, et ma ei tee mingit passiiv-agressiivset värki, et ongi ettepanekud – sestsaadik on koostöö sujunud väga hästi.

Kui mul endal ühe kliendist tõlkebüroo tavatoimetajad olid mingil suvel puhkusel ja asendustoimetaja märkis ühe minu tõlke kohta, et „tõlkija võiks oma sõnavarast kaotada sõna „vastavalt““, siis oli küll johhaidii-hetk. No paljudel on sõnakiikse: näiteks ei meeldi mõnele lühike ülivõrre, mõnele sõna „tolle“ või „viivuks“, mulle endale ei istu „väisamine“ ja lambikalt umbisikulisse viskamine, nii et mine sa võta kinni. Igatahes ma ei ole kaotanud seda sõna oma sõnavarast ja soovitan ka autoritel ja tõlkijatel alati vaadata toimetaja ettepanekuid kriitilise pilguga.

Üks hiljutine hädaoruohuolukord oli siis, kui ühe eesti raamatu aasta raamatu ingliskeelse tõlke korrektuuri lugedes märkasin, et inglikskeelses tõlkes on hästi palju vigu ja väljajätteid (no näiteks, et algtekstis soputas vares solvunult tiibu ja siis lendas ära, aga tõlkes lihtsalt lendas ära) – kõvasti rohkem kui küljendaja peaks sisse kandma –, siis helistasin selle raamatuprojekti juhile, kuna raamat oli ju juba korrektuuri etapis ja kohe trükki minemas, et mis ma teen, üsna paanika. Tegime nii, et projektijuht saatis mulle Wordi-failid, ma viisin sinna kõik parandused sisse ja küljendaja tõmbas need uuesti küljendusse.

Toimetamis- ja tõlkepähklid – kuidas neid lahendad?

Pähkleid nagu ei oskagi kohe öelda. Olen autoritele pakkunud küll mingeid asju, et jäta see sõna välja või pane see sõna juurde, siis on mõjuvam. Näiteks Kristi Reiselile pakkusin ühe jutu lõppu väikse sõnaasenduse, mis mu meelest kandis jutu õhustikku, ja Kristi oli sellega rõõmsasti nõus ja mina olin nii häpi, et tabasin ta biiti ja ta omakorda tabas minu kui lugeja biiti. Ja hiljuti just lahendasin (kolmandal tiirul) mingi peatükkidevahelise korduse Meelise tekstis, see oli ka väga rahuldustpakkuv.

Praegu tõlgin ühte suurt sünkmusta ja seal on nii palju kohanimesid ja rahvaste ja sündmuste ja ajastute ja liikide nimetusi, et pea käib ringi, kuidas need maakeeles hästi oleks. Õnneks on mul taga toimetaja Katrin Kern, kellega me saame need asjad paika.

Kirjaniku ulmeaastaring ehk „See kuradi 2025“ (Manfred Kalmsten)

Aasta algas koos Lüüli Suukiga antoloogia „Kaarnakirjas 2: Lumetüdruk” kokkupanemisega. Konkurents oli kõvasti tihedam kui eelmisel korral, ehkki tagantjärele jäi tunne, et eelmises kogumikus osalenud autorid esitasid eelmisel korral ka grammijagu tugevamad lood.  Tagantjärele on muidugi rõõm kahetseda, et seda või teist sisse ei saanud panna, aga üldiselt sai väga korralik ja üsna mahukas kogum kokku.

Välja sai kuulutatud ka sarja „Kaarnakirjas“ kolmanda teemakogumiku üleskutse, mille vilju siin kirjutamise vahele nopin.

Jätkasin selle lainel, et saatsin EKL-i Romaanivõistlusele oma esikromaani „Susikiuste.” Kuna tulemus oli kuulsusetu, siis pole siin muud pajatada, kui et „Susikiuste“ ilmub tõenäoliselt aastal 2026. Või ei ilmu üldse.  Eks näis.

Hetkel ootame kirjastuse Fantaasia eestvedaja, Eva Lutsuga, Kultuurkapitali naeratust.

Romaanivõistluse etteaimatava tulemusetuse ootuses andsin koos Lüüli Suukiga välja ühise jutukogu „Elekter meie vahel.”

Seal siis viis minu, viis Lüüli kirjutatud lugu ja kolm ühistööd. Enamik siis varem avaldamata. Tegelikult oleks tagantjärele tarkusena tulnud selle kogumikuga oodata, et paar lugu jutuvõistlusele rammu katsuma saata ja alles siis välja anda, aga kuna töö selle väljaandmisega kaasnevate ikaldustega oli kestnud juba pikemat aega, siis oli igati õigustatud tahtmine see lõpuks ometi kaelast ära saada.

Kaelast ära saada, et keskenduda jutuvõistluse jaoks loo kirjutamisele.

Jätkasingi juba mainitud Ulmeühingu ja Kirjastuse Fantaasia korraldatud ulmejutuvõistlusega, kuhu sai saadetud kunagi sahtlisse unustatud lugu, sest aeg ja energia kadusid kuskile juba loetletud projektide alla. Saadetud lugu pälvis autasustamiskõlbmatuna koha kuskil kolmandas kümnes ja hea on. Kunagi ilmub võib-olla Reaktoris, aga pigem seal ka mitte.  Eks näis. Jutuvõistluse kogumik ilmus seekord sarjas „Kaarnakirjas“ ja kandis nime „Kaarnakirjas 3: Nelja aastaaja aed.“

Kevadesse mahtus ka järgmise kogumiku „Kaarnakirjas“ lühiloo kirjutamise alustamine. Planeeritud nelja-viie tuhande sõna pikkust teksti on praeguseks kuskil kuusteist tuhat sõna ja tõenäoliselt ilmub see lühiromaanina „Kogu kurja kese” millalgi järgnevatel aastatel.

Juuni kinnitaski nulltulemust romaanivõistlusel. Romaanivõistluse kohta võin vaid öelda, et jaburalt naljakas nüanss on see, et äramärkimise sai lühiromaan, mis isegi kriteeriumitele ei vastanud. Selge ja klaar värk selle võistlusega. Kui ulmejutuvõistlusel midagi sellist juhtuks, tõuseks torm (veeklaasis), aga mis on lubatud Jupiterile, pole lubatud härjale ja see selleks.

Juuli läks edevamalt ja tõi mu riiulile viienda või kuuenda Stalkeri nimelise ulmeauhinna. Selle siis Kääramehega koostatud ja ülihästi vastu võetud lootusekeske ulmekogumiku „Kaarnakirjas 1: Kübeke elutervet vihkamist“ eest. Karmis konkurentsis jäi esikoha ja teise koha vaheks 11 v 12 punkti, nii et veenev võit. Aitähh hääletajatele!

Samuti veenva võiduga pälvis  Stalkeri ka antoloogia nimilugu, Veiko Beliasi „Kübeke elutervet vihkamist,” mille puhul võtan omaks, et peale Kulkast tala saamist oleks võinud selle algne pealkiri „Törts elutervet vihkamist” taastuda, aga nojah. Olin väsinud, hajevil ja nii see jäi. Minu viga või algaja ebaõnn.

Konkurentsitult aasta kõige ebameeldivaim kirjandusalane üllatus pärineb ka Stalkeri hääletuselt, kus Kristi Reiseli potentsiaalne esikohalugu „Vein Naanil” teiseks jäi. Kurb, aga mis teha – rahvas on rääkinud, Winnetou samuti. Hau!

Suve lõpus pidin absoluutse aja- ja energiapuuduse tõttu loobuma Ulmeajakirja Reaktori peatoimetaja toolist, millel olin istunud 2024 aasta algusest. Rohkem ei midagi.

Seega, hüpates sügisesse tuleb ära mainida osalemine Sõnarännul koos Eva Koffi ja Sveta Grigorjevaga. Rääkisin Kuressaares ja Raplas üldjoontes natuke ulmest ja veidi rohkem Eesti ulmest ning natuke ka endast ning tutvustasin Kõige Parema Nõos Elava Keskealise Meesulmekirjaniku, Meelis Krafti, raamatut „Veealused,” mis rändas lõpuks laenu korras Sveta Grigorjeva kätte. Tegelikult rääkisime kolmekesi ka ulmest ja kuna kaasrändajatega oli kokkuklappivusaste üldse suht kõrgel, siis võis Sõnarändu nimetada üheks kordaläinud sündmuseks.

Aastasse mahtusid veel Lüüli Suukiga kahasse korraldatud iga kolmanda reede üritused „Õhtus on ulmet” (nähtavad siin) ja oktoobris toimus veel ka koostöös Tallinna Südalinna Raamatukogus korraldatud Ulmekirjanduse Päev, kus esinesid Mairi Laurik, Jana Maasik, Tormi Ariva, Tuuli Tolmov ja Meelis Friedenthal.

Ulmepäeva video on nähtav siin ja kokkuvõtvalt võib öelda, et esimene pool üle ootuste hästi ja teine pool oodatult hästi. Millalgi jälle ja siis juba äkki kuidagi mitmekesisemalt ja suuremalt. Eks näis.

Aastat paistab aga lõppevat sarja „Kaarnakirjas“ neljanda raamatu ehk kolmanda teemakogumiku „Unustatud-mahasalatud,” lugude lugemisega ning juba mainitud romaanile Kulka tulemuse ootamisega. Loodan parimat ja loodan, et peale aasta viimase ürituse „Õhtus on ulmet” midagi põrutavalt ulmelist või olmelist ei juhtu.

Aastat on olnud palju, igal rindel. Spotify Wrapped hoiatab mind ilmselt Cypress Hilli, Manegarmi ja Finntrolli üledoseerimise eest ja kokkuvõttes võib selle „See kuradi 2025” vähemalt kirjanduslikult kordaläinuks lugeda. Paljuski muus mitte nii väga…

Uut ja (veel/palju) paremat!

P.S. Sain alles hiljem aru, et tegelikult ei huvita kedagi kuraditki, mida ma kui kirjanik tegin 2025 aasta jooksul, vaid et pidin hoopis kirjutama, mida ma lugenud olen. Ohe. Piirdun positiivsega –  Timo Talviku „Sulid ja sulased“ olid vaat-et väga lahe ja Triinu Merese „Teistmoodi tavaline“ on senini kuskil seal hea ja väga hea vahel kõikunud. Ülejäänud ulmeteosed olid pigem pettumused või lihtsalt jama. Järgmiselt aastalt ootan pikisilmi Veiko Belialsi fantaasiakogumikku.

- Kalmsten, side lõpp











Meeldis kõige rohkem, meeldis kõige vähem… (Maarja Kruusmets)

Aasta lõppedes on kombeks kiigata tagasi möödunud kuudele ja kokkuvõtteid teha. Tegelikult minus endas selline sentimentaalsus puudub ja reeglina ma aastale tagasivaateid ei tee, aga kuna paluti, siis võtsin selle ette. Otsustasin lugeda üle kõikide 2025. aasta jooksul Reaktoris ilmunud lugude pealkirjad, et näha, kui paljude lugude sisu ma pealkirja järgi mäletan ning millised trendid nende põhjal välja joonistuvad.

Juba ilma numbreid lõpuni läbi lappamata võin öelda, et sel aastal oli näha muutust püsiautorite hulgas. Kui varem oli Tim Hornet see, kes raudselt igasse numbrisse kirjutas, siis selle aasta jooksul jäi tema lugusid harvemaks ning tema asemel tõusis püsiautorite sekka Tanel Rõigas. Kuigi Rõigas ei ole minu lemmikautor, on tema pühendumus Reaktori töösse igati tänuväärne.

Olin sel aastal üllatunud, et jutuvõistluse ülejääke Reaktorisse nii vähe jõudis. Minu jaoks oli see kolmas kord, kui jutuvõistluse järel ajakirja jõudnud jutte lugesin, ja mäletan, et eelmistel kordadel jagus lugusid hulganisti päris mitmesse numbrisse. Ma ei oskagi öelda, kas see muutus on positiivne või negatiivne, küll aga tundus mulle, et sel korral olid need lood pisut kvaliteetsemad kui eelmistel kordadel. Samas oli natuke kurb lugeda paari autori töid, kes üle kahe aasta kirjutavad, ja näha, et nad ei ole oma kirjutamisstiilis kuidagi edasi arenenud. Arvatavasti on siinkohal hea meelde tuletada tõsiasja, et ka kirjutamise puhul kehtib reegel, et harjutamine teeb meistriks. Lisaks harjutamisele on ülioluline komponent lugejate tagasiside ja soov sellest õppida, olgu see tagasiside siis positiivne või negatiivne.

Ilma erinevate aastate lugusid loendamata tundub mulle, et sel aastal ilmus Reaktoris üldse vähem jutte kui eelnevatel aastatel. Iseenda kohta võin öelda, et pereelu ja muud projektid on sel aastal hauganud suure suutäie minu töövälisest ajast ja seetõttu pärssinud minu loomisvõimet. Mis on aga saanud teistest autoritest, kes varem kasvõi teatava regulaarsusega lugusid saatnud on? Kas peame hakkama neid haledalt hõikudes mööda linna taga otsima?

Väga toreda üllatusena tuli laste erinumber selle aasta mais. Tõsi, kaastöid ei saabunud nii palju, et puhtalt laste numbrit kokku panna, kuid igal juhul oli see tore algatus mitte ainult selle pärast, et lapsed ka vahelduseks Reaktorit lugeda said, vaid ka seetõttu, et lastele tuleb kirjutada pisut teistmoodi kui täiskasvanutele ja autoritele pakkus see kindlasti toredat väljakutset. Loodan, et selliseid erinumbreid tuleb veel. Miks mitte näiteks naistele suunatud erinumber? Üldiselt on ulme üpriski meestekeskne ja tihti julm, nii et naissoost lugejate ulme juurde meelitamiseks tuleks kasutada õrnemaid võtteid.

Korraks Reaktori väravatest väljapoole põigates oli tore näha, et meie vana tuttav Tim Hornet sai kodanikunime Timo Talvik all sel aastal maha oma esikromaaniga „Sulid ja sulased”, mis lugejate poolt soojalt vastu võeti ja seda ka väljaspool ulmeringkonda. Olen mitmel korral väljendanud Reaktori toimetusele tänu selle eest, et see ajakiri on koht, kus noored autorid saavad avaldada ja areneda tänu kogenud jututoimetajatele ja lugejate tagasisidele. Väikestest asjadest saavad tasapisi suured ja ka lühilugude kirjutajad võivad julgust kogudes pikemaid tekste looma hakata. Loodan ainult, et uusi lühilugude autoreid piisavalt peale tuleb, et vanade olijate teistele jahimaadele minekul nende kingadesse astuda.

Nii, siiamaani ei ole ma kõigi selle aasta lugude pealkirju üle jõudnud vaadata. Kui seda teksti alustasin, arvasin, et mul pole midagi öelda, kuid tuleb välja, et Reaktoris toimub siiski pidevalt midagi, mis kaasa mõtlema paneb.

Lugude nimekirja lõpuni jõudes pean jälle tõdema, et neid oli vähevõitu. Kõige paremini on mulle jäänud meelde aga neli üsna pikka inglisepärast lugu kolmelt erinevalt autorilt – „Mis juhtus Maxmillian Rochefortiga” (Mia Lisette Tamme), „Ettenägelikkus” (Anni Ambos), „Mis juhtus Agnes Montgomeryga” (Anneli Marks) ja „Kolm teed mõistmiseni” (Anni Ambos). Need olid lood, mis mulle stiiliselt meeldisid, kuid mis huvitaval kombel olid üksteisega väga sarnased nii tugevuste kui ka nõrkuste poolest. Kahe loo puhul on see mõistetav, sest need on kirjutanud sama autor, kuid teised kaks autorit? Isegi pealkirjad on kahel lool ju väga sarnased. Ei tea, kas neid kolme autorit on järjest tabanud anglofiilia või on see kõik lihtsalt kokkusattumus. Ega ma tegelikult seda ei kritiseeri, mul ei ole midagi inglisepäraste lugude vastu, lihtsalt teiste Reaktoris ilmunud juttude kõrval paistsid need silma.

Ülejäänud selle aasta lood olid ootuspärased – Tim Hornet, Artur Räpp ja Tanel Rõigas oma harjumuspärastes rööbastes, kuigi Rõigasel oli üks tavalisest eristuv lugu, mis mulle meeldis –„Lohelaul 33”. Sekka veel väga erineva tasemega tööd autoritelt, keda tavaliselt Reaktori veergudel ei kohta.

Hakkasin mõtlema, et äkki on meie autorid vähem Reaktorisse kirjutanud selle pärast, et sel aastal oli lisaks Ulmeühingu traditsioonilisele jutuvõistlusele veel väljundeid, mille jaoks pikemalt ja põhjalikumalt kirjutada –„Kaarnakirjas” sarja raamatud. Vaadates nimekirja autoritest, kelle lood neis ilmunud on, tundub küll, et enamik loovenergiast on olnud pööratud Reaktorist väljapoole. Ühest küljest on see suurepärane, et jutukirjutajatel on nüüd olemas võimalus ka paberil avaldatud saada, teisest küljest on see muidugi kaotus Reaktorile.

Sarja „Kaarnakirjas” raamatute juttude tase on minu jaoks üpris erinev. Sarja esimeses osas „Kübeke elutervet vihkamist” oli tase minu meelest ühtlasem, kuid praegu teist osa „Lumetüdruk” lugedes tundub mulle, et nii mõnigi jutt oleks vajanud enne avaldamist pisut enam tööd. Siiski olen neid raamatuid nautinud, sest need on suurepärane võimalus erinevate autorite stiiliga süstemaatiliselt tutvuda ja mitu lugu neist on mulle väga meeldinud.

Kokkuvõttes tundub, et Reaktoris ilmunud juttudega oli sel aastal nagu õunasaagiga – üpris vähe ja erineva kvaliteediga. Aga õnneks on lugudega samamoodi nagu õuntega – ühe aasta kehvake saak ei tähenda seda, et järgmisel aastal samamoodi peaks olema. Nii et autorid, kirjutage meile kaastöid, et järgmise aasta detsembris saaksime juba parema saagi üle rõõmustada!











Päeva materjal Wikipedias, detsember 2025 (Taivo Rist)

ESIMENE TEGELANE: Must Lesk (16. november)

Must Lesk on "Marveli" superkangelanna kodanikunimega Nataša Romanova, kes debüteeris 1964 Raudmehe vastasena. Algul oli ta NSV Liidu spioon, kes pidi välja nuhkima relvatootja Raudmehe ärisaladusi. Supervõimeid tal pole, kuid NSV Liidu spioonide väljaõppekeskuses Punases Ruumis muudeti ta tugevamaks ja aeglustati tema vananemist ning ta muudeti viljatuks. Juba 1966 kargas ta USA-sse ära ja see sümboliseeris ameerika individualismi eeliseid vene kollektivismi ees. Seejärel valmistas NSV Liit Punases Ruumis järgmise Musta Lese, kelle õige nimi oli Jelena Belova, ja eks nad siis omavahel kemplesid. Romanova oli esimene üksik superkangelanna – ma pean silmas seda, kes polnud mõne meessuperkangelase paariline või armastuse objekt. Ehkki hiljem oli tal nii partnereid kui armastust. Ta oli täiesti võimeline töötama üksi ja tegigi seda sageli ning see käis kokku tollal levinud teise laine feminismiga. Romanova on mõnevõrra julmem ja altim vaenlasi tapma kui teised superkangelased. Kunstnikud kujutasid teda väga seksualiseerituna.
[image: Tales of Suspense 64 - Black Widow and Hawkeye]

https://en.wikipedia.org/wiki/Black_Widow_(Natasha_Romanova)



KUU AJAKIRI: "Uncanny Tales" (18. november)

Nime "Uncanny Tales" kannavad Robert Sheckley lühijutukogumik, õuduskoomiks ja kaks pulpajakirja. Siin jutustan Kanadas 1940–43 ilmunud ajakirjast, mida ilmus 21 numbrit. Toimetaja oli Melvin Colby, kes alguses avaldas ainult kohalikke, kanada autoreid, aga hiljem hakkas ostma ameeriklastelt juttude avaldamise õigusi – kriitikute meelest olid kanadalaste jutud viletsad. Kui kanadalaste jutud olid peamiselt esmatrükid, siis ameeriklaste omad kordustrükid. Parimaks ajakirjas ilmunud teoseks nimetatakse Stanton Coblentzi antiutoopiat "After 12,000 Years", mille peategelane satub düstoopilisse tulevikku. Ajakiri suleti peamiselt sõjaaja paberipuuduse tõttu. Ajakirja maht oli algul 64 lehekülge, pikkamööda kasvas see 128-le. Numbrid maksid 15 senti, välja arvatud viimane, mis maksis 25 senti. Tiraaži ei nimetata, kuid tänapäeval on seda ajakirja raske leida ja kogu komplekt (kõik numbrid) on üliharuldane.

https://en.wikipedia.org/wiki/Uncanny_Tales_(Canadian_pulp_magazine)



TEINE TEGELANE: jetid (23. november)

Sari "Doktor Who" vajas 1960-ndate keskel pärast dalekite sarjast väljakirjutamist uusi pahalasi ning stsenaristid Henry Lincoln ja Mervyn Haisman leiutasid jetid, võttes eeskujuks samanimelised müütilised olevused. Jetid on robotid nagu dalekidki, kuid vähem robotliku välimusega. Jetid teenivad Suurt Mõistust, müstilist kehatut olevust, kes kõige rohkem siin maailmas ihkab endale keha saada. Produtsent ennustas õigesti, et jetid saavad menukateks, ning kasutas neid põhipahalastena algul 1967. aasta seriaalis "Kohutavad lumeinimesed" ja siis järgmise aasta seriaalis "Hirmu võrk", milles jetid püüavad enda kontrolli alla võtta Londoni metrood. Kuid Lincoln ja Haisman läksid BBC-ga tülli selle pärast, kuidas jetisid kasutada tuleks, mõlemad lahkusid BBC-st ning jetid kirjutati "Doktor Whost" välja, dalekid toodi tagasi. Dalekid olid mõnevõrra hirmsamad, sest jetide jäigad kostüümid ja armas karvane välimus muutsid nad pahalastena vähem usutavateks.
[image: 960px-DWE Yeti]

https://en.wikipedia.org/wiki/Yeti_(Doctor_Who)



KOLMAS TEGELANE: mehaaniline türklane (30. november)

Ungarist (tänapäeva Slovakkiast) pärit saksa insener Wolfgang von Kempelen (1734–1804) nägi 1769 Viinis Schönbrunni lossis keisrinna Maria Theresiale esinenud prantsuse illusionisti François Pelletier' etendust, mis kasutas magneteid, ja talle tuli pähe luua oma leiutis, mis Pelletier' varju jätaks. Plaan õnnestus ja Pelletier'd teatakse tänapäeval ainult von Kempeleni inspiraatorina. Von Kempelen valmistas väidetavalt malet mängiva masina mehaanilise türklase. Sellest on "Reaktoris" natuke kirjutanud Rauno Pärnits ja võib-olla veel keegi, ma ei leidnud arhiivist rohkem. Tegelikult istus masinas tugev maletaja, kes juhtis malendeid ja võitis enamiku partiidest. Mehaaniline türklane debüteeris Schönbrunni lossis juba 1770. Pärast von Kempeleni surma ostis roboti Johann Nepomuk Mälzel (1772–1838), kes tuuritas sellega mööda maailma ning võitis teiste seas Napoleon I-t ja Benjamin Franklinit. Veel enne Mälzeli surma pettus paljastati, siis aga unustati niihästi malemasin kui see, et see pettus oli.
[image: Tuerkischer schachspieler windisch4]


https://en.wikipedia.org/wiki/Mechanical_Turk



KUU AJALOOPILT: "Dewey Defeats Truman" (3. november, aastapäev)

USA 1948. aasta presidendivalimistel kandideerisid demokraat, ametisolev president Harry Truman, ja vabariiklane, New Yorgi osariigi kuberner Thomas Dewey. Vabariiklased läksid valimistele kindla soosikuna: nad lootsid säilitada enamuse parlamendi kummaski kojas ja võita presidendivalimised. Vabariikliku meelsuse poolest tuntud ajaleht "Chicago Daily Tribune" oli omade võidus nii kindel, et veel enne valimistulemuste selgumist laskis järjekordse numbri trükkida pealkirjaga "Dewey võitis Trumanit". Ent valimised läksid hoopis vastupidi oodatule, vabariiklased kaotasid parlamendi kummaski kojas enamuse ja presidendivalimised samuti. Ülejärgmisel päeval kohtus Truman rahvaga ja talle anti selle ajalehe eksitava pealkirjaga number. Truman oli rõõmus, et saab avalikkusele demonstreerida oma vaenlase äpardust, ja teised ajakirjanikud hoolitsesid juba selle eest, et see foto leviks. Ajaleht ilmub alates aastast 1847 tänapäevani ja see ongi tema kõige kuulsam prohmakas.

https://commons.wikimedia.org/wiki/File:Dewey_Defeats_Truman.jpg



ESIMENE LOODUSEPILT: Ivar Leidus pildistas harilikku käokannust. (4. november)
[image: Linaria vulgaris flowers - Keila]


https://commons.wikimedia.org/wiki/File:Linaria_vulgaris_flowers_-_Keila.jpg



KUU ASTRONOOMIAPILT: Fraunhoferi jooned (7. november)

Aastal 1802 märkas inglise keemik William Hyde Wollaston esimesena Päikese spektris tumedaid jooni. 1814 avastas saksa füüsik Joseph von Fraunhofer need jooned temast sõltumatult ja hakkas neid uurima. Ta kaardistas üle 570 joone, tähistas kõige selgemad neist tähtedega A–K ja nõrgemad muude tähtedega. Tänapäevaks on neid avastatud tuhandeid. Kuid ta ei osanud neid selgitada. Alles 1860. aasta paiku märkasid Gustav Kirchhoff ja Robert Bunsen, et Fraunhoferi jooned kipuvad kokku langema keemiliste elementide aatomispektri iseloomulike joontega. Nad selgitasid Fraunhoferi jooni keemiliste elementide neeldumisega Päikese atmosfääris. Edaspidi selgus, et mõned nõrgemad tulenevad ka hapniku molekulide neeldumisest Maa atmosfääris. Neid nimetatakse telluurilisteks joonteks (tellus tähendab ladina keeles Maad). Joonis kujutab Fraunhoferi jooni nähtavas lainepikkuses koos neid põhjustavate keemiliste elementidega.

https://commons.wikimedia.org/wiki/File:Solar_spectral_irradiance.svg



KUU KIRJANIKUPILT: Kurt Vonnegut (11. november, sünniaastapäev)

Vonneguti elust kirjutasin "Reaktori" mulluses mainumbris, kui inglise viki esilehel oli tema isikuartikkel. Seekord oli seal foto temast ja ma õige kirjutan tema loomingust. BAASis on tema 14 romaani, 3 näidendit, 47 juttu ja 7 kogumikku. Iga tema rohkem kui 5 arvustusega teose keskmine hinne on üle 4 ja eesti keelde on neid tõlgitud ikka omajagu. Juba tema debüütromaan "Player Piano" nimetati Rahvusvahelise Fantaasiaauhinna kandidaadiks (võitis Simaki "Linn"). "Hugo" kandidaadiks nimetati ta neli korda: 1960 romaaniga "Titaani sireenid" (võitis Heinleini "Tähesõdalased"), 1964 romaaniga "Kassikangas" (võitis Simaki "Vahejaam"), 1970 romaaniga "Tapamaja korpus 4" (võitis Le Guini "Pimeduse pahem käsi") ja 1973 võitis "Tapamaja korpus 5" parima filmi kategoorias. "Nebula" kandidaadiks nimetati ta korra ja "Tapamaja korpus 5" jäi taas alla "Pimeduse pahemale käele". 1986 nimetati "Galápagos" John W. Campbelli auhinna kandidaadiks (võitis David Brini "Postiljon").
[image: Kurt Vonnegut by Bernard Gotfryd (1965)]


https://commons.wikimedia.org/wiki/File:Kurt_Vonnegut_by_Bernard_Gotfryd_(1965).jpg



KUU FILOSOOFIAPILT: paljude maailmade interpretatsioon (29. november)

Kvantmehaanikas on Erwin Schrödingeri järgi nimetatud paradoks. Kujutlegem teraskambrisse suletud kassi, kus on ka radioaktiivne aatom ja mürgianum. Kui aatom laguneb, siis vabastab ta mürgi ja kass sureb. Ent aatom laguneb teatava tõenäosusega ja seni, kuni kamber on suletud, on kasski elus teatava tõenäosusega. Kas ta ka tegelikult elus on, selgub alles pärast kambri avamist. Seni, kuni kamber on suletud, on kass korraga elus ja surnud. Selle mõttemängu leiutas Schrödinger aastal 1935 kirjavahetuses Albert Einsteiniga, kuid see jäi aastateks vähetuntuks. Alles Ursula Le Guin, kes kogus materjali romaani "The Dispossessed" kirjutamiseks (BAASis 11 arvustust keskhindega 4,55), sai sellest teada ja kirjutas BAASiski arvustatud samanimeliseks jutuks, millest algas paradoksi laiem levik inimkonna teadvuses. Ent juba 1957 tõlgendas ameerika füüsik Hugh Everett paradoksi sellisena, et kambris jaguneb ajaliin kaheks: ühes neist on kass elus ja teises surnud. Mõlemad eksisteerivad paralleelselt ja see, missuguses meie oleme, selgub kambri avamise järel. Põhimõtteliselt on see multiversumi teoreetiline tõestus. Briti füüsik David Deutsch, kes ise samuti pooldab paljude maailmade interpretatsiooni, leiutas katse, millega kindlaks teha, kas maailmu on palju või äkki ikkagi üks, ent tänapäevaste vahenditega pole seda katset võimalik sooritada.

https://commons.wikimedia.org/wiki/File:Schroedingers_cat_film.svg



PÄEVA MATERJAL COMMONSIS

KUU ÕUDUSEPILT: Giovanni Battista Gisleni hauamonument (2. november, kõigi pühakute päev)

Itaalia barokkarhitekt Giovanni Batista Gisleni (1600–1672) oli 1630–1668 kolme Poola-Leedu kuninga õukonnakunstnik. Sellel pildil on tema hauamonument Roomas Santa Maria del Popolo kirikus, mille ta iseendale kavandas 2 aastat enne oma surma. See kujutab looritatud luukeret, kes raudvõre vahelt välja vaatab. Siin ei sümboliseeri ta surma nagu teistel baroksetel haudadel, vaid kõiki surnuid. Kontmehe kohal on kivist vapp ja sellest kummalgi pool pronksmedaljon vihjetega uuestisünnile: vasakpoolne kujutab puud, millel on oksi maha raiutud, ent ta ajab uusi võsusid välja, samuti on vasakpoolsel medaljonil liblikanukk, parempoolsel liblikas koorub. Monumendil on mitu ladinakeelset lauset, millest üks ütleb "Ma suren oma pesas" (see tähendab Roomas) ja teine "Fööniksina mitmekordistan ma oma päevi", mis viitab ülestõusmisele ja hinge surematusele. Kolmandat lauset saab tõlkida "Ei siin elus ega seal surnud" ning puudub üksmeel selles, mida Gisleni sellega öelda tahtis.
[image: Santa Maria del Popolo September 2015-3]


https://commons.wikimedia.org/wiki/File:Santa_Maria_del_Popolo_September_2015-3.jpg



TEINE LOODUSEPILT: jaapani hirv Ukrainas (7. november)
[image: Олень з кленовим листком]


https://commons.wikimedia.org/wiki/File:%D0%9E%D0%BB%D0%B5%D0%BD%D1%8C_%D0%B7_%D0%BA%D0%BB%D0%B5%D0%BD%D0%BE%D0%B2%D0%B8%D0%BC_%D0%BB%D0%B8%D1%81%D1%82%D0%BA%D0%BE%D0%BC.jpg



KUU FÜÜSIKAPILT: vired ümber kivi (18. november)

Kunagi küsisin ühes mälumängus kõige targematelt eesti mälumänguritelt sõna "vire". Küsimus läks nulliringi. Ehk jääb siiski kellelegi see sõna meelde. Ja siit tuleb muidugi tegusõna "virelema". Nii et vaadake viresid.
[image: Morro Jable (Fuerteventura, Spain), Strand -- 2025 -- 2487]


https://commons.wikimedia.org/wiki/File:Morro_Jable_(Fuerteventura,_Spain),_Strand_--_2025_--_2487.jpg



KUU MAJANDUSEPILT: Peeter Paaver pildistas Eesti põlevkivikaevandust. (20. november)

https://commons.wikimedia.org/wiki/File:Oilshale_mine_01.jpg



KUU ASTRONOOMIAPILT: "Dragonfly" katselend (23. november)

Aprillis 2014 teatas SpaceX tõukejõu abil maanduva kosmosekapsli "Dragonfly" katseprogrammi käivitamisest. Texases McGregori raketikatsebaasis lubati samal ja järgmisel aastal teha kuni 60 katselendu. Neist poolte käigus pidi kapsel visatama kopterilt 3 km kõrguselt alla ja kas ainult mootorite või lisaks langevarjude abil pidi kapsel maanduma ja püüdma terveks jääda. Pooled katsed pidid testima "Dragonfly" nii-öelda hüppamisvõimet: vertikaalne õhkutõus, teise kohta liikumine ja kas ainult mootorite või lisaks langevarjude abil ohutult laskumine. Esimene katselend toimus juba järgmisel kuul, 6. mail ja õnnestus. Kapslil oli 8 SuperDraco raketimootorit, mis olid paigutatud nii, et isegi kui mõni neist rikki läheks, saaks ikkagi maanduda. Kahjuks jäigi see 109 sekundi pikkune lend ainsaks. SpaceX väitis, et NASA nõutav verifitseerimiskoorem on liiga ränk selleks, et projekti õigustada.
[image: Dragon 2 hover test (24159153709)]


https://commons.wikimedia.org/wiki/File:Dragon_2_hover_test_(24159153709).jpg



KOLMAS LOODUSEPILT: Lõuna-Prantsusmaal Aude'i departemangus lõi ikka kõvasti välku. (28. november)
[image: Port and lighthouse overnight storm with lightning in Port-la-Nouvelle]


https://commons.wikimedia.org/wiki/File:Port_and_lighthouse_overnight_storm_with_lightning_in_Port-la-Nouvelle.jpg



ESIMENE LOODUSEVIDEO: Inimesed ujuvad Lääne-Virumaal Lahemaa rahvuspargis Ohepalu soos. (6. november, 1 minut)

https://commons.wikimedia.org/wiki/File:Swimmers_in_Ohepalu_bog_pool,_July_2021.webm



TEINE LOODUSEVIDEO: Järv muudab värvi. (10. november, 8 sekundit)

Indias Maharashtra osariigis asub ümara kujuga Lonari järv, mille suurim pikkus on 1,8 km, pindala 1,13 km², keskmine sügavus 137 m ja suurim sügavus 150 m. Kaali järv on selle kõrval nagu laste poolt kühvliga kaevatud auk. Võrdlus on asjakohane, sest mõlemad on meteoriiditekkelised. Tänapäevased uuringud annavad Lonari järve vanuseks pool miljonit aastat ehk teisisõnu oli inimsugu järve tekkides juba olemas. Kuna ta asub Dekkani platool, mis on suhteliselt hilise vulkaanilise tekkega, peeti tedagi kaua aega vulkaanilise päritoluga järveks. 2020. aasta juuni alguses täheldati ebatavalist fenomeni: kõigest paari päevaga tõmbus järv rohelisest punaseks. Seda põhjustas põuast tulenenud madal veetase koos suure soolsusega, mis soodustasid halobakterite paljunemist. Neis olevad karotenoidid muutsidki järve värvi (karotenoidid on keemilised ühendid, mis annavad porgandile, peedile ja õunale punase värvi). Sama aasta novembris võeti Lonari järv Ramsari märgalade programmi raames kaitse alla. Madala veetaseme korral kogutakse Lonari järve põhjast soodat.

https://commons.wikimedia.org/wiki/File:Lonar_crater_lake_color_change_in_June_2020.gif



KOLMAS LOODUSEVIDEO: Kostivere karstiala Harjumaal Jõelähtme vallas (17. november, 1½ minutit)

https://commons.wikimedia.org/wiki/File:Kostivere_karstiala,_Kostivere_karst_area,_spring_2021.webm



KUU METEOROLOOGIAVIDEO: Maa temperatuur on tõusnud viimasel ajal mitte üksnes keskmisena, vaid ka igas riigis eraldi. Siin vastab igale riigile üks sirglõik (Eesti oma läheb alla), mille pikkus ja värv näitavad aasta keskmise temperatuuri muutust selles riigis. (20. november, ½ minutit)

https://commons.wikimedia.org/wiki/File:Temperature_Circle_1880-2020.webm











Keanu Reeves, China Mieville – „Mujalmaa raamat” (Katrin Alekand)

Tõlkija Grethel Vahesaar

Pilgrim 2025, 384 lk

Seda raamatut tutvustatakse igal pool kui „Keanu Reevesi ja China Miéville’i žanripiire ületavat ja pinevusest pakatav New York Timesi menukit, mis on inspireeritud koomiksisarjast „BRZRKR“.“ Kuna mind koomiksid pigem ei huvita, siis ma guugeldasin alles tükilt hiljem ja sain teada, et see ongi Keanu kirjutatud asi... Ja et ta on seda teinud juba mitu aastat ja hullult menukas on. Mis paneb mind küsima, et mis Mieville’il veel teha jäi?

Ma ei tea peaaegu mitte midagi koomiksitest (kui Olimar Kallase omad välja arvata) ning see žanr ei ole pigem minu eelistus. Aga kui natuke mõtiskleda, siis midagi koomiksilikku vilksab tekstist läbi küll, kadreering, kui soovite.

Ma tean pisut Põhjala mütoloogiast ja viikingitest, seega ma umbes kujutan ette, kes-mis on berserk. Aga see väga ei aita.

Ja ma jään nüüd tagasihoidlikult väga sügavalt eriarvamusele selle „pinevusest pakatav“ osas. Kui ma olin 150 lk jõudnud, siis pidin tunnistama, et mul on igav. Ja juba tükk aega.

Tagasivaateliselt võib öelda, et lugu hakkab jooksma alles umbes 250lk kanti. Siis tekib mingi liinide sidusus ja asjad hakkavad jooksma. Enne seda on nagu mingi kuramuse udus kobamine feat X-files.

Sisust – on üks mees, Unute (tuntud ka kui B), kes on surematu, aga ihkab surelikkust. Tagakaanetutvustusest saab lugeja vihje, et „Üks USA salajane sõjaväebaas on lubanud teda selles osas aidata. Vastutasuks peab ta ka neid aitama, aga kui üks vägagi surelik sõdur surnust üles ärkab, viitab see jõule, mis on isegi B-st mõistatuslikum. Mis on vähemalt sama tugev. Ja millel on oma plaan.“ No see USA salajase sõjaväebaasi ja Unute diil imbub kuidagi väga hillitsetult ridade vahelt välja ja ka alles raamatu teises pooles. Enne seda ei saa muffigi aru. Jube tampimine käib, väga graafiliste kirjeldustega.

Loo struktuur ongi vahelduvad peatükid tapmiste ja tagaajamistega, siis vahepeal on mingid mütoloogilised unenäod (mis on täpselt sama kompaktsed nagu balletitunnis langetõvehoo saanud meduus), siis on Asjalik Tegutsemine sõjaväebaasis, kus Otsitakse Midagi – loomulikult on ka mingi Naine – , siis on vahele pikitud mingeid üldmääratlusega isikulugusid, mis väga tinglikult lõpuks kuidagi justnagu jooksevad kokku. Stiili mõttes.

Ja siis on B sisemine heietus.

Ja siis kõik kordub.

Ja siis on see igavesti taassündiv Sulawesi hirvsiga ning tema äikesejumalalt väljakepitud pool(?)vennast mees, kes ongi Unute. Neil on mingi seos. Aga mitte midagi ei saa aru, sest siga ja mees on nagu päkapikk ja tema maja, kogu aeg liikvel, kogu aeg kadunud ja üks on jube vihane ning teine elust väsinud, mis on irooniline, sest ta on ju surm. Võib-olla?

Nojah, aga selleks, et aru saada, miks üleüldse see hirvsiga, peab lugeja minema ja guugeldama seda looma, saama teada, et elukas elab ainult Sulawesi saartel, ja kui lugeja siis vähegi nupukas on, läheb ja guugeldab ta Sulawesi mütoloogiat. Et miks babirussa. Lisaks siis Põhjamaade omale. Ja sumerite omale. Ja Assüüriale. Ja põlisameeriklaste omale.

No ja siis on see juba Keanu filmipärandi kiht, mida lihtsalt ei saa märkamata jätta, kui mõnda ta filmi näinud oled – et on Matrix (kõik 4 osa) ja John Wick (ka vist 4 osa), see purunematu superkangelane, kes on pikka kasvu, tumedates riietes (teinekord tumedas mantlis), kahvatu naha ja laubale langeva mustja juuksekahluga. Ja kellel on tumedad väsinud silmad. Mõnikord on tal ka habe. Ja siis ta käib kuskilt munast ümber sündimas... Ja igal pool on mingit läga. Või veri ja kellegi kehaosad.

Me ju kõik oleme seda näinud, IMAXis ja Dolbiga.

Ma ei ole kunagi väga aru saanud, kuidas tandemkirjutamine käib. Et kes mida ja kes kuidas... Tekstis on märgatavad kaks erinevat stilistilist kihistust ja ma ei saa midagi parata, kui ma loen sinna sisse selle osa, mida ma Mieville’ist tean-mäletan (noh, ainult 2 lugu – „Linn ja linn“ ning „Perdido tänava jaam“) ja siis selle, et Keanu Reeves on otsapidi põlisameeriklane. Ja on Hollywood. Ning koomiksid. Kaks viimast armastavad lausa kohhhutaval kombel tapmist ja tagaajamist.

Aga kumba see loomislugude paleogalaktiline haare rohkem vaevas...? Ma millegipärast arvan, et Keanut, aga tont seda teab.

Tagakaanel lubatakse veel: „B teekonda kirjeldavasse loosse on põimitud igasuguseid mälukillukesi. Jutustus sisaldab ka teiste tegelaste lugusid B kohta, nende kohtumistest või elust koos B-ga; lülitub vastavalt vajadusele kolmanda isiku vaatest jutustaja või teise isiku vaatesse; hüpleb erinevate ajastute, riikide, kultuuride ja usundite vahel; uurib sugu ja seksuaalsust, rassi ja seisust; esitab inimkonna kohta küsimusi, millele pole üheseid vastuseid. Ja mis kõige tähtsam – pakub arvukalt vaatenurki B ja selle kohta, kas ja mil määral ta üldse inimene on. See kõik on täienduseks B enda põhjalikule sisekaemusele. Kuid kõigil on hääl, isegi sõna otseses mõttes hääletutel.“

Ma ei ole eriline ulmefänn, aga ma ei ole vist kunagi nii amorfse aegruumiga lugu kohanud. Siin ei ole aja- ega kosmoserännakut, siis kogu aeg ujutakse edasi-tagasi, ajas ja ruumis, ringiratast, uuesti edasi-tagasi ja siis mööda nihkespiraale.

Jutustaja vaatepunktid on esimene, teine ja kolmas isik ja see hakkab ühel hetkel väga väsitama. Kuigi seal on oma loogika.

Sugu ja seksuaalsus on väga ebamäärane ning keskmise Hollywoodi jaoks ... vähevõitu. Aga ega sinna tapmise ja sea tagaajamise vahele väga palju mingit muud füüsilist aktiivsust ei paki ka.

Äkki kirjutajad tahtsid kõike ja liiga palju? Et silme ees on selline gaimanlik „Ameerika jumalate“ segaste suhete ja põlvnemisega eepos, mis on kokku traageldatud klassikalise USA vägede poolt juhitud militaarapokalüpsisega, aga nagu ei kuku need tükid kuidagi kokku. Sellise ambitsiooni tunne jääb lugedes kohati küll.

Kõikidel kihtidel on oma lugu ja need ei ole halvad lood, aga...

Kui ma lõpetasin siis... ega ma ei teagi, kas või kuidas oleks seda kõike saanud lühendada. Lõpuks need ajaloolised persooniloodki nagu kuidagi natuke hakkasid kandma, sest, noh, massist tilgub lõpuks rütm välja, aga...

Stephen King ütles, et sõnade puhul on kuldreegel see, et üleliigne tuleb julmalt välja visata. „Mujalmaa raamat“ tundub nagu innuka esmakirjutaja esimene elutöö, kuhu on absoluutselt kõik, mis on kokku kirjutatud – Keanu puhul siis u 4 aasta jooksul – alles jäetud. Sõna on püha. Ja autor ei taha ära surra.

Ja jälle ma mõtlen, et kuidas nad kirjutasid?

Ükskõik, kust otsida, esitletakse seda raamatut kui Keanu Reevesi tööd, kus midagi tegi ka China Mieville. Wiki ka kinnitab, et Keanul oli idee, ta fännas Mieville’i ja tegi koostöö ettepaneku. Nii et ikkagi Keanu projekt.

Kas keegi ei julenud Keanule öelda, et: „Tead, mees, roogime siit nüüd tibake värki välja. Liiga palju hüperboole, liiga palju sünonümeerimist ja liiga palju seda amorfset indiaani unenäopüüdjasse kinni jäänud palavikunägemust, mida sa oled sõnadesse pannud. Ei, mees, see ei ole halb, see on väga... omapärane. Kohati ka... huvitav. A võtame nats maha. Tead küll – kõike ei pea kirja panema ja ära trükkima. Ja ei ole vaja raamatu lõppu panna eepilist heietust elu mõtte, universumi kujunemise ja inimeste väljamõeldud nähtamatute sõprade (tuntud ka kui jumalad) hingeelu ainetel. No see dialoog, mida Hollywoodi filmides peetakse tavaliselt siis, kui kogu inimkonda hävitava pommi lõhkemiseni on jäänud 27 sekundit, kangelane on pahalase lukustanud põlvehaardega poolnelsonisse ja peab talle nüüd kõik hinge pealt ära rääkima, enne kui ta alles jäänud vaba käega selle kuradi juhtme läbi lõikab. No selle sinise. Või oli see punane? ... ee.. sinine? Noh..? Jah, punane. Ja tegelikult me peame veel rääkima minu emast...“

Mees – anna nüüd toimetajale vabad käed! Selle eest talle makstaksegi.

Ma sõna otseses mõttes närisin ennast sellest loost läbi. Sest mulle näitlejana Keanu meeldib ja kuigi ma ulmet ei loe, siis Mieville’i kaks maakeelset asja on mulle ka väga meeldinud.

Aga no issand, anna kannatust ja kunsthambaid! Seda ikka andis järada.

A ulmikutele, ma pakun, raudselt meeldib. Faking eepiline lugu!

(Ei, noh, tegelikult ka ei olnud ju paha. Lihtsalt... oeh.)

Segavereline koomiksimaailm: jätku Peruu küberpunki  (Laura Loolaid)

Mõned aastad tagasi võtsin Bioreaktoris vaadelda kolme koomiksivihu jagu maailma, kus vihmamets on täis nanomasinaid ja küberneetiline pärdik valvab biosünteetilise võrgustiku kaudu su und. Nüüd on põhjust Peruu kübersümbiontidele veel üks pilk heita, sest sel aastal koondas autor need lood ühiste kaante vahele ja lisas natuke lõppu ka.

Raamatu põhiosa võtab enda alla juba tuttav triloogia: Amazonase idülli rikuvad varitsevad vaenujõud, kelle selja taga lehvivad tegelaste minevikuvarjud, intriigi keskel pesitseb bioküberneetiline entiteet, kes ühelt poolt seotud pahadega (teda tahetakse nii ohjeldada kui rakendada), teiselt poolt omadega (entiteet kaaperdas lapsepõlvesõbra, kelle teadvus ikka veel tegev on) ja kogu lugu päädib kohutava küberlahinguga kesk kõrbeplatood.
[image: altiplano 01 taustalugu]


Uusväljaandega tuleb kaasa veidi kohendusi küljenduses ja jutumullide paiknemises, ka on ingliskeelne tekst värskelt toimetatud (kui on ka kunstilisi täiendusi, siis nende märkamiseks pole mul silma).
[image: altiplano 03 dialoog vana ja uus]


Põhiliseks uuenduseks on järellugu, kus tegelased peavad lõpuks omavahelistele suhetele silma vaatama. Autorit parafraseerides – Lila vääris pärast suurt madinat pisukest hingetõmmet, nii et talle antakse järelsõnas veidi hingamisruumi (kuigi ega ta elu kohe lihtsaks ka ei tehta). 
Viimane, neljas lugu algab džunglilinnakese baaris. Suur lahing on peetud, rahu justkui maa peal ja Lila üritab joogi kõrvale Sonia käest andeks paluda – okei, tegelikult püüab ta lihtsalt oma varasemat käitumist välja vabandada. Ikka veel haavunud Sonia ei võta Lilat jutule, baarist visatakse ta ka välja ja nii leiab ta end hämaral agulitänaval küberpossumite karja küüsis.

Selgub, et üks esimeses raamatus pasunasse saanud linnaelanik haudub kättemaksu ja asi kisub ohtlikuks. Kes saabub viimasel hetkel appi?
[image: altiplano 06 punane sonia]


Muidugi Sonia, kes pöörab oma viha nüüd hoopis pahalaste peale … aga kaob siis koos kaaslastega sajupilvede taha. Niisiis, kõik ei lahene iseenesest, lihtsat leppimist ei järgne, kõik oleks justkui kadunud. Aga seekord ei jäta Lila jonni, ilmub Sonia ukse taha ja seekord – vabandab päriselt. Ja nõnda lõpeb tegelaste omavaheline lugu. Kas nüüd just õnnelikul noodil, aga igatahes on laual lepitusõlu ja vist ka võimalus dialoogiks.

Kogumiku lõpuleheküljed on pühendatud tööjoonistele ja kireva Altiplano maailma tutvustamisele.

Veel rohkem kireva tegelasgalerii (sealhulgas kõikvõimalike bio-küberelukate) jooniseid saab imetleda autori Gustaffo Vargase kodulehel. Sealsamas on raamatute müügikataloogi koondatud nii digitaalsed kui pabereksemplarid, inglise ja hispaania keeles.

Ulmkonnakroonika 12/25

Tulekul 

9. jaanuaril toimub Tartu Kirjanduse Majas järjekordne üritus sarjast „Õhtud Eesti ulmega“. Esitletakse hiina kirjaniku Mo Xiang Tong Xiu romaani „Deemonliku Tee Suurmeister“ eestikeelset tõlget, mille avaldas kirjastus Fantaasia.  

16. jaanuaril toimub Tallinna Südalinna raamatukogus vestlusõhtu sarjast „Õhtus on ulmet“, külaliseks on ulmeautor Miikael Jekimov. 

[image: Õhtus on ulmet JEKIMOV poster VEEBIKS]




Toimus
  

12. detsembril toimus Tartu Kirjanduse Majas üritus sarjast „Õhtud Eesti ulmega“. Raul Sulbi ja Indrek Hargla vestlesid Roger Zelazny loomingust, ürituselt sai osta ka Zelazny romaani „Surnute saar“ äsja ilmunud eestikeelset tõlget. Pildistas Kristjan Rätsep.

Vaata videosalvestust: 
https://youtu.be/SiVescbhBYs 



17. detsembril toimus Nõmme Muuseumis üritus sarjast „Vestlusõhtu raamatuga“. Esitleti 20. sajandi esimese poole eesti ulmejuttude antoloogiat „Kuumad allikad“, antoloogia koostaja Tormi Arivaga vestlesid Eloise Haljas ja Lüüli Suuk, 



19. detsembril toimus Tallinna Südalinna raamatukogus üritus sarjast „Õhtus on ulmet“. Tutvustati Triinu Merese uut jutukogu „Teistmoodi tavaline“, autoriga vestles Manfred Kalmsten. Pildistas Tanel Rõigas. 

Vaata videosalvestust: 
https://youtu.be/B0djCeXA_Nk 


Õhtu vabakulg jätkus Tommi tavernis. Pildistas Riho Välk. 

Jutuhääling Tumedad Tunnid sai üheksa-aastaseks 

Sünnipäeva puhul kõlas nädalase järjeloona „Punaste liivade Rahel", mida saab täies pikkuses lugeda siitsamast, üllatusi, kingitusi ja auhindu jagus nii toetajatele kui uutele kuulajatele. Kuula lugusid Tumedate Tundide kodulehel või Youtube'i kanalil, vaata uudiseid ja tervitusi nende FB-lehel. 
Palju õnne! 














Jutt: Seateod (Imre Siil)

„See pole ometi võimalik,“ pomises vanemteadur Kalmer Uibopuu hämmastunult, lülitades samas seadme diagnostikarežiimi, „kõik on ju vaakumis, mitte kedagi ei saa seal olla.“

Kui astronoom Kalmer Uibopuu ühel sügisööl Tartu tähetornis esimest korda täiesti uuel põhimõttel töötava interferomeetri esimest korda käivitas, ei ilmutanud ennast kõigepealt mitte kosmiline taustakiirgus, nagu võinuks arvata, vaid kuuldus hoopistükkis üks kerge koputus. See koputus ei tulnud aga sugugi mitte tööruumi ukselt, vaid otse vastse mõõteriista korpusest — just nagu mingi sinna sisse pugenud pöialpoiss oleks näpuga seestpoolt nõudlikult metalli toksinud.

Koputus kõlas aga uuesti, seekord juba märksa kannatamatumalt. Ühtlasi tekkis arvutiekraanile trükitähtedes kiri, mis polnud küll keeleliselt kuigi korrektne ega ka sisuliselt kuigi hästi mõistetav:

TÕMGI AEGRUUMI SISSERÄNDUKONTROLL. PALUN AVAGE.

Kalmer Uibopuu köhatas tusaselt, mõeldes, et  jälle on vist mingid tulnukad välja ilmunud — satub teisi ju pidevalt siia tähetorni lähedale seiklema. Kui öösiti üksi tööl olla, võib neid ka mingil kujul silmata. Ainult et keegi ei taha seda uskuda ja sellepärast ei tasu neist enam kellelegi rääkidagi, sest viimaks võidakse arvata, et see mees on oma täheteadust tehes peast päris segi läinud või jooma kukkunud ja deliiriumisse langedes rohelisi kuradikesi nägema hakanud. Ühe Tõravere mehega olevatki sedasi juhtunud, otse teleskoobist olevat neid siis talle selga sadanud.

Jajah, nõnda see on, nentis Tartu astronoom — aga no mis neisse  järjekordsetesse ilmaränduritesse puutub, siis oma sõnumeid tõlgivad nad küll halvasti, ei saanud ta järjekindlalt emakeele puhtuse kaitsel seistes ühtaegu nurisemata jätta, meie ilusat eesti keelt ei tohi ikka niimoodi lörtsida.

Ta vajutas vastumeelselt üht seadme nuppu, mispeale interferomeetri korpuselt lahvatas  lahti tilluke hooldusluuk. Mõne hetke pärast roomasid sealt välja kolm umbes sõrmejämedust nälkjataolist olevust, mis sädelesid nagu sulametall ja lõhnasid isegi mitme meetri kauguselt nagu äsja lahti keeratud arvuti toiteplokk. Vanemteadur Uibopuule  tundus neid vaadates miskipärast, nagu oleks ta sihukesi roomajaid juba kunagi varem kuskil näinud — ainult et  kus, ei suutnud ta meelde tuletada. Igatahes jõledatele hispaania teetigudele, kes juba aastaid kodumaa aiapidajaid on piinanud ja parkides kõnniteidki oma limaga vastikult reostavad, nad küll ei sarnanenud.

„Tervitused,“ ütles keskmine olend madala ja käheda häälemodulatsiooniga, mis meenutas mõnd filmides nähtud maffiapealikku. Polnud küll aru saada, kustkohast see hääl tal välja tuli, sest tema kehal oli korraks näha vaid kahte peenikest antenni ja varsti tõmbas ta needki sisse tagasi.

„Oleme dimensioonifriigid,” jätkas tulnuknälkjas, „ja hälbisime vist natuke kursilt kõrvale. Kas see ongi siis jälle see  Aeglane Alguniversum number 713-A? Siin räägitava keele tegime me küll juba selgeks.“

„Tegelikult… tegelikult on see Tartu,“ ei mõistnud Kalmer Uibopuu seepeale midagi muud kosta, „Tartu linn, täpsemalt öeldes Toomemägi. Mida te siit otsite?“

Olendid vahetasid omavahel  ilmselt mingi lühikese infosähvatuse, enne kui ikka seesama keskmine, ilmselt juhtrollis olev tulnukas teatada suvatses:

„Tegime vist tõesti väikese navigatsioonivea, vahel ikka juhtub. Teie mõõde paistab olevat meie jaoks liiga kehva eraldusvõimega, kui  nii väljenduda. Loodame, et te ei pahanda, kui lendame siit praegu lihtsalt läbi.“

„Mis mõttes läbi?“ ei saanud vanemteadur Uibopuu aru.

„Teie universum on… noh… kuidas seda nüüd teile arusaadavalt seletadagi — no ütleme, et see on üks ohutu paralleelrada, otsekui maantee kõrval olev tühi põld, kui teie mõisteid kasutada. Tavaliselt pole siin mitte midagi ligitõmbavat. Aga vahel siiski miski siiapoole kõrvale kallutab, justkui mingid raskesti kontrollitavad nostalgilised impulsid või midagi taolist. Nagu ihkaks korraks tagasi arengu algaegadesse, kus kõik oli alles helgelt ees, nii-öelda lapsepõlve. Mõni meie omadest olevat siia isegi pikemalt mõnulema jäänud.“

Kõik kolm pöörasid end korraga Kalmer Uibopuu poole ja vilgutasid nüüd oma täpilisel kehal sooja valgust, mis tundus tähendavat sõbralikku naeratust.

„Kas see teie läbilend võib meile ka kuidagi ohtlik olla?“ tahtis alati ettevaatlik teadlane teada. Et nad siin mingit seatempu ei teeks ja uhiuut aparaati ära ei rikuks, torkas ta veel  mõttes juurde.

„Võib-olla ainult sel juhul, kui te seisaksite just täpselt ristsiirde keskkohal, siis võib küll juhtuda, et teid pressitaks umbes paari sentimeetri paksuseks junniks, umbes selliseks, millisena te meidki praegu näete või õigemini ette kujutate. Aga ärge muretsege, see siire võtaks ainult mõne nanosekundi,“ selgitas tulnukas üsna rõõmsaks muutunud toonil.

„Ja  sellepärast siinkohal teile igaks juhuks ka sõbralik soovitus,” lisas ta, „ärge seiske tähetorni lääneküljes umbes…“ — ta pidas hetke vahet, justkui midagi rehkendades — „…teie aja järgi võttes umbes kolme minuti pärast.“

Väikesed tulnukad hakkasid kohe seejärel tagasi interferomeetrisse roomama. Kui nad sinna sisse olid saanud, sulgus luuk iseenesest ja kirjad ekraanil kustusid. Seadme seest kõlas jälle kerge  koputus — sedapuhku ilmselt  mõeldud hüvastijätuks.

Selget  öötaevast äraootavalt silmitsema jäädes pomises  tõsisel töötegemisel segamisest häiritud Kalmer Uibopuu  veidi pahural meelel:

„Aga järgmine kord võiksid nad vähemalt ametliku maandumistaotluse täita, nii nagu kõik viisakad tulnukad seda tegema peaksid,“ ning hakkas siis ise oma totra naljatuse peale tüdinult itsitama.

Täpselt kolm minutit hiljem sähvatas üle tähetorni läänekülje taevasse mitmekihiline valguskiir, mis näis seletamatul viisil korraga nii vilkuv kui ka stabiilne. Vanemteadur Uibopuu aga tundis selsamal hetkel ninas mingit kummalist lõhna, otsekui oleks keegi siinsamas pannkooke küpsetama hakanud. See pani teda tahtmatult neelatama ja tekitas imelikul kombel  järsku ka terava  igatsuse lapsepõlve järele.

Kui ebatavaline valguskiir oli taevast kadunud, pööras vanemteadur pilgu allapoole ja märkas põrandal üht tillukest õrnalt helkivat objekti. See oli väiksem kui mikrokiip ning lähemal vaatlusel osutus virvendavat enamasti sinakasrohelistes värvides. Olles seda vidinat veidike aega mõistmatult silmitsenud, võttis ta selle ettevaatlikult kahe näpu vahele ja pistis oma kitli taskusse. Taskus virvendamine lakkas.

Ent kohe seejärel ilmus arvutiekraanile  uus sõnum ja sedapuhku oli see ka päris korralikult sõnastatud:

TÄNAME KOOSTÖÖ EEST.

TÄNUTÄHEKS VÕITE VEERAND TUNDI NAUTIDA ÕNNELIKKU LAPSEPÕLVE.

Kuidas ma seda siin keset ööd töö juures naudin,  sai ta vaevalt mõeldud, kui juba avastaski end istuvat väikese poisina  keset ilusat sooja suvepäeva vanaema maja taga oleval terrassil, kus väikese lauakese ümber seisis mitu  valget korvtooli. Päike siras erksalt keset sinist taevalaotust, mahe tuuleõhk liigutas juukseid ja tundus olevat hästi mõnus korvtoolis pehme padja peal istuda.

Hetke pärast ilmus köögist otse terrassile avaneva lahtise ukse lävele vanaema, pannkoogitaldrik ja moosipurk käes. Vanaema astus paari sammuga lähemale ning asetas taldriku ja purgi korvtoolide ette lauale.

„Oled mul siin ikka hea laps olnud, Kalmerike,” sõnas vanaema kiitvalt, „sellepärast küpsetasin sulle jälle pannkooke. Pane aga nii palju maasikamoosi peale, kui isu on,  ja söö kõht korralikult täis. ”

Väike Kalmer tahtiski kohe oma korvtooli lauale lähemale tõsta, et vanaema küpsetatud maitsvaid pannkooke sööma hakata, kuid märkas siis äkki üht lühikest usjat elukat aeglaselt terrassi äärt pidi roomamas. See oli umbes sõrmejämedune ja selle rohekas veidi helendav kere, millest eespool ulatusid välja kaks raadioantenni moodi katsesarve, oli täis musti täppe.

„Vaata-vaata vanaema,” näitas veidi kohkunud Kalmer-poiss näpuga imeliku eluka poole, „uss tuleb.”

Vanaema heitis sellele samuti pilgu ja naeratas siis lahkelt.

„Oh ära karda, Kalmer,” ütles ta, „ei see ole mingi uss, see on hoopis meie suur seatigu. Neid liigub siin ikka vahel ringi ja nad on tegelikult päris kasulikud loomakesed. Las ta läheb pealegi tasapisi oma teed, ei ta mingit kurja tee. Sina aga hakka kohe pannkooke sööma. Ma toon sulle limonaadi ka peale rüübata.”

Kui väike Kalmer oli esimesele pannkoogile moosi peale pannud, selle rulli keeranud ja näppude vahele võtnud, et magusat ampsu võtta, kuulis ta, kuidas keegi  jämeda kähiseva häälega head isu soovis. Hääl tundus tulevat täpselt selle koha pealt terrassil, kus suur seatigu parajasti aegamisi liikus.











Jutt: „Ema südant...“ (Manfred Kalmsten)

Eesnimi: Hagenhild

Rass: Inimene

Sugu: Naine

Perevaldsus: Lesk

Meelelaad: Raudne, põhjalase vääriline

I peatükk. Viikingid

”Odin!” Hagenhildi röögatus kajas koridoriseintelt.

”Odin!” röögatas pool tosinat Odaotsa-maleva suud talle vastu ja valgetes mundrites rinnad kummusid.

Ruunirauast saapataldade kõminal marssis Hagenhild koridori lõpu suunas. Teda saatis valvemeeskonna röögatuse kaja ja verikotkastena koridorilakke riputatud vanausuliste oiged.

Põrandale tilkuv veri. Saapatallad kleepumas vereloikudes. Kirbe verelehk ninasõõrmeis. Hagenhildi sinisilmad klaasistusid, kui ta mööda kotkakslöödute koridori kõndis.

Ei, sa tegid seda ise. See oli ainuõige, mõtles ta pilku kramplikult enda ees hoides, ent kõigest hoolimata pidi ta siiski tunnistama, et alistunute piinamine pole õige.

Ei. Ära mõtle. Põhjalase raudne meelelaad ‒ see seisab kirjas su ankeedis. Käitu selle vastavalt, raius ta endale, ent ei suutnud.

Ta oli auastmelt rusikavanem ja viimased kuusteist tundi olid nad vallutanud Verdeljökki. Viimast suuremat wotanistidest vanausuliste kantsi. Ta oli ise oma rünnakrusika eesotsas värava purustanud ja tunginud kuni kindluse viimase sopini, sinna, kus oli end varjanud kõrgpreester Nidholla. Tema kaksteist kilbisõsarat olid Hagenhildi sõdalastega võideldes langenud ja raevuhoog ning Hagenhildi ruunirauast sõjavasar olid lömastanud vanausuliste juhi pea.

Ja nüüd oli Hagenhild siin. Ta oli kiirkorras kutsud hiid-reidilristleja ”Põhjala” pardal asuvasse tapalkäigu peakorterisse ning teda ootas kõigi ootuste kohaselt järjekordne autasustamine ja ‒ parimal võimalikul juhul ‒ erruminekuavalduse rahuldamine.

Jõudnud järjekordseid uksi valvavate Odaotsa-hallakuubede spaleerini, Hagenhild peatus ja õhku kärgatas veel üks ”Odin!”

Odad tõusid. ”Oo-diiiin!” vastati talle ja ette astus vanemalõkmetega hallakuub, kes nõudis salasõna.

Tarbetu lollus, nad ju teavad, kes ma olen ja miks ma siin olen, mõtles Hagenhild, ent talitses end kohe. Hallakuubedega ei maksnud praegu tüli üles katkuda, olgu see väsimus nii suur kui tahes. Kui kannad Mjölnir 2–K lahinguturvist ja sellel Vasara maleva embleemi, ei või sa end hallakuubede seas kunagi kindlalt tunda.

”Põhjala ja pikne!” vastas ta poolihääli ja jäi ootama, püüdes märkamatult tuvastada hallakuue auastet, juhuks, kui peab teda veel kõnetama.

Noolt noka vahel hoidev lind lõkmetel – ilmselt kaarnavardjas. Hõbedane rant selle ümber – vanem.

Aga mida Heeli tähendas päike ses liiga segaseks aetud auastmete segapudrus? See jäigi tol hetkel välja mõtlemata, sest enne avas hallakuub suu.

”Vanem-kaarnajuht Odakaitses, Valgeraid Staage, tegi mulle ülesandeks teid hoiatada, et kohal on kõrgemad isikud, ja nõudis, et siseneksite korrastatuna.”

”Korrastatuna?” küsis Hagenhild teeseldud juhmusega. Ta sai aru küll, mida selle all mõeldi, aga nõuda seda vahetult peale lahingut kohale kutsutud rusikavanemalt? Ogarus ju!

”Jah. Mitte nii ... räämas, verekarvas ja mõlgituna. Aga meil pole paraku aega. Teid oodatakse ja seega laskis kaarnajuht Staage teile valmis panna Gungnir 3S paraadversiooni. Sisenete selles. Oma auastet, väekilda ja malevat ei maini, kui seda otseselt ei küsita, ja vaevalt, et seda tehakse."

Ja Hagenhild taipas. Odaotsa ja Vasara maleva vahel oli kibe konkurents ja Odaots, kuhu värvatud kuulusid eranditult Põhjala ülemistesse kihtidesse, pidas end Vasarast suurelt tähtsamaks.

Nüüd siis kavatseti Vasara maleva lahinguau endale võtta, sundides selle rusikavanema ilmuma tähtsate ninade ette Odaotsa turvises. Kasutati ju Gungnir-tüüpi turviseid alati ja ainult Odaotsa ridades, samal ajal, kui Vasara lööküksused pidid läbi ajama küll kobakamate, kuid õnneks ka töökindlamate Mjölnir-turvistega.

Kibestunult hammustas Hagenhild mõttes huulde, kuna oli selge, et see vanem-kaarnavardjas hundikurgust – lõpuks ometi meenus see Heelima auastmekood selles juhm-värdjate padrikus! – oli temast siin ja praegu mäekõrguselt üle. Maapinnal, lahingtandril oleks lootus olukord enda kasuks painutada, aga praegu... Ei. Tuleb nõustuda.

Aatommootor tema seljal suigatas surina saatel ja Mjölnir avanes hammasrataste lõginal. Hagenhild astus turvisest välja ja pöördus. Punakasmetalne, kaheksa jala kõrgune ruunirauast turvis seisis tühjana tema ees, ent kaua tal seda imetleda ei lastud.

”Mida te õige mõtlete, rusikavanem! Siia te seda küll ei jäta!” haugatas kaarnavardjas ja ümber pöördudes nägi Hagenhild, et mehe nägu väljendab viimase veerandi vaoshoitust.

”Mis te kardate, et see plahvatab või, vanem-kaarnavardjas?” vastas Hagenhild ülbelt, sest tal hakkas tasahaaval küllalt saama.

”See ei käi nii, et astute turvisest välja ja lihtsalt jätate selle siia vedelema!”

”Ma just tegin seda ja meil ei pidavat aega olema, vanem-kaarnavardjas.”

”Piisavalt, et saate oma koli kokku korjata ja sinna seina äärde jätta! Selge, rusikavanem!?”

”Selge, vanem-kaarnavardjas!” röögatas Hagenhild kõvemini, kui oleks vaja olnud, ja astus tagasi turvisesse. Aatommootor käivitus ja turvis sulgus kümnete hammasrataste lõgina saatel. Hagenhild trampis meelega kõrvulukustavat kõminat tekitades näidatud kohta seina ääres. Kui ta uuesti väljus, nägi ta seda, mida oli tahtnudki. Hallakuued hoidsid käsi kõrvadel, sest siseruumis trampimine ei saanudki muud moodi mõjuda kui valulikult.

”Rusikavanem,” sisistas kaarnavardjas, kelle käed polnud ainukesena kõrvadele kerkinud, kuid tema nägu kaunistas grimass, mis väljendas parajat piina ja ennustas peatset peavalu.

”Teie Gungnir 3S on valmis, järgnege, rusikavanem,” lausus ta veel ja viipas lähedalasuva ukse poole.

Kaks hallakuube tormasid seda avama, võllid kiiksusid, auruajam turtsus ja ukse avamise kriginat polnud selle lärmi tõttu õieti kuuldagi.

See oli turviseruum ja keset seda kõrgus Gungnir 3S. See polnud punakast ruunimetallist, vaid terasest, aga oma kaks jalga madalam ja kaugeltki mitte nii robustne ja kohmakas. Oli ka näha, et tegemist on tõesti paraadversiooniga: iga valvemeeskonna kontaktoda hoop võis selle lühisesse ajada või sõjavasar täielikult lömastada.

Tegelikult oli Gungnir 3 lahingversioon Mjölnir II-st vaat et poole põlvkonna jagu ees. See varjestas vilgukivide eest, selle kontaktid olid odakärsatatuste eest paremini kaitstud ja lisaks sai sellele kiiresti paigaldada hõljumisfunktsiooni tagava gravitõkendi, mis töötas ruuniväel, mitte tuumajõul, ja lisas seetõttu kaalu vaid poolesaja kilo ümber. Hagenhild ei mäletanud täpselt, kui palju, aga jah, kui niigi pea tonniraskusele turvisemootorile lisada veel poole tonnine tuumajõul töötav gravitõkend, nagu Mjölnir 2 puhul sai teha, hakkasid väiksemate transpordilaevade tõkendid valust kiunuma.

Vastumeelselt astus ta turvisesse ja sulges selle.

”Nii, nüüd olete valmis. Annan kohe teie tulekust teada,” lausus kaarnavardjas ja võttis seinalt sisefoni vaskse toru. Hetke oodanud, edastas ta kodeeritud sõnumi ja ülikute ruumi uksepooled vajusid kriiksudes kahele poole seintesse.

”Minge, komandör, ja omavahel öeldes: ma olen kade, ” lausus kaarnavardjas ja muigas.

Hagenhild rehmas vaid mõttes käega ja astus edasi taevahallile vaibale, mis lõppes raskeilmelise laua ees, mille taga istus kaks...

Hagenhild kahvatus, midagi oli kas väga valesti või täpselt vastupidi, aga ta süda aimas esimest, sest jah, siin Põhjalas, Avastatud Maailmademere lõunatsoonis asuval reidilristlejal seisis tõesti kaks meest, kelle riietusest, kasvust ja hoiakust võis aru saada, et need olidki nemad ‒ viikingid.



I katke ‒ Trollheimis, 14 aastat varem

”… ma ei saa nii, ei, see on mõeldamatu,” jätkas Hagenhild juttu, mille oli mõtete koondamiseks hetkeks katki jätnud.

”Ja te ütlete ise ühest usust lahti?” küsis troll Edlredde.

”Jah, ma ei suuda uskuda, et me kõik eksisteerime vaid selleks, et viimsepäevalahingus hukkuda... Ei, ma usun, et ”Ruuniraamatus” on tõde, et miski ei lõppe iial, vaid me liigume hoopis täiuse poole.”

”Kuid miks, miks te seda usute? Meie, trollid, usume Harmaderet, kes ütleb, et igaühele on antud päev ja keegi ei tea, kuidas see lõpeb või kuhu järgmine päev viib.”



II peatükk. Retk Harrajallile

”Te tahate mida?” küsis Hagenhild.

”Seda, mida ütlesime,” vastas end Olaf Stryggerssoniks nimetanud viiking. Rahulikult, kiirustamata võttis ta laualt joogisarve ja kummutas sellest pika sõõmu.

Hagenhild kogus mõtteid. Tungida Harrajallil teraskindlusse, leida sealt Nidholla poeg ja tuua too ära ei olnud võimatu ettevõtmine. Kõik olenes rusika vägevusest ja kavandamisest, küll aga tundus võimatuna Nidholla poja elusa ja tervena äratoomine.

Ei, Harrajall oli väike maailm ja sealne kindlus kindlasti küll ajast ja arust, ent usutavasti tugevalt kaitstud. Oli see ju wotanistide ainuke allesjäänud tugipunkt.

”Kui tohib paluda, siis ma sooviksin, et te uuriksite Nidhoggilt, kõiksusearvestajalt, välja, kui suur on selle õnnestumisprotsent,” lausus ta lõpuks ettevaatlikult ja vandus mõttes: nii palju siis erruminekust. Susikurja!

”Nidhogg kalkuleeris selle juba välja ‒ üheksakümmend üheksa protsenti. Odini püha number ja seega hea enne. Usume, et see retk õnnestub teil täiel määral!”

”Ma tahaks ise Nidhoggi arvutuskäiku näha.”

”Oo, rusikavanem, kas te tunnete siis matemaatilist ruunikirja?” küsis Rahi Maanvaldne, teine viikingitest.

”Ei, aga mu rusikasse peab kuuluma ruunimeister. Kindluses võib olla igasugu jama, mis on vaja kahjutuks teha. Teel sinna tõlgendab ta mulle Nidhoggi tulbad ja nende järgi koostan ma retke tegevuskava.”

”Selge, saate!”

”Mul on veel üks nõudmine.”

”Nimetage, ja kui see on ka meie tahtmine, siis...” vastas Olaf Stryggersson, naeratas üleolevalt ja toetas peopesad lauale.

”Ma soovin erru minna,” lausus Hagenhild kõhklevalt. See oli tal esimene kord ise isandrassi esindajatega suhelda ja ta tundis end üsna õhukesel jääl. Viikingitest ei teadnud kunagi, mida neilt oodata või mida on sobiv tahta või soovida.

”Miks ometi?” küsis Rahi Maanvaldne ja tema näost kiirgas siiras hämming.

”Mu põhjused on ausad, nende tagamaad isiklikud,” lausus Hagenhild.

Ta kahetses oma sõnu juba enne, kui Olaf valjult käratas: ”Kellelgi ei tohi olla saladusi viikingite ees!”

Nüüd tuleb kiirelt midagi öelda, taipas Hagenhild ja tema aju töötas Nidhoggi arvutuskiirusel: ”Kui mu saladused haiseks pahasti, annaks Odin sellest teile teada, on ju nii?”

Rahi muigas, Olaf langetas hetkeks pilgu lauale, ent vaatas siis taas Hagenhildile silma.

”Odini teed on teinekord ka varjatud, aga – lõppvõidule viivad,” tsiteeris Olaf ”Ruuniraamatut” ja muigas samuti.

”Rusikavanem, kas mitte te ise ei kuulunud kord wotanistide leeri?” küsis Rahi ootamatult.

”Ma sündisin wotanistina ja mind kasvatati ”Jumalate Hämariku raamatu“ vaimus ja õpetuses, kuid ma leidsin tee ”Ruuniraamatu”, Odini ja ruunisõnade juurde.”

”Olgu-olgu, kui nii, siis nii. Teame, et olete valeusu endalt verega lõplikult maha pesnud,” lausus Rahi ja võttis sõõmu õllesarvest.

Hagenhild hingas kergendunult. Ta oli kuulnud juhtumitest, kus viikingitega kohtuma saadetud polnud enam kunagi naasnud, ja sosistati, et nad viidi Keskvalda, viikingite asumaailma, Lindude Tee nimelisse avarusmere elutühjeimasse tsooni.

”Me vaatame teie soovi üle, kui toote meile Verecriza, Nidholla poja. Ja elusana,” sõnas Olaf pikkamisi ja vaatas viimaseid sõnu öeldes sügavalt Hagenhildile silma.

”Saab tehtud! Ja ristugu me teed Valhallas!” röögatas Hagenhild ja pöördus, et lahkuda.

Rahi sõnad peatasid ta.

„Ma tulen ise teile ruunimeistriks,“ ütles viiking. „Näidake mulle teed sõdalastekotta ja võtke mind kui ühte oma rusikast.”

Hagenhild jahmatas: viiking tema rusikas? Ta peast jooksis kiirelt läbi kogu see vähene, mida ta nende kohta teadis – isandrassi kartmatud ja raevukad võitlejad, kellele Sleipniril ratsutav Odin isiklikult lahingus hukkumise korral järele tuli ja igaveseks ajaks Valhallasse viis. See kõlas pajulubavalt. Ent ‒ halastamatud ülemvalitsejad, osavad kauplejad ja meeletud intrigandid ‒ enam mitte nii väga.

”Selge! Ruunimeister Rahi, järgnege mulle,” haugatas Hagenhild kuulekalt ja tema südame ümber sulgus raudne haare.

Ta aimas, et ilmselt ei tule Rahi temaga kaasa omal soovil, ei, ilmselt oli ta nii ehk naa määratud kõrgjarlide poolt teda saatma. Et ta ise oli rusikaga liitumise lihtsalt kogemata lihtsaks teinud ja et tal pole vähimatki aimu, mis võisid olla Rahi tegelikud kavatsused. Ei, neid ei osanud ta isegi aimata, aga see, et viikingid olid nõustunud tema erruminekupalvega, tundus järsku külma pitsitusena rinnus.



III peatükk. Sõrmed koonduvad rusikaks

Terve tee sõdalastekotta üritas Hagenhild oma mõtteid viikingist eemal hoida ja osalt see õnnestus. Ta pani mõttes rusikat kokku ja kui nad lõpuks magalani jõudsid, oli tal peas juba kamp koos.

”Sigholm!” röögatas ta üle oma vasaraüksuse magala. Sigholm oli turjakas habemik. Lüheldane ja jõuline. Mitte just kõige parem loovestja, aga loomult vapper ja kindlameelne raskevasarlane. Välimuselt oleks võinud teda lausa viikingiks pidada, sest selgus, et ta oli Rahiga täpselt ühepikkune, ainult tema kehaehitus, mida alusvammus veelgi paisutas, oli Rahi omast tublisti kogukam.

Sigholm marssis kohale, ajas oma mustast patshabemest kaunistatud lõua ette ja röögatas: ”Rusikavanema nõudel, siin!”

”Karlrune!” röögatas Hagenhild uuesti ja ette astus palja ülakehaga pikk sitke sõdalane, kelle kollane juus oli patsidesse punutud. Patsid rippusid üle ta laiade õlgade, rõhutades sõdalaslikkust. Ka tema loovestmisoskused olid ületamatud – ideaalne kaaslane igal retkel. Ka tema marssis sõna lausumata Hagenhildi ette ja andis au.

Hagenhild jätkas.

”Grunhildal!” kaikus õhku ja juba sammus Hagenhildi suunas lüheldane masajas vägilane. Tema kasv jäi alla isegi Rahile ning ta toekad puusad ja laiad õlad olid muutnud ta omal ajal vastassoo hulgas eriti ihaldusväärseks: ainuüksi ametlikel andmetel oli teda tervelt kuus korda röövida üritatud. Temal oli aga kosilaste tapmisest kõrini saanud ja ta valiski abielu asemel Vasara üksuse. Ka tema oli sündinud wotanistide leeri, aga tema pere oli pühakirja vahetanud juba ta varases nooruses ja temast oli kasvanud fanaatiline ”Ruuniraamatu” kaitsja ja kohkumatu võitleja. Terane, vapper ja alati kahtlustav.

See viimane iseloomujoon andis ka praegu endast märku. Varajamatult põrnitses ta nii endiselt Gungniri turvises Hagenhildi – nad olid lahkunud ülikuteruumist teist teed pidi – kui ka viikingit. Kõik teised üritasid viikingist mööda vaadata. Teda mitte märgata. Teeselda, et teda pole.

”Vasaravanema kutsel, siin!” kärises Grunhildal ja tema ‒ mis seal salata, isegi Hagenhildi meelt erutav ‒ vägilasehääl kaikus üle terve magala. Väljakutsuvalt viikingit põrnitsedes jäi ta Karlrune kõrvale seisma.

”Olete koondatud rusikaks Susikiuste, mida juhin mina, teie rusikavanem,” alustas Hagenhild tavade kohaselt.

”Meiega ühineb ruunimeister Rahi Maanvalde, üks viikingitest...” jätkas ta ja tegi väikese pausi, et kõigile järgemööda silma vaadata. ”Ja Nidhoggi arvutatud õnnestumisprotsent on üheksakümmend üheksa – Odini enda arv!”

”Vasara nimel, teadmiseks võetud!” kõlas korraga kolmest suust ja Hagenhild haugatas lõpetuseks: ”Rusikast vaba!” Ta pöördus Rahi poole. ”Kuidas ma oma turvise tagasi saan?”

”Oot, sa ei tahagi seda ... eee ... Gungniri endale jätta? See ju palju uuemeelsem ja parem?”

”Ei. Esiteks on see paraadversioon ja teiseks ‒ rusikas peab olema ühtne, nende vaim ja meeled tümisema ühes taktis, ja Odaotsa turvis Vasara rusikas... Saate ju isegi aru.”

”Olgu, kuidas paremaks peate.”

”Teie saate ööbimiskoha vanemate kojas. Kus minagi,” sõnas Hagenhild.

Nii saan sul silma peal hoida, mõtles ta.

Kuna ta oli üles kasvanud wotanistide leeris, oli kahtlus viikingivalitsusse temasse sisse kasvatatud ja sellistel hetkedel taipas ta, et see umbusk pesitseb temas siiani. Polnud kerge sellest lahti saada, ja miks pidanukski? Viikingid olid temasuguse lihtinimese jaoks alati olnud midagi kauget-kauget, mis nüüd ühtäkki tema argipäeva oli rajahtanud. Seega ta isegi ei üritanud umbusaldust endas maha suruda, vaid lasi sel edasi laiutada, südamerahus, sest aimas, et Rahi ei räägi talle vast kübemejagu sellest, mida ta teadma peaks. Kui sedagi.



II katke – Trollheimis, 14 aastat varem

”Mis tähtsust on Hämarikulahingul? Selleni on ju aega?” päris troll ja kratsis mõtlikult kukalt.

”Kust sa seda võtad? See võib oodata meid juba ees, kui telgist väljume.”

”Ei-ei, kõigepealt tuleb kolm sajandit talve ja siis...”

”“Ruuniraamat“ nii ei ütle. See ongi meie ... ma tahtsin öelda, see ongi kogu wotanism: kolm sajandit pilkaspimedat talve ja kõik surevad Hämarikulahingus.”

”Teie, inimesed, elate oma elu keeruliseks,” lausus Edlredde ja libistas korra jämedate sõrmedega läbi enda sagris habeme.



IV peatükk. Sööst läbi kaduviku

Õhku paiskusid aurupahvakud ja sööstiku ”Raju” pardavärava metalsed pooled sulgusid raualõgina saatel. Käivituv gravitõkend paiskas õhku kõrvust läbi raiuva kiunatuse, mille järgnes aina valjenev mühin, ja ka sööstiku üürgavad aatommootorid andsid kõrvulukustavas kakofoonias oma panuse. Oli kuulda, kuidas gravitõkendi ajameid toitvad katlad vaheseinte taga raevukate pahvakutena auru välja paiskavad.

Rusikas seisis täies koosseisus sulguvate uste ees. Helide turm muutus aina valjemaks, ent nad olid sellega harjunud.

Nendega koos seisis sööstiku tüürkarl Arlvane ja nende ümber sagisid ülejäänud meeskonnaliikmed. Tüürkarl Arlvane käsu peale vabastati kinnitustrossid ja Raju tuiskas äkilise jõnksatusega Verdeljöki reidil tiirleva kaduvikuväravani. Äkksööst läbi hõreda atmosfääri ja peagi laius vaateavade taga ositi ähmapilvede poolt varjatud Verdeljöki tuhakarva maapind.

”On aeg, kinnitage rihmad,” kamandas Arlvane ja astus esimesena seinal rippuvate ihnade juurde ning asus neid endale ümber seadma. Ülejäänud meeskond järgis tema eeskuju. Vaid Hagenhildi rusikas seisis endiselt ukse juures.

Hagenhild oli end unustanud. Esmakordselt. Teda valdas tunne, et midagi juhtus, et just äsja toimus midagi… kuskil. Midagi äärmiselt ebameeldivat. Midagi koletut. Südames pitsitas, peas valitses tume eelaimdus ja see seletamatu tunne rinnus ning kõhust läbi jooksev krampidevool. Kõik tema kehas ja teadvuses tundus kisendavat, et midagi on äärmiselt valesti...

”Rusikavanem, kui annaksite käsu...” pomises olukorda taibanud Grunhildal ja Hagenhild ärkas, vandus mõttes, ja andis kiiruga käsu kinnituda. Seda tehes heitis ta pilgu Rahile ja märkas tema laubal hoiatavalt mõjuvat murekortsu.

Hagenhild pomises vandesõna ja kinnitas end rutakalt nagu teisedki. Oli ka viimane hetk. Kaduvikuvärava lähedusest tingitud vibratsioon paisus aina tugevamaks ja tugevamaks. Poldid, mis sööstiku terasplaate kinni hoidsid, kiunusid, justkui tahaksid keermetest välja hüpata. Kogu sööstik nagises, vingus ja naksus, otsekui laguneks ta kohe koost, ent Odinheimi vabrikud teenisid ka seekord välja oma usalduse. Kõik pidas, kuna oli tehtud pidama, ja nii rusikas kui ka laevameeskond teadsid seda. Nad palvetasid sellest hoolimata. Seesmiselt.

Palvetasid ka sel hetkel, kui end kaduvikuväravast aatommootorite jõul sisse surusid. Palvetasid ka siis, kui sisenemisest tekkinud rebeng nad vastu kinnitusrihmu surus ja roideid rõhus. Nad lõpetasid alles siis, kui oksendushoog peast kõik jumalad ja palvesõnad välja paiskas.

Nad oksendasid, öökisid, lämbusid. Tuliterav ja vänge roopelehk tõusis ja varjutas metalli ja õli leha ning siis äkitselt oli see vaevläbi. Laev libises üürgavate aatommootorite ja mürisevate aurumootorite toel läbi vaateavasid kompivate kaduvikunirmete. Otse järgmise väravani, mis pidi asuma...



V peatükk. Drakkaril

Kaduvikuväravat kandva avarusdrakkari ”Viikingisõdalane” pardal väljusid nad vaarudes okselehasest sööstikuruumist. Meeskond oli tormanud viimaseid mootoreid välja lülitama ja tüürkarl Arlvane saluteeris neile vaikides.

”Vasara nimel!” kaikus vastuvõturuumist ”Viikingisõdalase” tüürkarli röögatus ja rusikas kakerdas kairuumi seinte veeres asuvate pinkideni ja vajus neisse kõõksudes, hingeldades ning vappudes lösakile. Raporteerimine pidi ootama. Veidi.

”Asus rusikas teele

läbi kaduviku varjude...”

alustas Karlrune püsti tõustes, ent kohemaid vajutas oksekramp ta kõveriti, must kaduvikulöga purskas tema suust välja, lärtsatas needitud põrandalaudadele ning mees ise jäi kõveriti seistes õhku ahmima.

”Vasara nimel,” vastas Hagenhild lõpuks tüürkarlile, kui oli suutnud end püsti ajada ja tõstis vaevaliselt rusika, ent määrustekohasele tervitusele see küll ei sarnanenud. Ega ta selle pärast ka eriti muretsenud, see oli rohkem vormitäiteks. Vasara malevas ei oodanud keegi määrustekohast tervitust inimeselt, kes on just äsja kaduvikust läbi tiritud. See oli rohkem juhm-värdjate rida. Ta piidles hoopis silmanurgast Rahi poole. Ka viiking polnud paremas seisus ega isegi üritanud seda varjata. Ei, ta istus ja ahmis õhku nagu kuivale maale sattunud kala. Sarnasust kalaga toonitas veel kaduvikuhalliks värvunud nägu.

Nii et pole te midagi nii kõikvõimsad, mõtles Hagenhild ja keskendus taas iseenda ühes tükis hoidmisele.

Hiljem, kui nad olid juba koos endiselt tuikuva Rahiga neile määratud kojaruumi juhatatud, suutis Hagenhild end lõpuks piisavalt koguda, et pruunist keedetud nahast rännakuturvis oksest puhastada ja end ”Viikingisõdalase” tüürkarlile esitlema minna.

Vahimees juhatas ta edasi tüürkarli kotta, kes end Väinakisena esitles, ja Hagenhild istus osutatud toolile.

”Niisiis, otse Harrajallille?”

”Otse...” vastas Hagenhild noogutades ja tundis väsimust ... või oli see kahtlus, mis teda pures? Miski temas sosistas, et retke tagamaad või üksikasjad on teada vaid Rahile, ja see ei meeldinud talle. Lisaks see seletamatu piste südame all ja rõhuv tunne meeltes...

See polnud teda jätnud.

Ent hetkel pidi ta sellest üle olema, nii et ta võttis end kokku, noogutas Väinakisele ja sundis end keskenduma retkele.

”Viikingisõdalane” suudab kindlasti vilgukividest ja ruunivõrkudest hoolimata Harrajallile piisavalt lähedale jõuda, et nad saavad sööstikut kasutada, ja sealt edasi... Jah, sealt edasi... Rusikas, edasi!

Enne aga pidi ta üle vaatama Nidhoggi arvutustulbad, et ehk on mingi tee, kuidas rünnak kõige paremini õnnestuks. Ehkki oli selge, et teraskindlusesse pääsevad nad ainult sinna jõuga sisse murdes. Tuli loota.

”Tee Harrajalli reidile on mulle tuttav. Olen sinna korra Vasara rusika viinud, kuigi see retk ebaõnnestus, sest meie tollasel snekkel, ”Ruunikirvel”, polnud tollal peidet vilgukivide eest, aga jah ... mis sest enam. Aga Harrajall on tähtsusetu maailm, sealne kindlus veel tähtsusetum ja seega – mida te sealt leida loodate?” lõpetas Väinakine küsimusega ja suunas oma süvapruunide silmade pilgu otse Hagenhildi silmadesse.

Hagenhild kõhkles: kas tasub öelda? Tasub, leidis ta peale viivupikkust mõtelust, sest oli ju teada, et usaldust osatakse üldiselt hinnata ja kes teab, mis sest hiljem kasu võib olla.

Nii ta siis rääkis Väinakisele kõik, mida seni teadis.

”Hmm, meie toonane rusikaretk üritas kasutada iidvana reoveeäravoolusüsteemi, aga ... usun, et neid oodati ja rünnak ebaõnnestus. Sellest on juba kolmkümmend neli ... või isegi kolmkümmend viis aastat.” lausus Väinakine lõpuks.

Hagenhild jäi mõttesse. Ta oli kindel, et vana kogenud tüürkarl suudab neid moodsal drakkaril märkamatult maailma reidile viia ja sööstikuga maandudes ... võib-olla kindlusest kaugemal ... ja kui siis reoveesüsteemi kasutada, siis see võis isegi...

Ei! Ära kavanda midagi enne, kui oled Nidhoggi arvutustulpadega tutvunud, käratas Hagenhild endale mõttes ja tõusis püsti. Ta tänas Väinakist hindamatu teabe eest ja, vahetanud sõbralikud lahkumissõnad, marssis ta otse oma kojaruumi.

”Seleta nüüd mulle Nidhoggi tulbad lahti,” lausus ta Rahile, kes parasjagu asemel istus ja oma viikingiturvise ruunikividest soomuseid ümber sättis.

”Neid pole...” lausus Rahi, kui oli turvise enda kõrvale asemele laotanud.

”Mida pole?” päris Hagenhild arusaamatuses.

”Ei mingeid arvutusi. Sel korral,” lausus Rahi kõigutamatu rahuga.

”Mida Heeli see peab tähendama?! Aga see üheksakümmend üheksa? Kust see siis tuli?”

”Mingeid arvutusi pole. Mingit üheksakümmend üheksat pole,” kordas Rahi ja lausus Hagenhildi asemele osutades: ”Istu, ma kohe seletan.”



III katke – Trollheimis, 14 aastat varem

”Viikingid on teie elu keeruliseks teinud. Ma mõtlen, et kõik, ka meie, trollid, põlvneme Keskilmast, Lindude Tee nimelisest avarusemerest, aga meie usku ei vormi viikingite seletus, kuidas ruunid ”Ruuniraamatus” jälle muutunud on. Ma võin vanduda, et sada aastat tagasi oli seal kirjas, et tuleb kolm sajandit talve ... ja nüüd sa ütled, et seda pole seal ... enam. Ah, mis sest ikka,” lõpetas troll käega rehmates.

”Ma ei vaheta usku ainult ju enda pärast, ei, sa ju saad aru, et ma ei suuda enam elada mõttega, et mu kaas suri lahingus usu eest, mis ütleb, et me kõik sureme kunagi hirmsat ja vältimatut surma. Ma tahan kanda endas midagi, mille nimel elada, ja ma ei suuda peale oma mehe surma enam uskuda, et surma nimel elamine on mõttekas. Või – veel enam – et see on üldse võimalik. See pole elu.”



VI peatükk. Rebimine

”...ja nii oligi, trummile heidetud ruunikivid ja kondid näitasid minule vasarat ja Olafile oda ja oli selge, mis teel tuleb meil troonijärglus selgeks teha,” lõpetas Rahi oma jutu.

”See tähendab, et meiega samaaegselt seilab sihtpunkti poole Odaotsa rusikas Olafiga eesotsas?” sisistas tulivihane Hagenhild, kes end väevõimuga vaos hoidis.

”Jah, nii see on...”

”Heeliraiska! Nidhoggi arvustusteta ja Odaotsaga konkureerides. Miks ... olgu, ma saan aru, aga... Miks mind sellest varem ei teavitatud?”

”Mul oli ka käsulaud sinu kinnivõtmiseks, kui oleksid tõrkunud või tülikaks osutunud. Saad ju isegi aru, et see retk on teadusest kõrgemal. Niddhogg arvutaks vaid mingi segadust tekitava jama kokku. Me oleme nornide teel ja meelevallas,” sõnas Rahi ja tahtis ilmselt ”Ruuniraamatut” tsiteerida, ent Hagenhild segas vahele.

”Saan, saan ... liigagi hästi saan. Urrimat! Ma teadsin, et midagi on valesti – ka Väinakise juures turgatas mulle pähe, et saata vaid ühe rusika jagu nii tähtsusetusse, ent siiski kaitstud kohta, tooma ära tähtsusetut isikut ja veel elusana... Heelima, selliseid asju aetakse teisiti, aga ‒ see selleks! Kas Olaf on samuti ruunimeister?”

”Ei, Olaf on berserk.”

Oi ei ... mõtles jahmunud Hagenhild. Berserke polnud ta kunagi kohanud, aga nende legendaarsus ja kuuldused võitmatusest pärinesid juba muistsest ajast. Ja nüüd oli üks neist tal vastas ja mitte üksi, vaid Odaotsa rusika eesotsas. Susikurja! Sellisel juhul ei omanud wotanistide võimalik vastupanu enam erilist tähendust. Ta teadis, et Odaotsa sõdalased ei jää Vasara omadele vaksajagugi alla. Võimalik, et isegi olid üle, aga see võis olla ka nende tähtsaks puhumisest tekkinud väärkujutelm.

”Nii et ... see on rebimine? Tagasi pöördub vaid üks viiking ja üks rusikas?” küsis Hagenhild, et kindel olla, et rebimise reeglid on talle selged.

”Jah, nii see on. Võta seda kui võimalust, sest kui sa mu Ruunitroonile viid, siis ei jää sulle enam ükski uks suletuks ega ükski trepp kõrgeks. Ei, selles võid kindel olla – olgu Freija mu sõnadele siinsamas tunnistajaks!”

”Ma juba võtangi, aga sa ju saad aru, et seis on ... nagu seis on.” Hagenhild vaikis, tema arvates olid nende šansid Odaotsa vastu päris võrdsed ja isegi kui ta sügaval sisimas kartis halvimat, polnud tal kavaski oma hirme viikingi ees tunnistada. Ei.

”Tasavägine? Kas tasavägine rebimine teeb tõesti ühele vasaravanemale muret?” küsis Rahi teesklematu üllatusega.

”Ei, ei tee. Ma viin meid võidule, võid kindel olla,” lausus Hagenhild ja peaaegu uskus oma sõnu.

”Kui asi on Olafis, siis ära muretse, berserki puhul võid kindel olla, et ta tuleb otsejoones sinu poole. Aga mida ruunimester teeb, seda ei tea seevastu keegi. On ju nii?” sõnas Rahi veel lõpetuseks ja võttis asemelt ruunikivide klõdinal turvise, andes märku, et teema on tema jaoks ammendatud.

Jah, nii see on, mõtles Hagenhild ja tundis, et see mõjus isegi ... kas just lohutavalt, aga sutike nagu lootustandvalt.

VII peatükk. Viikingieetika

”Miks mitte?” turtsatas Hagenhild pettunult.

”Sest vastu kindlust põrutava ”Viikingisõdalase” sööstiku tuumaajami plahvatamisest, jah, häviks suur osa kindlusemüürist, aga see plahvatus tekitaks meeletu hävitustöö Harrajalli ökosüsteemis. Kahjud oleks korvamatud.”

”Aga Harrajall on ju tähtsusetu!”

”Ükski maailm pole nii tähtsusetu, et seda tuumaväega reostada,” lausus Rahi ja jätkas: ”Ei, kindlasti mitte. Mida sa järgmiseks tahad, ehk võimalust avarusreidilt laengutega maailma pommitada? Et endal käed määrimata ja vaenlane surnud? Et südametunnistus jääb puhtaks, kui kellelgi ise vasaraga pead ei lömasta... Kas ikka jääks?”

”Asi pole südametunnistuses, vaid meie eludes,” vaidles Hagenhild, jättes küsimusele meelega vastamata.

“Ükski elu pole nii tähtis, et selle nimel hävitada ühe hoobiga tuhandeid elusid. See poleks enam löök mitte vaenlase, vaid löök selle maailma ema vastu. Ravimatu haav. Ja sa ei vastanud küsimusele, kas “Viikingisõdalase” sööstikut laenguna kasutades jääks südametunnistus puhtamaks?”

“Mis sest südametunnistusest, see ei takista meil ju wotaniste tapmast? Või nende surmad seda ei määrigi?” üritas Hagenhild pareerida.

”Südametunnistus ja au on kõik, mis meil tegelikult on. Jumalate hukust rääkides solvavad wotanistid meie au ja see on solvang meie jumalate, meie ”Ruuniraamatu” tõdede pihta. Sellele vastamata jätmine pureks jälle meie südametunnistust.”

”Ma usun, et jumalad saavad ise oma asjad aetud ja au kaitstud,” lausus Hagenhild mõtlematult.

”Ma tean, et sa tunned “Ruuniraamatut”, tean, ja seega sa tead ka seda, et jumalad kaitsevad meid. Ja meie omakorda kaitseme ja hoiame neid. Kas meist oleks vastast Jötunheimile? Nifilheimile? Teistele avastamata maailmadele? Meid hoitakse nende eest. Seega hoiame meie jumalaid.“

”“Ruuniraamat” räägib üldse vaid üheksast maailmast, aga meie tunneme juba…” pistis Hagenhild vahele, ent Rahi ei heitunud.

““Ruuniraamat” ju ütleb, et iga asi jõuab meieni siis, kui me oleme selleks valmis. Enne “Ruuniraamatut” usuti üldse vaid ühte maailma. Enne seda vaid ühte maad. Veel varem vaid pisikest maalapikest Keskvallas.”

”Jah, vabandan, ma ei mõelnud läbi, mida öelda tahan,” möönis Hagenhild ja mõtles seda tõsiselt. Ta teadis seda kõike, ent... Nüüd oli ta sellest hoolimata end lolliks teinud.

”Ehk siis jah... Kunagi jõuame ka Ragnarökini, kui oleme seks valmis, et seista lahingus jumalatega õlg õla kõrval. Kui oleme valmis, et see võita. Ja wotanistid oma ajastute hämarusest pärit lobaga jumalate hämarikust ja kõige lõpust on takistus sel teel. Takistus nii meile kui ka jumalatele. On ju nii?”

Jälle pidi Hagenhild nõustuma. Nii see tõesti oli. Nii see pidi olema. Nii see pidi sündima.

”Nii et ei, me ei haava Harrajalli maailmaema lihtsalt sellepärast, et meil on eetika. See on meie au ja südametunnistus ja kõik, mis meil on.”

Jah, tal on õigus, mõtles Hagenhild.

Jälle on tal õigus...



VIII peatükk. Vilgukivide vahelt reovette

Vältides vilgukivide helki sattumist, lähenes ”Viikingisõdalane” Harrajallile. Vaateavadest paistev maailm muutus aina suuremaks ja suuremaks. See oli maailm, kus õhk oli külm, aga maapind soe. Sellest tingituna kattis soist maailmapinda sulava lume kiht ning õhku täitsid lumetormid.

”Ruunisõlmi ma ei näe ... läheneme!” haugatas Rahi ja langetas pikliku nägijasilma. Möödunud paari päeva jooksul oli ta tüürkarli kohustused märkamatult Väinakise õlult endale haaranud. Tema ja ta üüratud teadmised maailmademerel seilamisest olid võitnud kogu meeskonna südame ning Hagenhild tundis Väinakise pärast muret.

Küllap on tal pärast keeruline kogu meeskond taas enda kontrolli all saada ja kui peaks välja tulema, et tal juhtsild põhimõtteliselt käest võeti – olgugi et viikingi poolt ‒, jääb ta oma lõkmetest ilma igasuguse tseremooniata ilma.

Rahi aga selgitas juba vilgukivide mustrit. Vilgukivid olid ohtlikud, need peegeldasid valgust soojalt metallilt, ja kui avarusmerelaevu oli taevas mitu, tekitas see taevakaarde imeilusa virmaliselaadse nähtuse. Ent piisas ka ühest laevast, et maailma pinnal olijad silmaks taevas valguslahvatust. Õnneks oli Harrajallilt hetkel siia kaarde suunatud vaid mõned üksikud vilgukivid ja nende vahel laveerimine ei valmistanud ”Viikingisõdalase” kogenud meeskonnale erilisi raskusi. Nii et peagi istusid Hagenhildi rusikasõrmed jälle pisikeses sööstikus, mille aatomajam ühtlaselt mürises.

Veel mõned hetked, sööstik väljus ”Viikingisõdalasest” ja sööstis hoomamatul kiirusel otsejoones Harrajalli poole. Juba varsti seisid nad Harrajalli kõledal ja lahkusetul pinnal. Kindluseni oli siit umbes poole päeva teekond, eeldusel, et nad ei satu mõnda pea alaliselt Harrajalli kimbutavasse lumetormi. Tee kulges mööda õhus jäätuvat vett purskavatest geisritest ja lookles üle soise raksudes puruneva jääkattega maapinna. Nende teekonda ääristasid altpoolt haljad, aga ülalt surnud ja jääkattes võradega kaksikpuud, mille okste vahelt kahkjas päiksevalgus end jõuliselt läbi surus.

Oli juba õhtu, kui nad metsaserva jõudsid ja tohutult laia raiendiku keskel seisva kindluse sünkmorni kõrget siluetti silmitsema jäädes seisatasid. Nad olid lähenenud vastavalt tüürkarl Väinakise jutu põhjal tehtud märgetele maa-aluse reoveesüsteemi sissepääsu kohta ning kaardi järgi pidi see kuskil siinsamas olema. Eeldusel, et see üldse veel alles oli.

Nad hargnesid ja trampisid oma kolmetonnistes Mjölnirites ringi, sumbates pea meetripaksuses lume- ja jääkihis, kuni Hagenhild tundis, kuidas miski tema ruunirauast turvisetalla all tuhmilt kolksatas. Ta hakkas lume- ja jääkihti lõhkuma ja nägi peagi, et tegemist on roostekarva terasluugiga. Mjölnireid kandvate rusikakaaslaste kõrval pöialpoisinina tunduv Rahi kükitas maha ja tõstis hoiatavalt käe.

”Siin on ruunipõimik,” teatas ta kindaid kiiruga käest rebides. Ta harali sõrmed liikusid õhus, joonistades keerukat mustrit, nägu pingestus järsult, nagu pressiks sellele nähtamatu surve, ja ta ruunirauast kiivri alt nirises peagi esimene higinire. Sõrmed, mis inimsilmale nähtamatut ruunisõlme harutasid, liikusid aga aina vaevalisemalt ja vaevalisemalt. Tundus, nagu rebiks Rahi õhukihte läbi kaduviku ühest maailmast teise. Tundus, nagu üritaks iga õhuosake talle vastu hakata.

Kuid Rahi jätkas. Oli möödunud tund, kui tema õhus aegluubis liikuvad sõrmed lõpuks peatusid, ta ise kangestus ja siis raskelt ohates lausus: ”Tuleruunide põimik. Oleks ma eksinud, oleks teist teie turvistes ammu hautis saanud, aga ... sain hakkama. Ehkki see võttis enamuse jaksust.”

”Ruuniraud ei kuumene nii palju, et...” lausus Sigholm ja vakatas, kui silmnähtavalt väsinud Rahi talle hävitava pilgu heitis.

”Olgu, kas nüüd võib siseneda?” küsis Hagenhild, kartes, et mõni rumal märkus võib väsinud Rahit veel rohkem vihastada.

”Jah, aga Heeli päralt, ehk annad mulle hetke, et hinge tõmmata! Pole kerge lahti harutada kümnete aastate vanust ruunisõlme,” käratas Rahi ja tema pilgust kumas lisaks väsimusele ja vihale ka väljakutse.

See oli hetk, mil Hagenhild teadis täie kindlusega, et kui ta ei taha kaotada juhirolli oma rusika silmis, nagu oli juhtunud tüürkarl Väinakisega ”Viikingisõdalasel”, peab ta ohjad haarama.

”Ei, me oleme siin liiga pikalt silmailu pakkunud. Imestangi, et meid pole veel rünnatud. Sina ees!” haugatas ta Rahile kombel, mis poleks häbi teinud ka muistsetele viikingisõdalastele, ning jäi ootama.

Rahi silmitses teda pika viivu, kuid ajas end siis järsku sirgu ja teatas: ”Olen valmis, rusikavanem!”

Hagenhild andis korraldused ning, Rahi ees ja ülejäänud järel, laskusid nad mööda kumisevat metalltreppi kuivanud roojaga kaetud tunnelisse. Turvistel kumavate ruunitulede valguses sumpasid nad müdinal edasi läbi poolde põlve ulatuva ja väljakannatamatult haiseva virtsa, kuni jõudsid järgmise terastrepini. Selle tipus asus omakorda suletud uks, mis Sigholmi raskevasara mõne hoobi all kägardus, ning nad olidki kindluses. Täpsemalt ühes kindluse nimetus koridoris.

Neid juba oodati.

Kolmerealine kilpmüür ümbritses neid koridoris mõlemalt poolt, aga enne, kui Hagenhild jõudis rünnakuks märku anda, müksas Rahi teda ja küsis: ”Kas ma võin ise?”

”Luba antud,” pressis Hagenhild hammaste vahelt ja võttis sisse ründeasendi. Teised toimisid tema eeskujul. Rahi seevastu aga joonistas õhku kaks ruunimärki, puhus vastaste suunas ning hetk hiljem lahvatasid endiselt kilpmüüri hoidvad wotanistid tulelõõma.

”Et siis nii lihtne see neile ongi...” tabas Hagenhild end mõtlemast, kui nad läbi tõmblevateks ja visklevateks inimtõrvikuteks muutunud kilpmüüri tormasid.

Üürgasid sireenid: häire, üldhäire, tulekahjuhäire – kõik, ja korraga!

Sellele lisandus põleva liha lehk ja surijate röökimine. Seda oli palju, ent mitte piisavalt, et rusikat rivist välja lüüa. Ei.

Õhk muutus sellest helitulvast ja tulekuumusest paksuks ja voolas liimina kopsudesse. Seintest paiskusid välja kustutussüsteemi vallandatud veejoad. Laetuled kustusid. Jäid vaid kolme värvi hoiatustuled, mille vilkumine tahtis hämaruses silmanägemise võtta. Kuskil nende taga plahvatas midagi. Lööklaine rullus neist üle, kuid ei suutnud raskeid turviseid alistada. Ei, nad jäid püsti ja rühkisid mööda laia koridori edasi.

Neile tormas vastu wotanistide rusikas. Rahi kivisoomusturvisesse kätketud käed joonistasid õhku ruune ja ka see rusikas pahvatas rohekasse tulepilve. Kisa, karjed, röökimine ja kõrbeva liha lehk. Ees ja taga, siin ja seal, kõikjal.

Hagenhild tundis, kuidas kulmukarvad kärssavad, kui ta vasarahoobiga teed puhastades läbi sihitus hüsteerias vehklevate wotanistide rüsis. Tule ja vee kohtumisest tekkinud aurupilved võtsid nägemise.

Kuumus kägistas, õhk lämmatas ning see sireenide ja surmakarjete kõikemattev kakofoonia nende ees, nende taga, nende ümber...

Pea tahtis lõhkeda, kui nad üle järjekordse inimtõrvikuteks muudetud rusika jäänuste tormasid.

Otse edasi. Ikka edasi. Ruunirauast turvisetaldade kolinal mööda koridori, mööda treppe, läbi saalide, mattes leekidesse ühe rusika ja ühe kilpmüüri teise järel, kuni leidsid end suurkojast.

Nii umbes poolsada wotanisti, nii turvistes kui ka turvisteta, olid kogunenud kõrge trooni ette, mille ees seisis kahvatu noormees. Nii umbes viieteist-kuueteistaastane. Tema käed oli klammerdunud hõbedase valitsussaua ümber ja ta näol peegeldus meelekindlus, kuigi pilgus valitses õud. Tõstnud saua kahe käega pea kohale, sulges ta korraks silmad, ent heitis selle siis alistunult otse Vasara rusika suunas. Hoog jäi väheseks, lend lühikeseks, ja sau lendas vaid kolmveerandi vahemaast. See maandus kolksatades ning veeres alarmide alla maetud vurina saatel otse Hagenhildi jalge ette.

”See on siis korras,” mõtles Hagenhild ja tahtis juba oma rusikakaaslastele vabaltvõtukäsu anda, kui uksepooled suursaali teises servas üle häirehuugamise kostva kriiksatuse saatel hingedelt väändusid ja...

Seal nad olidki.

Odaotsa rusikas. Gungnir-lahingturvistes.

Ja nende ees seisis kahe ruunivasaraga relvastatud ihualasti Olaf, kes oma verd täis valgunud silmade pilgu Hagenhildi silmisse surus, justkui üritades ainuüksi sellega teda põrmustada. Hagenhild ei pööranud ära, kuid see polnud tema, keda Olaf otsis, ei, mehe verehurmane pilk otsis edasi, kuni leidis Rahi, ja tema suu väändus loomalikuks irveks.

”Hollerrooo-Odin!” röögatas ta hetk hiljem viikingite lahinghüüu ja tormas metsiku möirge saatel edasi. Rahi tõstis kirve ja tormas talle teise käega ruune joonistades vastu. Wotanistid nende teel põgenesid kabuhirmus, kuni nende seljad turvaliselt kõrget lage toetavaid kiviseinu puudutasid.

Viikingid rajahtasid kokku, põrkusid teineteisest eemale ja ründasid taas üheaegselt, ent vaatemäng jäi lühikeseks. Ruunivasara metsik hoop purustas välke pilduvate ruunikivide raksatuste saatel Rahi turvise. Teine hoop lõi ta jalust ning kolmas oleks ilmselt lömastanud pea, kui Hagenhild poleks rünnanud. Kolmetonnise turvise hoost kantud raskus lõi Olafi kõigest kõikuma ning hetkel, mil Hagenhildi hoop oleks pidanud läbi õhu vihisema, märkas ta teda...

IV katke – Trollheimis, 14 aastat varem



”Ja sa arvad, et meie juures on tal parem, sest...?”

”Siit ei leia teda keegi, ükski wotanistidest. Mind otsitakse üles, mulle makstakse kätte, kui Wotani sõnad reedan, aga ma tahan, et mu poeg elaks. Skafloc peab ellu jääma, sest...” Hagenhild vakatas ja otsis kurku tõusvaid pisaraid maha surudes mõtet, mis ähvardas vägisi kaotsi minna. Ent see oli mõte, milleni ta oli jõudnud peale oma kaasi, Varengmari hukkumist. See oli mõte, mis oli teda tabanud keset ööd ja mida ta hoolimata selle lihtsusest oli hakanud pidama teednäitavaks.

”Sest ma tahan, et ta elaks teadmisega, et kõigel on siiski mõte... Aga millel on mõte, kui pole lootust, et kõik siiski laabub? Kui on vaid krimpsus näol vältimatu huku poole marssimine? Marutades lahingusse sööstmine selleks, et tappa ise ja enne, kui meid kõiki tapetakse? Ma ei suuda seda enam. Ma ei taha talle seda.”

”Olgu-olgu, ära aja mõtteid minu peas keeruliseks... Me võtame su lapse oma hoole alla, aga ”Ruuniraamatu” õpetusest ei tea meie suurt midagi. Selles osas me sind aidata ja teda harida ei saa,” lausus troll Edlredde pikkamisi.

”Polegi vaja, õpetage teda lihtsalt enda eest seisma ja trollirahva lugusid jutustama, ning kui mul õnnestub wotanistide kättemaksu vältida, siis... Ta saab viieteist aasta pärast täisealiseks, lepime, et naasen siis, kui elus olen. Teie aga... Kasvatage teda oma muretus vaimus. Tehke seda ... palun.”

”Rhunod siin kukrus välistavad vajaduse palveteks,” lausus Edlredde, muheles oma jalge ees vedelevat kopsakat rhunopunga müksates ja sõnas: ”Luban, et su poeg on meie juures kindlas kohas. Luban seda.”



IX peatükk. Rebimise lõpp

Otse Odaotsa rusikavanema ees nägi ta üht noort meest ning süda tundis ta kohe ära. Ema süda tundis oma poja ära.

...ja nüüd on Skafloc siin, pantvangina nende käes, taipas Hagenhild õudusega. Kuidas Odaotsas üldse teati, et tal on poeg? Oli Edlredde ta siiski reetnud?

Sel polnud vahet. Raev lämmatas ta. Mõistus tuhmus hetkel, mil emasüdame jõul temas elu esimene bersergihoog lahvatas, ja vasar, mis oleks pidanud tabama Olafit, lendas järsku läbi õhu Odaotsa rusika suunas. Tabas, purustas tuvastamata jäänud aukraadiga rusikavanema pea, kelle rusikas hoidis põlvili sunnitud Skafloci kaela ümber seotud kütket, ning Hagenhildi röögatus: ”Thor avitagu!” – lõi Vasara rusika liikvele.

Nad hargnesid edasi tormates laiali, vanemata jäänud Odaotsa omad tõmbusid segaduses kokku ja Hagenhild pöördus Olafi poole. Irve viikingi näol polnud muutunud. Tema pilgus lõõmas metsik verituli ja pöördumishetkel rajahtanud vasarahoop lõi Hagenhildi meeltraputava mürtsatuse saatel vankuma. Teine maandus tema õlal, lömastas turviseogad ja vajutas ta ühele põlvele, ning bersergihoost hoolimata tundis Hangenhild, kuidas viimane kui luu tema õlas mõlkis turvise all kildudeks purunes.

”Olaaaaaf!” kõlas ühtäkki möire ja valu tõttu peaaegu silmnägemise kaotanud Hagenhild märkas Rahit. Purustatud rinnakorviga viiking oli külili maas vereloigus, toetus vaevaliselt küünarnukile ning tema teine käsi joonistas õhku ruune.

Hagenhild tundis ühtäkki, kuidas mingi tundmatu jõud teda täidab, teda vallutab, teda suunab, ja taipas, et viikingite vastu ruunikunst ei aidanud, aga ... tema ju polnud seda. Ta oli tavaline inimene. Sündinud Zweregal ja polnud Keskvallast õieti kunagi mõelnudki.

Rahi viimane jõud täitis hetkega Hagenhildi ja ta sööstis kogu oma raskusega Olafile otsa. Olaf lõi vankuma, Hagenhild kukkus talle peale. Midagi kuskil plahvatas, lööklaine pühkis neist üle ja Hagenhild pressis end Olafi ligi, ta hambad leidsid Olafi kõri, tungisid bersergijõul läbi kaelanaha, isandrassi veremaik valgus suhu ja Hagenhild pures ja rebis, kuni Olaf enam ei liigutanud.

Hagenhild ajas end püsti, lahinghulluse hoog oli lahtumas ning järjekordse plahvatuse lööklaine lõi ta hetkeks vankuma. Ta otsis pilguga Rahit.

Rahi viipas ja selsamal hetkel andis kahtlane ragin ning pudenevad kivikillud märku, et suursaali lage pole enam kauaks. Mitu kivimürakat prantsatas tema ja Rahi vahele, purustades paksud põrandaplaadid, ning üles vaadates märkas Hagenhild siin-seal paljastunud terastalade skeletti.

On aeg lahkuda, mõtles ta ja sööstis Skafloci poole, pilk samas rusikakaaslasi otsimas.

”Välja!” röögatas ta lahtuvast bersergihoost võimendatud häälel. See mõjus. Mõlemad rusikad sööstsid viivitamatult saali sissepääsu poole, kus seisis Skafloc ja vedeles lömastatud peaga Odaotsa rusikavanem. Hagenhild tormas uksele ja, haaranud poja kaenlasse, oli juba järgnemas mööda peasissekäiku läbisegi pagevatele Vasara ja Odaotsa rusikate liikmetele ning wotanistide summale, ent talle meenus Rahi. Viiking oli ta ju ikkagi päästnud.

Mõne kiire sammuga oli ta tagasi saalis, jõudis viikingini ja, haaranud mehe teise kaenlasse, tormas läbi plahvatustest kantud tulekuumuse ja järjekordsest üle saali rulluvast lööklainest kantud metalli- ja kivisodi väljapääsu suunas.



X peatükk. Lõppvaatus

Jah, päev oli olnud pikk.

Päev oli olnud raske.

Päev oli lõppenud veres...

...ent meie elu läheb siiski edasi, mõtles Hagnehild ja vabastas Skafloci oma vasaku käe embusest.

Ta libistas soomuskindast vabastatud nimetissõrmega veel korra üle poja põskede: põskede, mida ta polnud neliteist aastat näinud, ent mille oli eksimatult ära tundnud. Siis astus ta maas lebava Rahi juurde.

”Sa päästsid minu ja mu poja...” ütles ta viikingile, ent see rehmas vaid jõuetult käega ja sõnas hoopis raskel korinal: ”Kuula nüüd ja kanna laiali...”

Seda öelnud, sulges ta silmad ja lausus aegamisi, justkui ruune kivvi raiudes:

”Lähen oma poegade juurde, pea.

Odini kotta, Vall-hall-aas.

Kuid enne ütlen sul’

surijamehe read:

Isa südant tunned?

Süngelt leppiv, vihas

valutaluv, hoiab ligimaad.

Hillitseb tasa,

ootab, maksab kätte,

kuid raevu ei jaga.

Ema südant vihastad?

Kui jah, siis sured,

kohe, susile soolaks,

kaarnalihaks läed,

ei-ei,

ema südant ära eales vihasta.”

Read lõpetanud, langetas Rahi pea ja lausus raugeva häälega: ”Mine oma poja juurde, kui Freija ta sulle on andnud, Thor karastanud ja Odin veel jätnud. Minu pärast ära muretse, kuulen kaheksa kabja müdinat. Ta on kohe siin.”

Hagenhildil oli veel nii mõndagi küsida, ent Rahi suust paiskus välja pilgeni surmahõnguline röögatus: ”Ootan sind – OODIIIN!”

Hagenhild kuulatas, jah, seal see oli: tümin, plagin. Ta polnud eales kuulnud läheneva hobuse tekitatud helisid, ent ta teadis, et see on see. Et see on tema, Odin, kes on Rahile järele tulnud.

“Kohtume kunagi, kui valküürid mind sinuni on kandnud,“ lausus ta viikingile.

”Mine! Su süda kutsub, poeg ootab,” vastas viiking ja öögatas verd.

”Kohtume!”

”Val-hall-aas!” korises Rahi ja sulges silmad. Hagenhild pöördus kiiruga, kui silmas suitsusammaste vahelt lähenevat siluetti. Siluetti, mida polnud hea näha enne, kui oma surmahetkel. Seega keeras ta ümber, läks poja juurde, seisatas, astus turvisest välja ja haaras terve käega kõvasti tema ümbert.

Jah, päev oli lõppenud veres ... ent pea iga algus on verine.

Iga uus algus.











Jutt: Külmavana (Tim Hornet)

„Nhh!“ nuhatas vanamees läbi lahtise akna toas olevat õhku.

Loomanahkade alla peitunud perekond hoidis hinge kinni. Tuul tõusis ning keerutas läbi uberiku elamise ning peagi ei hoitud kinni ainult hinge, vaid ka enda varjamiseks peale tõmmatud loomanahku.

Puu küljes rippuvad klaasist ehted kõlisesid kui jääkristallid.

Mõnda aega oli kuulda vaid tuule ulgumist ja klaasist ehete mängu.

„Mhh!“ mühatas vanamees viimaks ja tuul vaibus.

Pereisa surus käe kõvemini oma lapse suu peale. Praegu oli kõige ohtlikum hetk. Külmavana polnud veel lahkunud, tema otsing polnud veel läbi. Samas oli tuulevilin peitunud inimeste kõrvad lukku ajanud. Tükk aega istusid nad vaikuses, siis oli kuulda eemalduvaid samme.

Kui ka sammude kaja oli juba ammu unustatud, lasi pereisa lõpuks oma käel langeda.

Poiss hingas kergemalt, kuid ei kippunud rääkima.

Enne kui nad tare akna kinni said, kostis läbi metsa kohutav kriise, mis lõppes sama kiiresti, kui algas.

Ema pani käe ehmatusega suule. „Tootsi talu.”

Isa vaid noogutas. Tootsi talu perekond oli nüüd kevadeni paksu lume alla maetud.

Alles siis saab neile korralikud kiriklikud ärasaatmised teha.

„Neil oli suvel sündinud maimuke,“ lisas pereema kurbusenoodiga hääles. „Kahju.“

Pereisa noogutas taas. Öelda, et arvatavasti sai sama maimuke neile saatuslikuks, oleks olnud liiga julm.

„Isa, kes see olevus on?“ sai poiss lõpuks sõnad suust. Muidugi oli ta ka varem peidus olnud – juhtus see ju igal talvisel pööripäeval – ning ta oli ka kuulnud vanamehest kirjeldusi, kuid need ei vastanud tegelikult tema küsimusele.

„Külmavana,“ sõnas isa.

„Seda ma tean, aga kes see Külmavana on. Miks ta meid nii nuhtleb?“

Pereisa mõtles. See oli hea küsimus ja olgugi, et saunas räägiti igasugu jutte, ei teadnud keegi  kindlalt. Ei saanud ju keegi vana enda käes küsida, mis tema soov oli – niipea kui vana inimest nägi, kuulis või teda haistis, oli selle inimese eluküünal kustutatud.

„Eks ta üks tont peab olema,“ sõnas isa viimaks. „Metsatont, kes elas siin ammu enne inimesi. Nüüd otsib ta igal talvisel pööripäeval oma kodulaant taga.“

„Laant, mis on ehitatud majadeks või põletatud ahjus,” lisas isa enda peas. Inimene oli tükkinud metsatondi maale ning see oli nende tasu ebaviisakuse eest. Oli vaid õnn, et nende küla alustajate seas oli ka tark, kes selliste ohtude eest hoiatada oskas.

Poiss vaatas korra toas ringi.

„Aga kuidas see sädelevat ja kõlisevat täis puu meid kaitseb?“ päris poiss. Ta oli seda just ise kogenud, kuid miks puu Külmavanale nii mõjus, oli endiselt vastuseta.

Isa ohkas. Ta teadis vastust, kuid ometi ei tahtnud rääkida. Seda küsimust ei saanud poisile pahaks panna – poiss oli sellises vanuses, kus iga asi vajas vastuseid. Ka pereisa ise oli kunagi sama küsinud.

Isa vaikis. Ta tegi ahju tuld. „Homme saad oma vastuse,“ sõnas ta viimaks. „Lähme vaatame Tootsi talu üle.“

„Kas liiga vara veel pole?“ uuris ema.

„Poiss tahab teada. Las õpib.“

Isa mäletas, kui ta ise poisina mõistis, miks tuppa toodud ja ehitud puu Külmavana vastu töötas. Ta oleks meeleldi seda mitte teadnud ja lihtsalt lustist puukest kaunistanud, sest nüüd meenus see vaatepilt talle igal aastal pühade ajal.

Pidurüüs puu polnud tema jaoks enam ilus.

Toona langes nende naabrite talu Külmavana roaks. Naabrid olid just talukoha ostnud ja uuele maale kolinud. Nad ei tundnud kohalikke kombeid ega uskunud juttu Külmavanast, nähes seda kui paganlikku ebausku.

Seega nad ei hankinud kuuske ega riputanud sellele kõlinat.

Järgmisel hommikul kattis naabrite elamist jääkiht. Seda nii seest kui väljast. Majas endas olid  hanged, mille all jäämügarikena perekond ise. Jää oli nii paks, et selle seest poleks saanud naabreid isegi mitte mitme mehega välja saagida.

Lumega kaetud ja värskelt elutühjas kodus kasvas aga kuusk täis tuules kõlisevaid jääpurikaid.

See oli Külmavana sümbol sellest, et ta oli selles kohas juba käinud.

Õnneks oli vanal halb mälu.











Jutt: Punaste liivade Rahel (Timo Talvik)

Jutt kõlas nelja osana jutuhäälingu Tumedad Tunnid sünnipäevanädalal. Kuula siit: 1. osa, 2. osa, 3. osa, 4. osa.


Osa 1 

1 - Raheli Raske hommik

„Hõkk…!” Kivisein lõi hinge kinni, keha valust tuimaks ning suure tõenäosusega ka mitmed roided katki. Rahel vajus kivipõrandale nagu märg kalts. Endalegi halvaks üllatuseks oli ta endiselt teadvusel. Torkivast valust hoolimata proovis Rahel hingata, pealiskaudselt ja ahmides. Kõrvad kumisesid, pilt oli udune.

Koopa seintelt kajav elaja lõrin muutus aina valjemaks. Surm lähenes.

Torkiv valu välistas kaine mõtlemise, kuid isegi sellest poleks abi olnud. Mida saanuks ta sellises olukorras teha? Ta suutis hädavaevu elus olla. Elus olla…?

See oli mõte. Kuuldavasti sai karude huvi eemale juhtida, teeseldes surnut. Teda rünnanud elajas oli küll kõige-mitte-karum karu, keda ta kunagi näinud oli, kuid kohe kindlasti looma mõtlemisega.

Surnut teeselda ei tundunud poolsurnuna maas vedeledes liialt keeruline.

Kui mitte see hüplik hingamine…

Tuletades meelde kõiki meditatsiooni ja jooga tunde, milles ta oli osalenud, rahustas Rahel oma hingamist. Ta polnud joogat kaua teinud, kuid oskus hingamist kontrollida polnud täielikult roostes. Valu vaidles kontrollile vastu, kuid andis vaikselt järgi. Mitte kadudes ära, vaid lihtsalt tõmbudes tahaplaanile. Keha oli kui hakklihamasinast läbi käinud, kuid nõus mõneks ajaks lihtsalt olema. Rahel sundis end veel tasasemaks. Leebelt, kuid kindlalt.

Hinge kinni hoida poleks ta kaua suutnud ning sellele oleks järgnenud õhu ahmimine. Ta pidi hingama piisavalt palju, et see ei tekitaks kehas nälga, kuid piisavalt vähe, et see välja ei paistaks.

Rahel tundis, kuidas külm ja rõske kivipõrand värises peletise iga läheneva sammuga.

Siis sammud peatusid ja elajas tõmbas valjuhäälselt ninaga õhku. Lõrisev tuul liikus üle naise valudes keha. Esiteks jalgade pool, seejärel näo ees.

„Ma pole maitsev, ma pole maitsev,” sisendas Rahel peas iga vaikse hingetõmbe vahele, hoides  mantrat kui rütmi. Ta ei uskunud, et sellest elaja peletamiseks abi oli, kuid vähemalt hoidis see lootust ja petlikku kontrolli omamise tunnet.

Lõrin, mis pani ta ellujäämisinstinkti hirmust röökima, lähenes ta näole.

Peletise ninast liikuv õhk lennutas ta verega kokku hakanud juukseid.

„Ma pole maitsev.”

Peletise hääletoon muutus, justkui avanuks elajas oma piraka suu otse Raheli näo ees.

„Ma pole maitsev.”

Lõrin peatus.

Sellele järgnes vaikus ning pettunud turtsatus.

„Ma pole maitsev,” jätkas Rahel oma peas ja hingas hiirvaikselt välja ning uuesti sisse.

See oli viga.

Ta polnud arvestanud suuhügieeni või täpsemini selle puudumisega. Elaja suust oli tema näo ette kogunenud hingemattev ja õõvastav hais ning nüüd jõudis selle mõju kohale.

„Hõkk!” Rahel sundis okserefleksi tagasi, kuid sellest helist piisas, et teda välja anda.

Peletis urises valjult, mõistes pettust ja Rahel tegi seda, mida iga terve mõistusega inimene sellises olukorras teeks. Teades, et järgnevast tegevusest pole mitte mingisugust kasu, tõstis ta siiski verised käed näo ette ja röökis.

Küünistega käpp tuhises läbi õhu otse tema pea suunas.

Rahel karjus ja tegi seda kummaliselt kaua.

Lööki ei tulnud.

Ta jäi vait, piilus käte tagant ja pilgutas üllatusest silmi. Peletis polnud lihtsalt seisma jäänud, vaid tardunud keset liikumist kui soolasammas. Nagu oleks keegi vajutanud videol pausinuppu.

Rahel ei jäänud ootama, et elajas edasi liiguks ja temast šašlõki teeks. Valust tõmmeldes proovis ta end vereloigus neljakäpukile ajada. Hingamine oli raske, kuid natuke leevenenud. Rindkere vajas toestamist, et vigastus hullemaks ei läheks. Loodetavasti polnud vähemalt sisemist verejooksu. Siis proovis ta end püsti ajada. See oli juba keerulisem. Parem jalg tekitas peale toetades sellise valujudina, et sundis ta uuesti käpuli. Rahel märkas ka valu põhjust – mingi roostes rauajurakas oli end otse tema sääremarjast läbi puurinud.

Hambad valust ristis, sirutas Rahel käe seina poole, et sellest tõusmiseks tuge leida ja tõmbas selle ehmununa kibekähku tagasi. Siis, peale väikest mõttepausi, lükkas ta käe uuesti välja.

LÕPETADA TÄPSUSSIHTIMINE  (JAH/EI)?

Kolmemõõtmeline tekst lihtsalt rippus ta ees. Rahel liigutas pead. Tekst liikus temaga kaasa. Rahel hingas aeglaselt sisse ja välja. Olgu. Ta oli tundmatus kohas, vastamisi tundmatu elajaga, miks mitte ka õhus rippuvad kolmemõõtmelised tekstid. Selles hommikus ei üllatanud teda enam miski.

Täpsussihtimine? Ta vaatas uuesti elaja poole. Suures paanikas polnud ta seda enne märganud, kuid tõepoolest oli tardunud peletis tema ees justkui maagiliste joontega erinevateks juppideks jaotatud. Kõigi mõtteliste juppide juures number.

Rahel turtsatas. Täpsussihtimine, my ass. See oli soola haavale puistamine. Vaid elaja küünised, mis olid kohe teda lõhki kiskumas, näitasid natuke suuremat numbrit kui suur ümmargune null, aga mitte oluliselt – see oli närune 3%.

Rahel ohkas. Isegi kui ta sai vaenlasele pihta, mis tolku sellest oli? Peletis oli temast mitu korda suurem ning tundus, et tema keha kattis midagi soomuselaadset. Käega löömisel polnud mõtet, kuid midagi muud käepärast polnud – isegi mitte suuremat kivi, mida haarata.

Rahel oli hommikumantlis, nii nagu ta vaid mõned minutid tagasi oma hommikukohvi nautis. Mantel oli nüüdseks ribadeks ja verine. Kusagil koopas vedelesid Grinchi näoga rohelised pehmed sussid ja lillelise kohvitassi killud.

Ei miskit, millega end kaitsta.

Äkki pidanuks ta proovima elajale kõrvakiilu anda? Ta mäletas olukordi oma elust, kus sellest piisas. Sa ei pidanudki alati oma vaenlasest tugevam olema. Sa pidid lihtsalt andma selge signaali, et see olukord ei olnud vastuvõetav.

Rahel oli varemgi teinud asju, mis tundusid võimatud, kuid siis polnud tema elu mängus.

Ta ei teadnud, et keegi oleks karudele kõrvakiilu andnud. Mis tähendas, et keegi polnud seda teinud, või, nagu ta kippus rohkem arvama, see ei töötanud.

Äkki tekkis peletise kohale uus number. See oli suurem kui eelmised. Pirakas number kümme. See muutus üheksaks, siis tuli 8. Rahel hakkas hetkega hüperventileerima – tema süda kloppis rinnus. Täpsussihtimine oli ajutine olukord. Ta oli liiga kaua jokutanud!

7

Mida teha, et temast ei saaks hakkliha? Võidelda oli absurd, ära joosta tema seisundis võimatu. Peituda kuhugi polnud võimalik.

6

„Äratus!” hüüdis ta valjult, lootes et ehk oli tegemist tõesti vaid unega.

5

Raisk! See ei töötanud. Mis veel? Numbrid ja õhus rippuvad valikutega tekstid tekitasid peas uue seose. Oli see siin mingi arvuti?

4

„Menüü! Alt+F4! Esc! Ctrl+Alt+Delete!” hüüdis ta vaikusesse erinevaid IT termineid ja kombinatsioone, lootes, et ehk vähemalt miski läheb täppi. „Seadistus!”

3

Seekord vilkus number juba punaselt

„Admin! Klienditugi!” hüüdis Rahel. Midagi pidi ju töötama! Ta ei saanud nii surra!

2

„Appi!” hüüdis ta vaiksel häälel, mis oli juba valmis alla andma.

„Pling!” kostis heli ja tema vaatevälja äärde tekkis teavitus.

VAJATE ABI (JAH/EI)?

„Jah!” hüüdis Rahel täiest kõrist. Teavitus kadus ja Rahel valmistus oma viimaseks hingetõmbeks. Peletise kohal seisis kurjakuulutavalt veripunane üks.

ABI VÕIMALUSED: LIMITEERITUD

VIHJED: AATOMIK PUUDU

KIRJED: AATOMIK PUUDU

LAIENDAME OTSINGUPARAMEETREID

Rahel tundis, kuidas viha tõstis temas pead. Mitte ainult ei rikutud tema hommikukohvi, vaid teda veristati ja nüüd tekkisid tema silme ette mitte midagi ütlevad tekstid. Teadmatus ja segadus ajas vihale. Et vihale jõudu anda, lisas ta peas nimekirja ka oma Grinchi näoga sussid. Need olid kolleegide poolt kingitud ja kohe kindlasti mitte tema maitse, kuid ikkagi tema omad.

VÕIMALUS LEITUD: AUTONOOMNE ABI [Beta] KINNITA VALIK  (JAH/EI)?

„Jah,” urises ta läbi hammaste, lootes et peagi võtab temaga ühendust selle koha haldur või klienditugi või administraator või kes iganes seda siin korraldas.

VALIK: AUTONOOMNE ABI [Beta] SEADISTAMINE

Teksti all keerles sõõrik. Rahel vaatas paar hetke õhus keerlevat ratast, siis proovis end uuesti liigutada, tõstes käe seina suunas. Ta sõrmed jõudsid sama kaugele kui varem, kui tema silme ette tuli uus teavitus.

SEADISTUS POOLELI. TÜHISTADA SEADISTUS (JAH/EI)?

Rahel tõmbas käe tagasi ja tekst kadus. „No eks ma siis ootan,” pomises ta omaette.

ARVESSE VÕTTA: EELNEV KOGEMUS JA OSKUSED tekkis väiksem tekst keerleva sõõriku alla.

„Vau, vähemalt keegi arvestab mu kogemust,” märkis Rahel mõrult, meenutades aastaid ebaefektiivselt karjääriredelil liikumist. Või noh, kui palju pulki pidi ühel redelil olema, et seda sai redeliks nimetada? Kaks polnud kindlasti piisav.

ARVESSE VÕTTA: ISIKSUS JA TEMPERAMENT

„Sa nagu loeks mu mõtteid,” turtsatas Rahel. Tal polnud teha muud, kui valutada ja oodata ning see muutis olemise sapiseks.

ARVESSE VÕTTA: ÜMBRITSEV OHT

Rahel vaatas peletise suunas. „Tegelikult tahaks ma sellest kellegagi rääkida.”

OPTIMAALNE LAHENDUS LEITUD

VABAD KARAKTERIPUNKTID JAGATUD

OMANDATUD OSKUS: BIFURKATSIOONIPUNKT

SEADISTUS LÕPETATUD

Rahel tahtis veel midagi öelda. See jäi tegemata kahel põhjusel. Esiteks oli kõik nii jabur ja mõistmatu, et ta ei osanud isegi enam sarkastiline olla. Teiseks asus keerleva sõõriku asemel nüüd joon, mis liikus kiirel sammul nullist sajani.

„Persse!” kirus Rahel ja pööras pilgu tagasi elaja suunas. Number üks vilkus veel korra punaselt ning kadus. Aeg, mis oli justkui peatunud, jätkus ja Rahel tõstis käed kiirelt näo ette tagasi.

Kuid lööki ei tulnud. Peletis hoidis nüüd vabast tahtest küüniseid paigal, lõrises, keeras pea viltu, kissitas silmi ja kuulatas, tõmmates ninaga õhku.

Siis märkas ka Rahel lähenevat heli. See polnud küünis-peletise sammumine, vaid midagi lurtsuvat.

Seejärel jõudis vaatevälja hääle põhjus ise. Hunnik ligast lihamassi, mis oli väiksema auto suuruses. Selle küljes agoonias inimnäod, all jalad, kõrval vehklemas erinevate pikkustega kombitsad.

„Tore on,” pomises Rahel punnisilmi ilmutist vaadates. „Ja ainus, mida ma tahtsin, oli tass kohvi.”



2 - Valgus tunneli lõpus

Hingeldades toetas Rahel selja vastu raudust ja vajus selle najale istuma. Külm metall leevendas valu ja tegi olemise kainemaks. Keegi ega miski ei ohustanud hetkel tema elu – vähemalt mingi edusamm. Ta sai lõpuks ometi mõelda ja teha seda natukene turvalisemas kohas. Teispool ust oli endiselt kuulda kahe elaja kaklusest põhjustatud madinat.

Rahel tõmbas korraks hinge ja proovis peas pusletükke kokku panna.

Ta teadis, et on laupäev. Ta ärkas hilja, käis kiirelt pesus, et end natuke turgutada ja eelmise õhtu peo jääkidest puhtaks saada. Siis keeras ta endale hommikumantli ümber ja asus kohvi nautima, kui äkki vaatas talle otsa pirakas sarvede ja kihvadega peletis, kes lajatas ta kämblahoobiga vastu kivist seina kui armetu putuka. Kuidas põrgu päralt oli ta äkki siia sattunud, ja pealegi, kuhu? Ja miks, pagan, polnud tal sel hetkel telefoni käes, et vajadusel abi kutsuda? „Sest enamasti ei vaja sa hommikukohvi juues abi, va imbetsill,” turtsatas ta enda ette. Polnud mõtet esitada küsimusi, millele vastuseid polnud loota.

Rahel võttis hommikumantli paela ja sidus sellega juuksed näo eest ära. Hommikune pesuskäik oli ilmselgelt puhas vee raiskamine, kuid hetkel polnud aega selle peale mõelda. Ta oli haavatud, valudes ja suure tõenäosusega üsna varsti taaskord eluohtlikus olukorras – isegi kui peletised ei tulnud talle järgi. Ta pidi tegutsema, kui tahtis siit, kus iganes see ka oli, eluga pääseda.

Silmad hakkasid hämarusega harjuma ning kuigi ta ei eristanud kõiki detaile, märkas ta ukse kõrval katkise puukasti jäänuseid. Ta lohistas end sinna juurde, võttis kaks puutükki ning kasutades üht neist haamrina lõi teise kiiluks ukse vahele. Ta teadis, et see ei takistanud kedagi suurt ja tugevat ust avamast, kuid äkki vähemalt vähendas huvi seda teha.

Siis lasi ta silmad üle toa. Kui eelnev koobas oli ebaühtlaste seintega, siis see ruum oli ilmselgelt inimeste poolt ehitatud. Seda ei kinnitanud mitte ainult ruumi siledad seinad ja kandiline kuju. Ka rauast raamidega riiulid, tool, kirjutuslaud ja laualamp andsid üsna selge vihje. Mingi ladu? Ilmselgelt pikalt kasutamata ja paksu tolmukihi all. Kuid siit võis leida midagi, mis aidanuks tal elus püsida.Ta pani roostes tooliraami peale tugevama väljanägemisega tüki kastist ja võttis laua ääres istet.

Istumine aitas, kuigi nüüd hakkas keha ka šokijärgselt värisema. Ta oleks tahtnud pugeda kuhugi teki alla peitu ja seal seda kõike seedida, kuid isegi katkine tool oli hetkel luksus. Vähemalt sai ta vigastatud jalg puhata.

Teispool ust toimus endiselt vali võitlus, kuid ta ei teadnud, kui kauaks. Pealegi ei saanud ta ju siia jääda! Ühel hetkel oli vaja midagi juua ja süüa. Praegu liikus ta vaid tänu kohvile ja sedagi polnud ta tarbinud rohkem kui kaks lonksu.

Pühad joogid pidavat suutma toituda vaid õhust ja armastusest, kuid Rahel polnud ei püha ega ka mitte Tiibeti koopas mediteeriv habetunud mees.

Otsustades veel natukene jalale puhkust anda, alustas ta läbiotsimist kirjutuslauast.

Ta proovis esiteks laualampi. Peale õrna vilkumist ja korralikku tolmu kärssamise haisu jäi lamp põlema. Veel üks kinnitus inimeste olemasolule. Kindlasti oli kuskil keegi, kes oskas öelda, mis temaga juhtus ja oskas ta koju aidata. Kuid esiteks pidi ta elus püsima.

Ta suunas lambi valguse allapoole, et see ukse vahelt välja ei kumaks, libistas esimese sahtli pesast välja ja asetas selle lauale, et selle sisu valguse käes uurida. Oodatult oli sahtlis paber. Või kui täpsem olla, siis äärmiselt pude paberilaadne materjal, mis paksult koiauke täis. Tekst oli loetamatu. Sama kordus teise ja kolmanda sahtliga, mille ta samuti lauale tõstis.

Neljandal oli põhi alt ära löödud või ehk näljaste koide poolt söödud ja viimases oli…

Rahel vaatas leidu, uskumata oma silmi.

„WC pump?” pomises ta omaette instrumenti vaadates. Ta polnud küll mingi toru-spetsialist, kuid arvestades, kuidas kõik muu oli siin hävinenud, oli üllatav, et puidust varre ja kummist otsaga instrument polnud isegi mitte tolmune. Lisaks oli see kirjutuslaua sahtlis. Rahel jõllitas pumpa tükk aega, kuid kehitas viimaks õlgu. See polnud kindlasti mitte selle hommiku kõige üllatavam asi.

Ta jättis pumba lauale ja vaatas üle õla riiulite poole. Seal võis veel midagi leiduda.

Valugrimassiga ajas ta ennast püsti ja pooleldi hüppas, pooleldi lonkas riiulite juurde. Raudkonstruktsioon oli küll roostes, kuid piisavalt stabiilne, et otsimise ajal tuge pakkuda.

Mõnikümmend minutit hiljem olid kõik tema leiud laua peal reas. WC pump, tuub superliimi, kaks rulli halli teipi, punase tähekesega mudelrong ja esmaabikarp.

Ta kangutas karbi lahti, lootes leida valuvaigisteid, sidemeid ja alkoholi. Tema pettumuseks oli selles vaid kaks kummalist süstalt, karp tablette, inhalaator ja pudel vett. Mis iganes õpetused kunagi karbis kaasas ka olid, polnud neist enam midagi alles. Kui kaua tagasi olid need rohud siia jäetud? Kindlasti liiga ammu, et neist tolku oleks, isegi kui ta teadnuks, mida need kunagi tegid. Ka rohtudel oli ju säilivusaeg ning peale seda oli nende tarbimine ebasoovitatav, tihti isegi tervisele kahjulik.

Ta oleks eelistanud piiritust, kuid vesi oli parem kui mitte midagi. Ta võttis korraliku sõõmu ja oleks selle peaaegu välja sülitanud.

MUTATSIOON: RAD-TRANSFORMAATOR

Raisk! See ehmatas! Rahel sundis end müstilist teksti vaadates neelama, loputades suust metalse vere maitse. Kiri seisis veel mõned hetked ning kadus. Ta ei teadnud, mida kogu see jama tähendas, kuid vähemalt oli ta nüüd teadlik, et tekstid võisid iga kell tema ette hüpata.

Järgmise veesortsuga pesi ta käed ja näo suuremast kõntsast puhtaks. Hambaid valust kokku surudes puhastas ta veega sügavat lõikehaava kõhul ja tupsutas selle hommikumantli nurgaga kuivemaks. Ta valmistus peas selleks kõige raskemaks osaks, kuid enne seda tegi ära pisitööd.

Teipi plaastrina kasutada polnud hea mõte – see oli umbne ja lahti rebides lõhkus kindlasti haava jälle ära.

„Kas sa teadsid, et superliim loodi algselt haavaliimiks?” tuletas ta meelde üht kunagi kuuldud hädist pickup line’i. Ei, sel hetkel ei teadnud ta seda ja ei tahtnud ka teada, kuid nüüd tuli see kasuks. Superliim töötas, kuigi ei vähendanud valu. Ta pistis hommikumantli paela otsa hammaste vahele, et mitte häält teha, ja pressis haava kinni.

Järgmine samm oli jalahaav ja roostes rauatükk selles. Ta proovis leida jalale mugavamat asendit, nii et lihas poleks liialt pinges, ja vaatas, hommikumantli vöö endiselt hammaste vahel, haava lähemalt. Midagi piraka roostes naela taolist oli läinud paremalt poolt säärest sisse ja vasakult välja. Normaalses maailmas oli selle jaoks kiirabi, kuid seda võimalust polnud. Ta pidi võimalikult kiiresti haava ära puhastama ja kinni saama.

Rooste tundus sakiline ning naela tagasi tõmmates võis ta teha olukorra veel hullemaks. Ta pidi võõrkeha eemaldama nii, nagu vanades indiaanifilmides eemaldati kehast nooli – lükates need lõpuni kehast läbi.

See sai olema valus. Rahel rahustas hingamist. „Üks, kaks, …” Kolme peal surus ta naela kogu jõuga, surudes samal ajal ka hambaid paksu vöö sisse. Pisarad voolasid ja pilt tahtis eest ära minna, kuid kui ta lõpuks uuesti silmad lahti tegi, oli metallist jurakas tema kõrval põrandal - sellele voolamas ojadena verd. Rahel loputas kiirelt haava puhtaks, tupsutas kuivemaks ja tõmbas siis kiirelt kogu sääremarja teibiga kinni. See oli ajutine lahendus, kuid mõnda aega äkki töötas.

Järgmiseks võttis ta ette tallad. Koopa põrand oli täis teravat kiviklibu, mis lõikas otse naha sisse. Liimides haavu kokku, jõudis ta tõdemusele, et ta polnud veel kunagi varem oma Grinchi sussidest nii palju puudust tundnud.

Paljajalu liikumine oli halb mõte. Omamata paremat ideed mässis ta mõlemad jalad peale superliimi ravikuuri teibi sisse. Pikas plaanis oli see halb mõte, kuid praegu võis välistada veremürgituse.

Kui jalad mässitud, tõstis ta valusa jala põrandale tagasi ja sülitas hommikumantli paela suust. Alla vaadates ja hämaras võis jääda isegi mulje, et tal olid jalanõud. „Peaaegu Gucci,”  noogutas ta omaette.

Teip oli talla all libe, kuid kindlasti mitte kauaks. Siiski oli oht, et see kulus kiirelt läbi. Tal oli tarvis kas korralikke saapaid või vähemalt taldu. Siit oleks ta leidnud vaid puutükke, kuid need poleks olnud kuigi mugavad.

Järgmiseks valutav rindkere. Ta keeras hommikumantli tihedamalt keha ümber ja tõmbas selle teibiga kinni, toestades nõnda oma roided. Esimene rull teipi sai tühjaks.

Ta vaatas mõtlikult rulli papist sisu. Oli tal sellega midagi teha?

Natuke aru pidades lükkas ta selle kui käevõru üle sõrmede ja nihutas koos hommikumantli käisega üles. Kuigi natuke ebamugav, andis see käele natuke rohkem liikumisruumi ja hoidis liialt pika käise käe eest ära.

Ta tõmbas teisest rullist veel mõned tiirud rindkere ümber, nii igaks juhuks, ja pistis selle siis hommikumantli taskusse. Sinna kõrvale mahtus ka punatähega mudelrong.

Tema teise taskusse läksid kummalised süstlad, inhalaatori balloon (ta ei uskunud, et otsikuga midagi teha sai) ja tabletid – samuti ilma karbita, et ruumi kokku hoida. Ta ei teadnud, mida nende rohtudega ette võtta, kuid hetkel oli see ainus, mis tal oli. Siis vaatas ta uuesti toas ringi.

Tundus, et võitlus kahe elaja vahel oli lõppenud, kuid ta ei kavatsenud minna selle tulemust vaatama. Äkki elajad tegid vahepeal vaherahu, et korra ühiselt kõhtu täita? Rahel oli korduvalt tundnud endal häirivaid näljaseid pilke, kuid see siin andis kõikidele meestele silmad ette.

„Õppige, mehed! Või… pigem äkki mitte."

Turtsatades oma jabura mõttelennu peale, vaatas ta ringi. Ainus teine väljapääs oli suur ventilatsioonišaht vasakul seinas. See oli küll üsna kõrgel ja võis olla ohtlik, kuid kindlasti mitte hullem kui tagasitee.

Ta tõmbas kaks teibiriba ja sulges nendega hommikumantli taskud, et sealt midagi välja ei pudeneks. Seejärel, kasutades riiulit toena, ronis ventilatsiooniluugi juurde.

Katte kinnituskruvid olid nii roostetanud, et võrk vajus väiksema tõmbamise peale lausa ise eest, kukkudes valju kolina saatel põrandale. Rahel polnud kindel, kas ta kuulis ukse tagant lõrinat või oli see vaid meelepete. Igal juhul viskas ta oma relva – WC pumba –

ventilatsioonišahti ja hüppas kogu jõudu appi võttes sellele järele. Rindkere ja jalg kaeblesid torkiva valuga, kuid ta ei saanud lasta sel end segada. Vaid viiv hiljem roomas Rahel pimedas tunnelis, WC pump ähvardavalt käes, kuuldes seljatagant mütsatust.

Uks oli lahti saadud. See oli ilmselge. Tundus, et peletiste heitluses oli võitjaks jäänud siiski esimene sarviline, kes nüüd möirates oma einet otsis. Šaht oli peletise jaoks liiga väike. Isegi Rahel tundis siin ebamugavust. Siiski oli seljatagant kostuv heli piisavalt hirmuäratav, et sundis teda kiiremini edasi minema.

Äkki kostis kajavatelt plekkseintelt aga temani midagi ootamatut. Möire tema seljataga muutus kõrgemaks ja paaniliseks. Isegi teise elajaga võideldes ei teinud peletis sellist häält.

Hetk hiljem taipas Rahel paanika põhjust. Seda oli õhust tunda.

Ta oli tõstnud kõik pudist paberit täis sahtlid laua peale lambi alla ning elajas oli selle ümber ajanud. Paber oli kuiv kui tolm ja võttis kiirelt tuld, süüdates ka ülejäänud toa.

Ning kogu suits liikus otse loomulikult sinna, kuhu ta pidi – ventilatsioonišahti.

„Raisk!” pomises Rahel enda ette.

Vähemalt oli suitsu liikumine aeglane.

Justkui tema mõtteid lugedes algas eespool vaikne undamine.

„Minge kah kõik persse!” Ta andis jalgadele ja kätele valu, et kiiremini edasi liikuda.

Õhuvool tõmbas suitsu tema tagant välja. Õhku oli vähe ja seda jäi aina vähemaks.

Teoreetiliselt oli sundventilatsioon kiire moodus tule summutamiseks, kui toa uks oli kinni, kuid ta kahtles, et koletis etiketti tundis. Kindlasti jättis ta isegi peldikus käies ukse lahti. Nüüd tõmbas õhuvool arvatavasti kogu käigust aina uut ja uut hapnikku peale, tõmmates sellega leegi veel uljamalt käima.

„Persse! Persse!” Ta ronis nii kiiresti, kui suutis, edasi, lüües end korduvalt ära, kuid pööramata sellele tähelepanu. Hingamine, mis oli niigi juba raskendatud, oli nüüd seda enam. Ta hakkas köhima ja turtsuma, kuid ei peatunud.

Viimaks nägi ta eespool õrna kuma ja jõudis ka surina põhjuseni. Tunneli otsas paistis valgus ja selle ees liikus tiivik. Hinge kinni hoides kiirustas Rahel tiiviku suunas, lootes leida sealt lähedalt õhku. Kuid ta polnud ainus, kes nii mõtles. Niipea, kui ta jõudis pimestava valguse ette, jäi maailm äkki seisma ja ta märkas enda ees helendavat rotti. Pahaaimamatult oli ta sisenenud Täpsussihtimise seadetesse. Väiksema koera suurune rott oli tema suunas seljaga, vaadates tiiviku vahelt välja. Suure tõenäosusega proovides hingata. Nad olid samas paadis, kuid Rahel kahtles, et rott oli valmis ruumi jagama. Lisaks tuli kuidagi see tiivik peatada, et olukord hullemaks ei läheks.

Rahel roomas lähemale ning võttis WC pumba valmis. Niipea kui Täpsussihtimine hakkas lõppema, alustas ta sihtimist ja peale suurt punast ja vilkuvat ühte lajatas pumbaga otse ette, nagu oleks see piljardikii. Hiidrott ei jõudnud isegi mitte olukorda märgata, kui tiivik eemaldas ta pea.

„Raks-raks-raks,” häälitsesid tiivikulehed, puredes läbi väikese elaja keha ning pritsides välja ebamäärast kondi, sisikonna ja karvade massi. Võigas vaatepilt, kuid Rahel oli liiga väsinud, et hoolida. Peale ragistamist tegi tiivik veel mõned hädised liigutused ning jäi siis pidama.

„Kaks kärbest ühe …!” hingeldas Rahel, suutmata lauset lõpetada. Ta roomas kiirelt avause juurde ja ahmis isukalt õhku. Suits tõusis endiselt tema tagant, kuid polnud enam nii hingemattev.

Ta oli väsinud. Väga väsinud ning see koht siin oli turvalisem, kui kõik eelnevad.

Tal oli kõigest sellest jamast kõrini! Tõmmates end avause ette kerra, suigatas ta kui kass kergesse unne.



3 - Rahel ja toiduahel

Rahel ärkas kraapiva heli peale. Ta ei mõistnud, kust see tuli ja teda ümbritsev külm ja kõle ventilatsioonišaht ei andnud vastust – meenutades vaid eelmise päeva õudu. See polnudki uni.

Sundides end rahulikuks, vaatas Rahel katkiste tiivikute vahelt alla. Roti jäänuste juures paistis väike karvakera, kes limpsis isukalt kivipinnalt verd ja jäänuseid. See oli üsna räsitud väljanägemisega kassipoeg. Karv tundus punakas, kuigi see võis olla lihtsalt rotiverest. Loom sõi, nagu poleks ta kunagi varem süüa saanud, mis üldiselt kehtis iga kassi puhul – ka nende, kes olid just söönud. Rahel vaatas seda kerge heldimusega, tundes rõõmu, et vähemalt keegi sai tema veretööst kasu.

Siis aga märkas ta veel liikumist. Kassi taga, pimedas varjus, liigutas end midagi suurt ja putukalaadset, hiilides matsutavale ja lakkuvale loomale lähemale. Rahel nägi läikivat kitiinist kesta ja astelt, mis tõusis surmavaks löögiks üles.

„Otse loomulikult inimesesuurune skorpion,” turtsatas ta oma peas.

Rahel surus hambad risti. Muidugi tahtis ta kassi päästa, kuid ei teadnud täpselt, kuidas. Isegi kui tema ratsionaalne pool tuletas meelde, et ta pidi suure tõenäosusega samuti samast elajast mööduma ja kindlasti oli kassi mugiv skorpion tema suhtes vähem tähelepanelik, ei saanud ta karvakera abita jätta.

Skorpion oli juba loomale seljataha jõudnud, astel löögivalmis. Ta pidi otsustama ja tegema seda kiirelt. Rahel karjatas ja lõi kätega vastu seiskunud ventilaatorit enda ees. Kolina saatel kukkus see maha. Nii kass kui ka skorpion tardusid paigale ja vaatasid üles. Kass toibus kiiremini ja sai alles nüüd aru, kui halvas olukorras ta oli. Ta andis käppadele valu, et ära joosta, kuid skorpioni astel langes kui välk selgest taevast.

Rahel vaatas õudusega, kuidas kiisu lendas siruli maha, andes skorpionile võimaluse rünnakut jätkata.

„Ära sa isegi mitte mõtle!” saatis Rahel WC pumba elaja suunas teele. Ta ei oodanud, et see midagi teeks, kuid ehk võitis vähemalt lisaaega, mille käigus kass sai põgeneda.

Tema üllatuseks, ja ilmselgelt ka skorpioni, lendas WC pump otse astla otsa ja jäi sinna kinni, nagu oleks tal puust ihuliige. Skorpion proovis seda küljest ära raputada ning mõistes, et sellest pole abi, liikus seina juurde ja hakkas astla ja selle küljes rippuva võõrkehaga vastu seina lööma. Ta oli kui puuastlaga piraatputukas.

See oli paras aeg tegutsemiseks. Rahel libistas end šahtist välja ja hüppas ettevaatlikult alla. Jalg andis maandumisel tunda, kuid ta surus hambad risti. Ta haaras verise karvapalli käte vahele.

Kostis raksatus ja Rahel keeras ümber. Hiidskorpion oli nii kaua pumpa vastu seina tagunud, et see andis viimaks alla. Nüüd olid sellest alles vaid pilpad. Kummist ots püsis endiselt sihikindlalt astla ümber kui moodne ilurõngas.

„Persse!” Rahel paotas hommikumantlit ja pistis kassi põue sooja. Siis astus ta sammu tagasi, hoides skorpioniga kui vihase pulliga silmsidet.

Tal polnud relva ning ta kahtles, et suutis elajast kiiremini liikuda – eriti vigase jalaga.

Skorpion tegi tema suunas ähvardava sammu ning Rahel astus aeglaselt tahapoole. Kuigi taganemine võis näidata, et ta on nõrk, ei tahtnud ta skorpionit liiga lähedale lasta. Ta oli näinud loodusdokke ja teadis, kui kiiresti need olevused võisid vajadusel liikuda. Peletis tema ees oli küll sama suur kui ta ise, kuid Rahel ei kahelnud eluka kiiruses.

Võita polnud võimalik. Heal juhul suutis ta skorpioni vaid segadusse ajada. Ta lükkas teibiriba tasku pealt, haaras seest esimese asja, mis pihku mahtus, ja lennutas selle elaja suunas.

Skorpion jäi seisma ja uudistas erkpunase tähega mudelrongi enda ees. Ta torkis seda terava sõraga, siis pööras tähelepanu söögile tagasi.

Kuigi elaja tähelepanu oli hoitud vaid paar sekundit, oli see piisav, et Rahel sai kiirelt ümberringi vaadata. Nad olid koopas ning siit läks kaks käiku edasi. Üks neist oli lähemal kui teine.

Hiidskorpion lükkas demonstratiivselt rongi kõrvale ja hakkas taaskord tema suunas hiilima, et vahemaad vähendada ja siis äkkrünnakuga võitlus kiirelt lõpetada.

Rahel soris taskutes.

Teip oli liiga väärtuslik, et seda loopida. Tabletid võisid olla mürgised, kuid ta kahtles, et skorpion neid sööma oleks hakanud. Balloon… Ta näole tuli muie ja ta viskas inhalaatori ballooni elaja poole.

Ilmselgelt tema tempudest väsinuna ei hakanud skorpion ootama, et järgmine segaja maha langeks, vaid udjas sellele juba õhus, liikudes samal ajal kiirustades Raheli suunas. Plaksatusega lõi rõhu all olev väike balloon end lõhki ja Rahel andis jalgadele valu. Ta jooksis nii kiiresti, kui suutis, katkine jalg tulitamas.

Selja tagant kostus krõbinat, kuid ta ei pööranud sellele tähelepanu.

Koobas läks äkki laiemaks ja kõrgemaks ning ümber nurga keerates tervitas teda plekitükkidest ja autojuppidest tehtud kindlustatud aed, mille taga paistis vahitorn.

Inimesed! Pääsemine!

Rahel võttis viimase jõuvaru kokku, surus hambad risti, et valuga toime tulla, ja jooksis nii kiiresti, kui suutis, aia suunas.

Vahitornis paistis liikumist ning siis kõlas lask. Rahel tundis, et midagi vilises temast mööda. Seejärel tuli järgmine lask.

Rahel julges seljataha piiluda ja nägi, et skorpion oli mõlemaga neist pihta saanud ja oli vaevu viimase eluniidi küljes. Kolmas lask võttis ka selle.

Rahel ohkas, keeras näo aia suunas ja hakkas, nüüd aeglasemalt, vabaduse suunas liikuma.

„Veel üks samm, Roomba Mango, ja ma lasen su sõelapõhjaks!” kostis peenike hääl tornist.

Roomba? Kas ta võrdles teda just tolmuimejaga? Rahel jäi seisma ja tõstis käed üles.

„Roomba Mango? Kes see on?” uuris ta.

Ilmselgelt oli tornis laps. Laps, kes hoidis vintpüssi.

„Sina! Roomba Mango!”

Rahel polnud kindel, mida sellises olukorras öelda. Ma tulen rahus? No ilmselgelt, muidu oleks tal olnud rohkemat seljas kui lihtsalt hommikumantel. Rahu oli ainus asi, mida tal oli pakkuda.

„Ma sooviksin süüa. Kas teil on seda?” uuris ta viimaks valjuhäälselt. Kaks lonksu kohvi oli terve päeva jaoks liiga vähe. Eriti veel sellise päeva.

„Kohe on,” kostus irvitav vastus ning Rahel tundis, kuidas midagi kõva lajatas ta pea vastu.

Ta kukkus, märgates lähedal rahnu varjus seisvat poissi, järgmine viskevalmis kivi käes.

„Paistab, et mul on ka muud pakkuda kui ainult rahu,” käis langedes tema peast läbi.

Siis saabus pimedus.



4 - Mõtle kastist välja

Rahel tundis oma ninajuurel näpistust ja tegi silmad lahti, vaadates kassiga tõtt. Kiisu lasi veel kareda keelega üle naise põse ning hüppas siis, võttes Raheli rinnalt hoogu, tema pealt maha.

Rahel pilgutas silmi ja vaatas ringi. Tema ümber oli pimedus. Niipalju, kui ta peale aiani jõudmist mäletas, tassiti ta kuhugi. Ta kuulis hääli, mis kõlasid kui lapsed, ning korraks vilksatas ka valgus. Need olid vaid hägusad mälestused ning võisid vabalt olla ka pettekujutlus. Mida ta kindlasti teadis, oli see, et ta pea valutas, ning et ta oli suuremas traatidest punutud ja okastraadiga tugevdatud kanapuuris.

Rahel ajas end ettevaatlikult istukile, tundes väikest raksatust käe all. Ta tõstis raksatuse põhjuse üles. Kont?! Väga paljaks puretud kont. Rahel polnud küll anatoomias tugev, kuid see nägi välja nagu midagi, mis võis kuuluda inimesele.

Ohates lükkas ta end rohkem istukile ja vaatas nüüd selgema pilguga ringi. Puur ise oli ehk nii poolteist meetrit kõrge, sama lai ja paari-kolme meetri pikkune. Selle seinad tuge ei andnud –need olid okkalised. Puuri põrandal oli konte, puru ja igasugu muud prahti. Otse tema kõrval vedeles räsitud olemisega tabletiümbris. Rahel võttis selle kätte ja vaatas. See oli räsitud, küünistatud ja tühi, kuid märgistused olid samad kui sellel, mille ta eelmisel päeval tasku pistis. Ta hakkas oma lehte otsima, et neid võrrelda, kuid seda polnud enam taskus. Ka üks imelik süstal oli kadunud.

Samal hetkel tundis ta õrna patsutust oma haige jala peal ning pööras pilgu sinna suunas. Päästetud kass patsutas pehme käpaga tema jalga ning siis, olles kindel, et ta vaatab, patsutas kõrval lebava süstla peale.

Kass oli võtnud süstla tema taskust ja tahtis talle selgeks teha, et ta peaks seda jala peal kasutama? Kas äkki kass sõi ka kõik need tabletid ära? Sööki Rahelil ju kaasas polnud ja näljas oli loom juba ilmselgelt varem.

Kehitades õlgu – ta oli liiga väsinud ja näljane, et mõelda või vaielda – otsustas Rahel kassi mõttega kaasa minna. Mida oli tal kaotada? Supikondi staatus? Ehk oligi paras ennast ära mürgitada, nii et need, kes teda süüa tahtsid, said vähemalt toidumürgituse. Ikka parem kui rahulikult üle surma ukseläve astuda.

Rahel võttis süstla, surus nõela läbi reienaha ja lükkas vedeliku sisse. Ta ootas, et tal hakkaks halb, kuid seda ei juhtunud. Selle asemel läbis tervet keha kerge surin ning paari hetke pärast tundis ta end, nagu oleks just ärganud kõige kosutavamast unest. Ta oli värske ja, mis peamine, terve.

Ta vaatas haige jala poole ja proovis seda liigutada. Teip hoidis jalga küll jäigemana, kuid kogu valu oli kadunud ja varbad liikusid. Jalg oli terve. Lisaks oli ka hingamine kergem.

Mis pagana imerohi selles süstlas oli?

„Niipalju siis toidumürgitamisest,” mõtles Rahel ja vaatas kassi poole. „A…aitäh?” kogeles ta aeglaselt. Ilmselgelt oli tema kaaslaseks üks intelligentne loom.

Kass noogutas ja hakkas kasukat verest puhtaks lakkuma.

Rahel vaatas uue pilguga ringi. Nüüd polnud olukord enam päris lootusetu. Laagris paistsid üksikud tulekumad, kuid läheduses polnud ühtegi hingelist. See tundus hea aeg põgenemiseks, kuid ta polnud kindel, kuidas seda teha. Puur oli tugev ja selle ukse ees rippus korralik tabalukk.

Rahel vaatas puuris ringi. Ta korjas paar pisemat konti ning proovis nendega, surudes käed traatide vahelt välja, lukku lahti muukida. Filmides käis selline asi lihtsalt. Peagi sai selgeks, et see siin polnud film. Rahel murdis vähemalt kaheksa konti ja kaotas kolm niisama sõrmede vahelt teisele poole ust.

„Persse,” urises ta läbi hammaste. Ainus, mida ta ehk suutnuks teha, oleks toppida tabalukk konditükke täis nii, et teda poleks siit nii lihtne ära vedada.

„Mjäu?” uuris hääl seljatagant.

Rahel pööras ümber.

Kass oli nüüd puhtam, kuid endiselt punakat tooni. Ilmselgelt oli see naturaalne värv.

Rahel ohkas, ulatas oma käe kiisule nuusutada ning siis sügas sõrmedega kiisut kõrvatagant.

„Küll sa oled meil ikka üks ilus loom,” sõnas ta vaikselt. „Ja ilmselgelt tark kah.”

Siis jäi ta ootamatult ja kassi pahameeleks käega pidama – uus mõte peas.

„Kuule,” pakkus ta vaikselt. „Sa oled selline kaval loom. On sul äkki mõtteid, kuidas me siit välja saaks?”

Kass vaatas talle otsa, siis tõstis käpa üles ja hakkas sellega vibutama.

„Kraapima? Koputama? Lööma?” pakkus Rahel. Ta polnud kunagi Aliases osav olnud ja poleks kunagi arvanud, et sellest võib oleneda tema elu. Veel vähem, et ta mängib seda kassiga.

Karvakera liigutas äkiliselt saba, ilmselgelt oma kaaslase rumalusest häiritud, tõusis püsti, liikus paar sammu Raheli poole, istus maha tagasi ja vaatas otse üles.

„Mis seal üleval on?” uuris Rahel. Eemal paistis kivist koopalagi nagu igalpool mujal ning ka nende pea kohal olev traat oli samasugune kui ülejäänud korvil. Ei, ta eksis. Midagi seal siiski oli. Siit oli puuri parandatud ning seda tumedama traadiga – okastraati ei paistnud samas aga üldse. Rahel katsus seda sõrmedega. Tume traat oli pehmem! Ta haaras traadist kahe käega kinni ja asus seda vaikselt, aga kindlalt painutama. Peagi suutis ta tekitada taldrikusuuruse augu, kuid see oli ka kõik – edasi tuli juba tugevam ja okkalisem traat ette.

„Pea mahuks ju välja, aga mul on ka seda va ülejäänud keha vaja,” pomises ta ning ehmatas, tundes küüniseid mööda selga ja siis pead liikumas. Hetkega oli kass august väljas ja võrgu peal. No muidugi. Kass pääses siit vabadusse, kuid Raheli jaoks väljapääsu polnud.

Samas oleks olnud isekas kiisut ka siin kinni hoida. Ta oli loomakese just surmasuust päästnud, mis kasu oli sellest, kui ta nüüd uuesti sinna tagasi läks.

„Lippa siis,” ohkas Rahel, proovides olla võimalikult vähe sapine. „Ole terve!”

Kass ei öelnud midagi, kuid tema saba tõmblemine andis taaskord teada tema mittenõustumisest. Vaikselt, pisitasa, hakkas karvakera puuri sissepääsu poole liikuma. Kassi graatsilise ja ettevaatliku liikumise vastu okastraat ei saanud. Peagi ronis loom juba puuriukse kõrvalt alla. Jäädes tabaluku kõrvale pidama, lükkas kass paremal esikäpal vaid ühe küüne välja ja hakkas sellega tabaluku sees udjama. Kass jäi korraks oma tegevuse juures pidama, põrnitses Rahelit süüdistavalt ja tõmbas lukust välja sinna jäänud konditüki. Pistes küüne tagasi, kõlas krõks ja tabalukk vajus lahti.

„Sa …” alustas Rahel, uskumata oma silmi. „Sa oled uskumatu.”

„Ma tean,” turtsatas kass karedal häälega, mis oli kontrastis tema nunnu ja pehme väljanägemisega. Loom hüppas puuri küljest maha. „Kuid sa võid seda alati veel öelda.”

Raheli kulm tõusis üllatusest üles, kuid vajus siis sama ruttu. Rääkiv kass oli ootamatu, kuid mitte kõige imelikum asi viimase ööpäeva jooksul.

„Miks sa enne „Mjäu?” ütlesid?” uuris Rahel.

„Ma arvasin, et sellest piisab. Ilmselgelt aga eksisin. Liigume. Väljapääs on sealpool,” näitas kass käpaga.

„Kuidas sa seda tead?” üllatus Rahel.

„Ma ei maganud terve päeva nagu mõned teised,” pööritas kass silmi. „Tule. Vaikselt. Ära kuhugi vastu mine.”

Kass juhtis liikumist, silmad lahti ja kõrvad kikkis. Oli ilmselge, et tal oli pimedas eelis. Rahel nägi vaeva, et mitte kuhugi otsa komistada. See oli kui proovida pimedas prügimäel vaikselt liikuda. Lõhn oli tappev ning igasugust prahti leidus lademetes. Rahel oli õnnelik, et siin oli liiga pime, et kogu seda rämpsu näha, sest lõhnast oli tunda ka roiskumist.

Peagi paistis pleki- ja puidutükkidest sarade vahelt natukene suurem plats. Selle keskel auk, mida ümbritsesid autodest ja bussidest väljakistud istmed – nende katted kulunud ja ribadeks, heledad sisud välja piilumas.

„Lõkkease,” sõnas kass seletuseks ja jäi äkki seisma. „Punase kattega Ferrari-istme all on rauast praepann. Äss võta.”

„Kui sa ütled, et see on punane,” sosistas endiselt poolpime Rahel vastuseks, jättes tähelepanuta, et temaga räägiti just kui koeraga.

Peagi liikusid nad juba kolmekesi pimeduse varjus edasi. Veripunane kass, räsitud hommikumantlis naine ja roostes raudpann.

Äkki tõstis kass ühe käpa hoiatavalt üles ja Rahel jäi seisma. Majakesest nende kõrval kostus midagi. Mõlemad kikitasid kõrvu.

„Sa magad, chiquito, mu poeg.

Võib-olla unes õnne näed.

Ning kuigi muret toob hommik,

siis ometi kõikjal

ei koida ju päikseta päev.” (1)

„Raadio,” sosistas Rahel ja kass noogutas. Rahel teadis seda laulu. Inimsööjate laste külas oli seda väga kummaline kohata. Kuid see tähendas, et ka siin oli mingi tehnika olemas.

Nad hiilisid vaikselt edasi. Peagi paistis valgusekuma ja kass näitas käpaga uberiku nurga poole. Rahel oli üllatunud, et ta hakkas kassi vihjetest juba vaikselt aru saama. Ettevaatlikult piilusid mõlemad ümber nurga valguse poole. Seal oli autojuppidest ja muust kolast kokku topitud aed. Lömmis plekksilt erkpunase kirjaga „Kolhoos Edu” paistis kogu kola seest eriti eredalt ja irooniliselt silma. Selle hunniku taga ootas tühermaa, kuid tee selleni polnud ilma takistusteta. Üks poisiklutist valvur istus tünnis põleva lõkke kõrval, vintpüss põlvedel.

„Ma tõmban ta sinu juurde,” sõnas kass külmalt. „Sa võtad maha.”

„Millega?”

„Pann.”

„Ta on ju kõigest laps.”

„Näljane laps, kes teab, et sa oled lihast tehtud,” tuletas kass meelde ja turtsatas. „Ja ka mina.”

Rahel ohkas. Tema karvasel kaaslasel oli õigus.

„Olgu, teeme ära.”

Mauk noogutas. „Püsi siin ja ole valmis ründama.” Ta astus nurga tagant välja ja liikus rahulikul sammul põleva tünni suunas – proovimatagi end peita või varjata. Rahel luges peas sekundeid, kuulates samal ajal pingsalt erinevaid helisid. Peale tule õrna praksumise polnud midagi muud kuulda.

Äkki kõlas vali: „Nämm-nämm, kiisu!”

Rahel pigistas raudpanni kahe käega, valmis äigama esimesele näole, mis nurga tagant välja tuli ja asus kõrgemal kui kass. Juba tuhises karvapall temast mööda.

„Klõnk!”

Rahel vaatas maas lamavat poissi. Tollel olid seljas räbalad, nende otsas hokiturvis ning peas tähekesega kiiver. Viimane oli ka põhjus, miks pannilöök nii kõva häält tegi.

Lamava poisi pea alt voolas aeglaselt verd tolmusele kivile.

Seda oli vürtsikõrvitsa lattega harjunud inimese jaoks liiga palju. Rahel pigistas värisevate kätega panni, et see maha ei kukuks.

„Minek!” käsutas kass poolsosinal. „Varsti on keegi kohal.”

Looma sõnade kinnituseks tõusid hääled kõrvalasuvast uberikust ning selles kerkis tulekuma.

Rahel tormas värava poole. Sissepääs oli tehtud furgoonauto ustest, mille linkide vahele oli tõstetud raudtoru. Kiirelt tõstis ta selle eest, lükkas roostes ukse valju kääksatuse saatel lahti ja hüppas välja. Kass oli samal ajal üles otsinud valvuri vintpüssi ja vedas seda nüüd rihma pidi värava poole.

„Vaid üks lask, kuid vähemalt midagi,” sülitas ta relvarihma suust. Rahel haaras relva ja vaatas õue suunas. Mitmed lapsed liikusid karjudes nende suunas, teised, kel ilmselgelt parem varustus, vinnastasid relvi. Tal polnud ei oskuseid ega vahendeid, et võidelda.

Kass väljas, lükkas Rahel autouksest värava kiirelt kinni. Nii nagu ta oletas, olid lingid ka väljaspool. Rahel surus vintpüssi linkide vahele, takistades nii väljapääsu asulast, haaras praepanni kätte ja andis jalgadele valu.

„Pole paha, Roomba!” hüüdis kass ja kalpsas talle mööda tolmust liiva järele. Neid jäid saatma vihased hüüded.


Osa 2
5 - Hambutu tühermaa

Taevas oli pilvitu, kuuvalgus näitamas neile teed läbi rahne ja kiviklibu täis ebaühtlase lageda. Kõik oli kaetud elutu liivaga. Selle vahelt piilusid välja hoonete jäänused, mis nägid kahvatus valgusekumas välja kui hiiglaslikud kihvad.

Rahel jooksis, nagu teinuks ta seda mererannas, mäletades Cooperi testi, mida kooliajal sai tehtud. Talle meenus ka see, miks ta enamiku testist jalutas. Jooksmine oli rõve! Kuid seekord polnud valikut. Kass juhiks ees, jooksis ta, kuni põlved muutusid pudruks ja oksemaik tuli suhu ning õõnsustunne kõhus tuletas meelde, et seal polnud endiselt muud kui kaks lonksu kohvi, needki eilsest.

„Ooh – oota,” sosistas ta vaevu kassi suunas ning vajus hingeldades põlvili liivale.

Kass peatus ja vaatas seljataha. Siis vaatas ta pimedas helkivate silmadega ringi. „Püsi siin!” Saba kurjalt õhus tantsimas, ronis loom lähima kõrgema luite otsa. „Vari kümme meetrit kella viie suunas.”

„Ah?”

Kass hüppas kergelt alla tagasi, raputas karva liivast puhtamaks ja asus sammuma. „Tule.”

Rahel liikus neljakäpukil endiselt hingetuna, praepann käes, talle järele. Kass juhatas nad armetu ja üksiku taime varju. Põõsas, mis nägi välja kui metsik ja räsitud bonsai, ei peitnud just palju, kuid kaugelt vaadates ehk piisavalt. Rahel tõmbas end taime alla ja toetas selja selle tüvele. „Ma arvasin, et kassid pole pikamaajooksjad,” sõnas ta aeglaselt kosudes.

Kass põrnitses klaasistunud pilgul tühermaad. „Me oleme head kohanejad. Koobastes polnud kuhugi varjuda.”

Rahel tundis, kuidas ta süda jättis löögi vahele. See kass oli pidanud siin ellu jääma. See tähendas, et… „Sa polegi kassipoeg?” Ka hääle järgi tundus, et tegemist oli vanema loomaga, kuigi Rahelil polnud millegagi võrrelda. Äkki kõlasid kõik kassid nii?

Kõuts keeras pea tema suunas. „Miks sa arvasid, et ma olen kassipoeg?”

„Sa oled ju nii…”

Rahel jättis lause lõpetamata, nähes kassi kalki pilku endal. Kui ta veel varem ei uskunud kasside mõrvarlikke motiive, siis siin oli elav tõestus.

„Nii mis?” uuris kass.

„Nii… armas?” proovis Rahel.

„Mhmh,” turtsatas kass, keeras pea ära ja vaatas tagasi liivasele lagendikule.

Tükk aega oli nende ümber vaid kahisev tuul.

„Kaua sa siin juba olnud oled?” uuris Rahel lõpuks.

„Ma vaatan oma kalendrist järele. Ah ei, õige, ma märkisin ju küünega seinale iga korra, kui päike loojus, sest seda on ju koopas väga hästi näha.” Kass ohkas, mis oli üsna ootamatu vaatepilt. „Liiga kaua.” Ta kiikas naise poole. „Aga nüüd on vähemalt mingigi võimalus tagasi pääseda.”

„Mis võimalus?” uuris Rahel.

„Ilmselgelt mitte just kõige taibukam võimalus.”

„Vabandust?” Rahel ei teadnud, kas ta oli rohkem segaduses või solvunud.

„Pole praegu tähtis,” urises kass läbi hammaste. „Meil on vaja kohta, kus puhata. Söök-jook ei teeks kah paha.”

Viimane pani Raheli kõhu korisema. Ta oli näljane. Väga näljane.

Selgus, et ta polnud ainus. Kass tardus, tema kõrvad ja turjakarvad hetkega püsti. Rahel ei jõudnud isegi mitte küsida, kui tema suunas hüppas suur koerlane, teravate kihvadega ääristatud lõuad avali. Rahel tõstis käe kaitseks ette… ning maailm jäi seisma.

Peatunud maailma keskel olid vaid naine ja tema kassist kaaslane.

Kass vaatas hõljuvat teksti. „Täpsussihtimine? Pole paha. On sul plaan?”

„Plaan?” kordas Rahel.

„Mida sa teha kavatsesid?”

„Ellu jääda?” pakkus Rahel.

„Mis ambitsioonid,” turtsaas kass ja libistas pilgu kiirelt üle oma kaaslase ja teda ründava looma.

„See asi su käe peal,” sõnas ta naisele. „Liiguta kihvade ette. Seda pole palju, kuid vähemalt mingi kaitse. Ja küta panniga niipea, kui ta on käe küljes kinni. Koerlased on aeglased lõugu avama, nii on ta vähemalt ühes kohas. Mõneks ajaks.”

Rahel vaatas koiotti, siis kassi, siis numbrit looma pea kohal ja lükkas papirulli käe ümber ründekohta, keerates ka hommikumantli käise paksemalt peale.

3 … 2 …1

Laksatusega lõid hambad naise käsivarde, kuid kõva papp ja paks riie kaitsesid kõige hullema eest ning Rahel udjas raudpanniga loomale vastu pead. Loom urises.

Rahel lõi veel. Loom urises veel rohkem ja seekord tundus, et ta oleks tahtnud ka lõugu lahti tõmmata, kuid need olid polsterduse sees kinni.

Rahel peksis elajat raudpanniga, mõeldes millegipärast tennisemängule, ning jõudis enne koioti vabanemist veel ühe tugevama löögiga tabada. See löök tegi eelnevatega võrreldes kõige vähem viga, kuid lennutas looma kaugemale ja lõi ta tasakaalu paigast. Koiott proovis jalgadel maanduda, kuid selle asemel vaarus veel natuke kaugemale ja kukkus külili. Hetk hiljem oli ta uuesti püsti tagasi, kuid seda juba miljonis verises käntsakas, mis valju heli saatel laiali olid lennanud nagu ka liiv tema ümber

Vere ja liivaga kaetud Rahel, pann käes, seisis paar hetke täiesti tummalt ja vaatas kraatrit enda ees. „Mis asi…?” kogeles ta viimaks.

„Miin,” sõnas kass külmalt.

„Siin on miinid?”

Kass vaatas naise poole ja siis auku. „Või iseplahvatavad koiotid.”

Raheli silmades tõusis uus õud. Mitte ainult polnud siin maailmas inimesed ja olevused, kes tahtsid teda süüa, vaid terve maailm oli tema vastu. Kui viimase kinnituseks kostus lähedusest veel lõrisevaid hääl.

„Minek!” hüüdis kass ja kadus plahvatusest tekkinud kraatrisse. Rahel järgnes, märgates alles nüüd kraatri põhjas metalse läikega ääri. Miski tugevam ehitis oli nende all ning nad olid just selle katusesse augu saanud. Hetkegi viivitamata hüppas ta august sisse.

„Kombes?” uuris kassi hääl, kui ta kottpimeduses maandus.

„Vist küll,” sosistas Rahel. Nende pea kohalt kostist lõrinat ning Rahel vaatas üles. Kuuvalgus kumas vaikselt augu kohal, kuid sissepoole ei jõudnud.

„Neil on värske korjus käepärast, meil on natuke aega,” sõnas kass pimedusest. „Me oleme tunnelis. Rauast seinad, üsna siledad ja tolmused. Tundub puutumata. Üks ots läheb sinna suunda, kust me tulime, teine mäestikust eemale.” Kass ootas hetke. „Sinu otsus.”

„Tahaks eemale,” kogeles Rahel viimaks.

„Teeme nii,” muigas kass. „Ma võtan siis roolimise endale.” Hetk hiljem ronis ta juba mööda Raheli hommikumantlit üles, peatudes alles naise õlal.

„Keera ennast natuke vasakule… natuke veel… näpuotsaga tagasi,” juhendas kass naise õlal. „Ja nüüd täiskäik edasi!”

6 -  Ruum paanikaks

Kiiritav päike roomas aegamööda lõhutud aknaraamist sisse, justkui otsides veel viimaseid ellujääjaid tühermaal ning seekord tervitas teda vaikne ja üsna purjakil naise hääl.

„Pokemon!” teatas hääl, nagu oleks ta teinud maailma kõige tähtsama avastuse. Kuigi hääle põhjustaja polnud nähtav, võis aimata, et see tuli kunagise uhkema elumaja trepi alt.

„Siis äkki …Tamagotchi!”

Lähemalt vaadates võis märgata, et trepialuse sein oli kergelt irvakile vajunud, paljastades rüüstajatest puutumata kindlustatud ruumi, mille keskel lebas verises, mudases ja teibises hommikumantlis naine, kes kallistas viskipudelit. Naise kõrval lamas punakas kass, kel silmad küll kinni, kuid saba tõmblemas.

„Ei,” jätkas naine. „Need surevad ruttu ära.” Ta haigutas, ajas end istukile ja võttis pudelist järgmise sõõmu. Kui korralik punnsuutäis all, liikus naise udune pilk kassile tagasi ning taaskord meenus ülesanne, mille ta endale oli võtnud. „Garfield sa olla ei saa. Pole piisavalt paks!” Ta vaikis tükk aega, põrnitsedes looma enda nina ees. „Magnum!”

Kass tegi ühe silma natukene lahti. See oli esimene korralik reaktsioon.

„Meeldib?” uuris naine.

„Võib-olla,” pomises kass. „Roomba.”

„Ma pole Roomba,” vaidles Rahel, kuid tema hääles polnud enam võitlemiseks jaksu. Ta toetas pea paanikaruumist leitud kotile. „Kass nimega Magnum,” kordas ta veel ja haigutas, kogu väsimus korraga tema kukil.

„Magnum ja Rahel tühermaal...” mõmises ta vaikselt, siis vajusid ta silmad kinni.

Kass, värske nimega Magnum, vaatas pikalt oma pilditut kaaslast. See oli nende õnn, et nad selle koha leidsid. Käigu otsas asuvas paanikaruumis leidus nii ravimeid, süüa kui ka alkoholi, mis oli täiesti puutumata. Otse loomulikult keeras Rahel siia jõudes esimese asjana viskipudeli korgi maha ja tõstis selle suule. Magnum ei saanud seda pahaks panna. Ka temale oli siia ilma sattumine paras šokk. Tõele au andes oleks ta hea meelega ennastki siis pildituks joonud.

Kass ajas end püsti ja sirutas.

Vaikselt hiilis ta peidukast välja. Magnum ei pidanud oma kaaslase turvalisuse pärast hetkel liialt muretsema – see koht tundus üsna turvaline.

Ta ronis ettevaatlikult lagunenud treppidest üles.

Hoone katusest polnud enam midagi alles, kuid vahelagi hoidis esimesel korrusel osaliselt mingit kaitset peakohal. Vaadates alla, liikus ta mööda laetalasid ja lauajuppe. Elamine oli suur, kuid nagu võis oodata, ka korralikult rüüstatud. Aknad purud ja uksed eest – viimase üle oli kassil isegi hea meel. Talle väga ei meeldinud uksed. Kapid, riiulid, sahtlid olid kõik lahti kistud ja tühjaks tehtud. Seda eriti köögialal. Ta oli rohkem kui kindel, et siin olid käinud nii rüüstajad kui ka metsloomad. Kuid paanikatuba polnud neist keegi leidnud.

Kass ronis mööda korstnatoru veel kõrgemale ning jäi siis vareme tipus vaatama.

Nende ümber oli tühermaa. Kaugel eemal paistis mägi, mille sisemusest nad põgenesid.

Magnum teadis, et nad pidid sinna ühel hetkel naasma. Kui seal asus miski, mis tõi nad siia maailma, siis pidi see sama asi suutma nad ka tagasi saata. See oli loogiline. Kuid tagasiminekuks oli veel liiga vara. Mägi oli ohtlik ja nemad liiga pehmed, et sellega toime tulla.

Hoides pilku silmapiiril, limpsis kass keelega käppa ning vedas sellega üle kõrva. Tüütu liiv! Ta teadis, et karva liivast puhastamisel polnud tegelikult suurt mõtet, kuid soovis end vähemalt natukene värskemana tunda.

Neil oli tarvis plaani. Rahel ei paistnud väga palju mõtlevat, seega jäi see ülesanne kassile. Mure oli aga selles, et ta ei teadnud, mis võimalused neil olid. Hetkel oli ta teadlik vaid neid ümbritsevast tühermaast ja mäest endast. Ka korstna otsast ei paistnud midagi enamat kätte. Vaid tühjus, kõikemattev liiv ja surm.

Magnum oli jõudnud sabani, kui äkki tõusid tumedad linnud kuuma päikese käes väreleva liiva kohal ehmunult taeva poole.

Magnum peatus ja keeras end vaatama, keel endiselt ripakil.

Paari minuti pärast ilmus lindude ehmatuse põhjus. Salk tumedaid kujusid. Üks neist liikus eespool ja uuris masinaga maapinda – võimalik, et otsides miine. Kohe tema taga oli üks natuke uhkema mantliga, kes tõukas enda ees punastes nartsudes ja kinniseotud kätega inimest. Punakuub kukkus, sai jalahoobi ja tõsteti jalule tagasi. Tundus, et ta juhatas neid kuhugi suunas.

Nende järel tuli posu tegelasi jalgsi ning nende taga paar masinat, mis nägid välja nagu kolmerattalised motikad, mil purjelaadne asi peal.

See tähendas, et kusagil seal suunas pidi olema asula. Ning järelikult oli see jalgsi liikumise kaugusel. Kuigi masinate peal võis olla lisavesi ja toit…

Peni!

Kass hammustas ehmatusest keelde. Nende hoone oli ainus suurem objekt lähikonnas ning trajektoori järgi näis see liikumise ainuvõimalik eesmärk.

Plahvatus tõmbas ta tähelepanu röövlibande suunas tagasi, nägemaks, kuidas punase teenäitaja elutu keha vajus tumedale liivale. Ka bande juht tegi ilmselgelt sama järelduse, mis tema.

„Kuradi koer!”

Kassid pole oravad, et suudaksid mugavalt ja kiirelt nii üles kui ka alla ronida. Magnum andis endast parima ja maandus eba-graatsiliselt keset tolmust köögilauda, kuid vähemalt oli ta all.

Mis valikud tal olid?

Jah, ta sai teoreetiliselt paanikatoa ukse kinni tõmmata, kuid seda ei saanud kauaks nii jätta – ventilatsioon ei töötanud. Pealegi oli kindlasti ka siinpool võimalus ukse avamiseks olemas ja ta oli üsna veendunud, et bande oli paanikatoast ja käigust teadlik. Mida muud võisid nad siit otsida?

Ta kratsis vihaselt kõrvatagust, saates tolmu ja karvu lendama. Äkki märkas ta metalset läiget liiva ja tolmukuhja all köögilaua ääres. See oli kui raudne pall, millel olid erinevad haarmed küljes.

„Hmm,” turtstas kass ja hüppas masina peale, et seda lähemalt uurida. Endalegi üllatuseks teadis ta, millega tegu ning kuidas seda seadistada. Samuti oli ta teadlik, et tal olid käpad, mitte sõrmed, ja et see seadistamine sai olema koer kui keeruline.

Magnum tegeles endiselt masina seadistuskonsooliga, kui kuulis lähenevaid hääli ja naerupahvakaid. Bande tundus heas tujus ja mitte liialt ettevaatlik. Seegi hea.

Ta oli jõudnud menüü viimase valikuni.

KÄIVITADA KODUABILINE EESMÄRGIL:

KORISTUS

KODUTÖÖD

KAHJURITÕRJE

Ta valis küüneotsaga torkides viimase ja lükkas selle valiku võimsuse põhja.

VALIK: MAKSIMAALNE KAHJURITÕRJE

ALUSTAME VIIE SEKUNDI PÄRAST

PALUME PÜSIDA ELAMISPINNAST KAUGEMAL KUNIKS MUUSIKA VAIKIB

Kass lippas kiirelt paanikatoa poole, samas kui masin tema seljataga võttis tuurid üles ja alustas muusikat.

„Pam - param - param - paa - paa!

Pam - param - param - paa - paa!

Pam - param - param - paa - paa!

Pam - pam - pam - pam - pam - pam - pam - pam.”

Magnum kuulis, kuidas vinnastati relva. Kuidas hüüti midagi ning ka seda, kuidas köögis seisev masin, mis nüüdseks ühe koha peal hõljus, mitmed rauast kämblad aktiveeritud, hakkas valget tossu välja ajama. Kass tormas üle magava Raheli ukse lüliti suunas.

„Laul tungib hinge.

Loob uusi tundeid.

Laul otsib sõpru.

Ja võidab südameid!”(2)

Nüüd kõlasid juba lasud, mis põrkasid metallist pinnalt. Sellele vastas mürgiauru kahin ning mingi särisev hääl.

„Kui poleks laulu.

Ei oleks tundeid.

Ei oleks iial.

Ka sündind arm...”

Uks sulgus, paisates Magnumi ärevasse vaikusesse. Ta kuulis oma südametukseid, millele andis lisastressi norisev Rahel.

Kass surus end paksust klaasist vaateakna vastu. Terve köök oli paksu tossu täis. Isegi tema hea nägemine ei suutnud mürgipilve läbistada.

Ta suutis ääri-veeri tajuda pilve keskel liikuvat robotit. Tossu ääres käisid lasud ning pildus sädemeid. Inimkogud liikusid kui varjud. Masin liikus köögi parema akna äärde, lastes lendu punakalt säravaid kiiri.

„Mida koer kahjureid pidi see robot tõrjuma?” mõmises Magnum kööki vaadates.

Robot säristas akna juures. Samal ajal ronisid tema selja tagant sisse neli kogu ja andsid koduabilise vastu tuld.

See oli vale valik. Roboti pea keeras hetkega 180 kraadi, siis tekkis ühe selle käe juurde säde ning sealt lõi välja tohutu leek, mis läks kui lainetus üle terve köögi ja libistas kui põrguleek ka üle vaateakna. Magnum hüppas ehmatusest akna juurest ära ja maandus magava Raheli otsa. Otse loomulikult olid ehmatusest ka kassi küüned väljas.

Uneuimas Rahel oli hetkega püsti.

„Mida…?” Naine proovis tuikudes tuge leida ja haaras esimesest asjast, mis ette sattus. Selleks oli kang. Kass jälgis õudusega, kuidas paanikaruumi nii esimene kui ka tagumine uks ennast lahti hakkasid vedama ja mürgine suits vajus kui valge vatitekk laienevast uksepilust sisse.

„Jookse nii, et elu armas!”

*

Viski, magamatus, jooksmine, mürk ja olematu söök tuli kogu täiega otse tumedale liivale ning hajus kiirelt kuuma päikese ja tuiskava liiva käes. Rahel öökis, kaitses korraks silmi läheneva tuulepuhangu eest ja jätkas siis samas vaimus.

Magnum, karvad keerlevas tuules tantsimas, jälgis kraatriaugust tõusvat mürgipilve.

See läks aina tihedamaks.

„Kus kott on?” uuris Magnum äkki ärevalt.

!Köie, hõkk, otsas,” ohkas Rahel, proovides enda hingamist korrigeerida.

„Mitte kauaks.”

„Mida?” ei saanud Rahel aru.

Kass vaikis, seega keeras Rahel oma väriseva pilgu augu suunas. Paanikaruumist kaasa haaratud köis, mis kraatriaugust alla rippus, oli kuidagi ootamatult pingul, ja kivi, mille ümber kass köie haagiga otsa oli vedanud, lohises vaikselt kraatri poole. August tõusis aina rohkem ja rohkem mürgist auru, mille taustal võis tajuda valju mürinat.

„Mi-mis…” pomises Rahel, kui kivi vajus äkki matsatusega kraatri põhja ja sulges selle augu.

„Läind!” turtsatas Magnum

„Mis juhtus?” pomises Rahel, vaadates hajuvat mürgipilve.

„Kahjuritõrje” ohkas Magnum ja pööras end kaaslase poole. Siis läksid ta silmad suureks.

„Roomba?” Ta hääles oli esimest korda kuulda siirast muret ja paanikat.

„Ei ole Roomba…” pomises Rahel ja pani pildi tasku.



7. Mängureeglid

Rahel tegi vaevaliselt silmad lahti. Päike tema pea kohal oli hõõguvalt kuum. Kuid seda varjutas midagi suurt ja paksu. Riie, mis küll kohati auguline, pakkus kaitset nii otsese valguse kui ka liivatolmu eest. Piisavalt, et jahedusega meelemärkusele turgutada. Rahel proovis tuikavat keha liigutada ning leidis sõrmede alt midagi ümarat ja kahtlaselt tuttavat. Klaaspudel! Hetk hiljem oli ta katte all istukil, leid näo ees. Pudel oli avamata! Otse loomulikult metallist korgiga ning avajat polnud kusagilt võtta.

Rahel ohkas ja proovis meenutada peotrikki, mille ta kunagi teismelisena selgeks õppis, et liialt pealekäivaid mehi ehmatada. Ta polnud seda enam aastaid kasutanud.

Esimene katse silmakoopaga korki avada lõikas lihtsalt metalli äärega korralikult sisse, kuid võrreldes eelnevate päevadega polnud see midagi erilist. Ta surus veritseva lauga silma kinni ja proovis edasi.

„Vuss!”

Kork kukkus pealt ning kihisemine andis end korraks värskel haaval tunda enne, kui ta jõudis pudeli suule liigutada. Koola maitse ja värskus oli meeliülendav, kuigi hetkeolukorras oleks ta öelnud seda ehk iga joogi kohta.

Peale korralikku sõõmu pidas ta pausi. Jook oli gaseeritud ja ta ei tahtnud, et see hakkaks ninast tagasi välja tulema. Sõõm sõõmu haaval sai pudel viimaks tühjaks ja Rahel hingas kergendunult. Ta tundis end ootamatult energilisena. Suhkur, ilmselgelt. Sellistes jookides oli seda palju. Kuid midagi veel. Alles nüüd märkas ta ka midagi muud. Tema jalgade lähedalt kostus kerge surin. Mitte masin, vaid midagi karvast…

„Aitäh, Magnum,” pomises Rahel.

Ettevaatlikult, et looma mitte segada, ajas Rahel end tagasi siruli. Mõistlikum oli puhata ja oodata, kuniks suurem kuum mööda läks. Nüüd oli tal piisavalt energiat, et sellega toime tulla.

*

„Oota!” sõnas Magnum keskendunult küüntega vidinat torkides. Rahel tammus ärevalt jalalt jalale. Õhk oli kosutavalt jahe, kuid kui see oli nende jaoks meeldiv, oli see ka loomadele. Rahel meenutas kohtumist koiotiga ja katsus instinktiivselt paranevat kätt. Nende varustus ja olukord polnud oluliselt parem ning nüüd nõudis kass, et nad passiks siin lagedal.

„Korras!” sõnas kass ja kerge naksatusega hüppas vidin punases riides laiba käe küljest lahti.

„Mingi käekaitse?” uuris Rahel, mõeldes endiselt metsloomade peale.

„Ei, midagi palju paremat,” vastas kass muiates. „Anna vasak käsi.”

Skeptiliselt ulatas Rahel oma käe ning Magnum asus vidinat tema käe külge kinnitama, samas kui naine vaatas veel paranoilisemalt ringi.

Üsna lähedal olid miini otsa sõitnud masina jäänused, mille küljest oli kass vedanud kohale purjeriide ja pudeli koolat. Paindunud raudkolaka kõrval oli järgmine laip ning Rahel mõtles tülgastusega sellele, et ta pidi selle läbi otsima. Valikut polnud. Neil oli endiselt vaja süüa, juua ning varustust, et ellu jääda. Olude sunnil pidi ta tegema asju, mida ta kunagi varem, oma normaalses elus, poleks teinud.

„Hoia pöidlad pihus,” mõmises kass. „Ma hoiaks ise, kuid mul pole pöidlaid.”

Vidin tõmbas end naksatusega naise käe külge. Siis hakkas sellel helendama tekstidega ekraan.

„Mis asi see on?” oli Rahel üllatunud.

„Kui ma ei eksi…” alustas kass mõtlikult ja vaatas naise poole. Tundus, et alles siis meenus talle, kus ja miks nad olid. Ta köhatas. „Pikk jutt. Praegu aga teeme esimese proovi. See laip seal. Pane vasak käsi selle peale.”

Kahtlevalt tegi Rahel, nagu öeldud. Äkki tõusid nende silme ette tekstivalikud.

INIMENE (SURNUD)

* PUISTA

* VÕTA

* KONSUMEERI

Konsumeeri? Rahel tõstis kulmu. Õnneks oli see võimalus mitteaktiivne, kuid ikkagi. See pidi olema ikka väga ekstreemne olukord, et ta oleks nii kaugele läinud. Rahel valis „puista” ning tema silme ette tekkis menüü, kus ta sai vahetada manti enda ja laiba vahel. Viimasel polnud palju, vaid pool pudelit sogast ja kahtlast vedelikku. Rahel lõpetas vahetuse ja hetk hiljem oli pudel ta käes.

„Hah?” oli ainus, mida ta oskas sellise jama peale öelda.

„Nüüd järgmine laip,” sõnas Magnum. „Maja juures peaks olema neid üksjagu. Proovime kiiresti teha. Ma loodan, et vähemalt ühel neist on relv ja korralik seljakott.”

Nad asusid tööle. Järgmine laip andis pudeli koolat, koti rediseid, riba paugutajaid, tuletikud ja tanksaapad. Rahel vaatas kõike seda hämmastusega. Kas mehel polnud mitte seljas nahktagi ja ees ratturiprillid? Kust tuli see kraam, mille ta sai? Ta proovis mehe riideid eemaldada, kuid need olid kui laibaga ühes tükis.

„Mida perset?”

„Mängureeglid,” mühatas kass tema kõrval. „Proovi mitte liialt selle peale mõelda.” Kõuts sügas tagajalaga kõrvatagust. „On sul kõht tühi?”

„Otse loomulikult.”

„Siis ma oletan, et puistamine annab kraami vastavalt sinu vajadustele.” Ta vaatas naisele otsa. „Ära parem küsi, miks ja kuidas.”

Rahel noogutas, pani saapad jalga, pistis redise suunurka ja liikus, kass õlal, edasi. Viimase silmanägemine oli hämaras inimese omast kordades parem.

„Stop,” sosistas Magnum äkki.

Rahel jäi seisma ja peatas isegi redise närimise.

„Koiotid konsumeerivad laipu. Terve kari,” sosistas Magnum.

„Terve kari?” vastas Rahel vaikselt. „Meil pole lootustki.” Juba üks oli nende jaoks liiga palju.

„Mitte ilmtingimata,” vastas kõuts. „Meil pole tarvis neid maha lüüa, vaid piisavalt kauaks eemale saada, et laibad ära puistata.” Magnum muigas kavalalt. „Ja mul on üks mõte.” Ta vaatas seljataha. „Aga esiteks lähme korra selle eelmise laiba juurde tagasi.”



8. Veel üks hing

Rahel, süli erinevaid veriseid laibatükke täis, maandus hingeldades paanikatoa matile. Nende plaan töötas! Piisas paugutajatest tühjas kanistris, et koiotid eemale saada. Siis pidid nad vaid kokku korjama tüki igast laibast, sest nagu eelnevalt tehtud test kinnitas, piisas vaid tükist, et tervet laipa puistata.

„Tee ruttu,” sõnas kass, võttes suletud esiukse vaateakna juures koha sisse. Paanikatoa tagumine uks oli avatud, et neile õhku anda, kuid valgust see ei toonud. Mitte, et see oleks kassi seganud. Vaid Rahel oli see, kes pidi keset pilkast pimedust laibatükkidega žongleerima.

„Ma pole kindel, kas puistamine töötab, kui ülejäänud laip on söödud,” seletas kass.

Rahel noogutas, olgugi, et seda polnud näha.

Peale esimest puistamist säras Raheli ees taskulamp-latern.

Ta nägi nüüd esimest korda korralikult paanikatuba, milles ta viibis juba teist korda. See oli lihtsate rauast seintega. Ilmselgelt roostevabast terasest. Mitmes kohas paistsid kinnituspoltide otsad. Sisustuseks oli vaid kolm oranžikat tooni magamisalust ja…

Rahel peatus.

Mis enne jäi pimeduse varju, oli nüüd rohkemgi kui näha. Ebamäärane liha oli nüüd ilmselgelt ja äratuntavalt hunnik inimeste juppe. Kõik verest tilkuvad. Osad neist olid magamisalusel. Mõned käntsakad soolikaid ja karvane sõrmeots isegi maandunud raudpannil, mis neil põgenedes maha jäi.

Rahel tegi südame kõvaks ja lükkas tükid hunnikusse kokku, pühkides ka magamisaluselt suurema vere maha. Vaid nädalake tagasi oleks see olukord teda öökima ajanud. Nüüd oli see lihtsalt elu osa. Ta pidi keskenduma ülesandele ja mitte liialt mõtlema. Tal oli vaja loogilist süsteemi, et eraldada puistatud tükid kõigest muust. Nad toimetasid kiiruga, seega ei saanud välistada, et paljud krabatud jupid olid samalt isendilt, seega ka need tuli kõrvale visata.

Kuhu panna need tükid peale puistamist nii, et varsti poleks kogu elamine verd täis? Pann!

Ta hingas korra sügavamalt ning asus tööle, võttes kätte jupi eriti karvasest ja tätoveeritud käest.

Puistamine andis kuivikuid, õunu, kuivatatud liha, plekk-karbi Meteoriidi komme ja ühe komplekti punast naiste pitspesu. Rahel vaatas viimast umbusklikult. See oli tema suuruses ning ta igatses juba ammu midagi peale hommikumantli, kuid see oli endiselt imelik. Skeptiliselt tõstis ta leiu nina ette. Vere hais lämmatas kõik muu, kuid ehk olid puhtad. Samas pesu võis ju puhas olla, kuid ta ise oli kaetud mitme päeva jagu higi, vere, liiva ja mille kõige muuga.

„Magnum?” uuris ta.

„Jah?”

„Kas siin majas mõni pesemisvõimalus on?”

Kass turtsatas. „Nalja teed?”

„Ei tee.”

Magnum ohkas. Sellele hääletoonile polnud mõtet vastu vaidlema hakata. „Vann on alles. Päeval saaks äkki kasutada, kui sa suudad kuskilt välja võluda vannitäie vett. Muidugi edu…”

„200 liitrit sobib?”

„Mida?” pööras kass pilgu seljataha.

Rahel osutas suurele plastikust vett täis paagile, mis oli kui võluväel tema kõrvale tekkinud.

Kass vaatas paaki ja ohkas. „Kas sa midagi asjalikumat ei oskaks soovida?”

„Asjalikumat kui pesemine?” vastas Rahel, muljus inimliha käntsakat enda sõrmede vahel ning tõstis hetk hiljem oma kõrvale ka hästi lõhnava seebitüki. Rahel oli veendunud, et bandiit, keda ta puistas, polnud kunagi seepi omanud, veel vähem kasutanud.

„Noh, kui joogivaru on olemas, siis võid ju endale pesu teha,” turtsatas kass, raputas pead ja keeras näo akna suunas tagasi. Kuid nüüd oli tema tähelepanu hajutatud. See, kuidas Rahel suutis maailmalt küsida ja saada, oli huvitav ja pikas plaanis ka neile kasulik.

Ikka ja jälle kiikas ta laipu puistava Raheli poole ja hakkas ühel hetkel valjult naerma.

„Mida?”

„Juba viies WC pump?”

„No ja siis?”

„Ah, ei midagi,” tegi loom tõsise näo. „Lootsid vett. Said vett,” ta köhatas. „Tahtsid seepi. Said seepi. Ma ausalt ei taha teada, mida sa söönud oled, et sul on tarvis…”

„Käi kah…!” Rahel viskas teda WC pumbaga, mis maandus kerge kolinaga looma lähedal. Viimast puhtalt tänu sellele, et ruum polnud liialt suur.

„Kuss!” sõnas kass teeseldud tõsidusega, irvitas siis laialt ja keeras end akna suunas tagasi.

Rahel raputas pead ja jätkas puistamist.

Peagi oli ta juba rutiinis. Enamik kraamist läks kiirelt ta seljataha hunnikusse, hilisemaks läbivaatamiseks või maiustamiseks. Puistamine andis üllatavalt palju magusat. Tal olid Merekivikesed, Meteoriidi kommid, šokolaadinööbid ja isegi üks uhke kukekomm. Ilmselgelt mõistis see maailm, mida tal kõige rohkem vaja oli. Eriti kindel oli see peale järgmist leidu, milleks oli tuub hambapastat ja hambahari.

Pann oli käntsakatest pungil ja liinitöö lõpp hakkas juba paistma. Rahel pani eelviimasest tükist saadud prillidega mootorratturikiivri pähe ja võttis viimase inimliha käntsaka puistamiseks kätte.

Ta jäi tummalt paigale nagu soolasammas.

„Tühi?” uuris kass. „Või ei tööta?”

„Seda mitte, lihtsalt…” Hetk hiljem oli Raheli käes läikiv revolver, tema ees põrandal aga kolm karbitäit kuule. Ka kass oli sellest leiust ootamatult häiritud. Ilmselgelt polnud Rahel ise relva küsinud. Nodi paistis tulevat osaliselt juhuslikult, kuid nad polnud veel kordagi varem saanud midagi, mida saanuks kasutada tapmiseks. Mitte, et kumbki neist oleks suutnud seda relva pädevalt kasutada, aga-

Magnumi silmad olid hetkega õudu täis.

„Luuk kinni!”

Rahel hüppas püsti, tõmbas kangi ning uks nende seljataga hakkas vaikse surina saatel liikuma. Poolel teel kostus krigin ning ukseavas lõi end risti ette roostes vintpüss.

„Mitte nii kiirelt,” kähises hääl ja Rahel märkas tunneli sissepääsu juures relvatoru.

„Istu maha! Siis lükka revolver siia,” käskis kare hääl.

Rahel istus, võttis ettevaatlikult revolvri ja tõstis selle endast eemale. Ta vaatas pimeda ukseava poole. Relvaots tegi vihjava liigutuse. Rahel ohkas ja libistas relva ukse poole.

„Väga hea,” sõnas hääl, mis ilmselgelt vajas klaasi vett või kurgupastilli. Mõnes teises olukorras oleks Rahel ehk seda ka pakkunud.

„Kus su kaaslane on?”

„Kaaslane?” üllatus Rahel.

„Ma kuulsin enne kaht erinevat häält.”

„Se… see oli mu kass,” vastas Rahel, mõistes ka ise, kui jaburalt see vastus kõlas.

Hääl vaikis hetke, siis ohkas. „Sinu enda valik…”

„Oota! Ausõna!” hüüdis Rahel, paanika tõusmas hääles. „Siin ei ole kedagi peale minu ja minu kassi.” Rahel teadis, et ta pakkus huupi, kuid midagi paremat sihiku ees istudes pähe ei tulnud. „Magnum! Magnum! Tule ja näita ennast.”

Ei midagi. Rahel tundis, kuidas ta keha kattus külma higiga.

„Magnum?” kutsus ta väriseval häälel. „Ma luban sulle tuunikala hankida.”

Hetk hiljem hüppas väike punakat tooni ja maailma kõige tülpinuma näoga kass valguse kätte.

Paar hetke seisid kõik kolm vaikides.

„Sa oled üks nendest,” sõnas hääl viimaks, olles esimest korda kuidagi soojema tooniga. Relvatoru oli endiselt tuppa suunatud, kuid ei tundunud enam nii jäik.

„Kellest?” päris Rahel. Hoolimata kabuhirmust ei suutnud ta oma suud kinni hoida.

„Pole hullu,” lohutas kähisev hääl. „Paljudele on isolatsioon ka hullemini mõjunud.”

„Ma pole endiselt kindel, mida sa mõtled.”

„Las jääb…”

„Ta tahab öelda, et sa oled peast soe,” sekkus kass.

Nüüd oli bandiidi kord ehmuda. Ta astus sammu tagasi, komistas ja lendas selili, vajutades refleksina päästikule. Nagu selgus, oli see automaadipäästik.

Kostus vaikust purustav tärin, metall metalli vastu kõlksatused ja bandiit tõi kuuldavale hääle, nagu oleks tal hetkega õhk otsa saanud.

„Mis just juhtus?” päris Rahel.

„Asi, mille võimalikkus on üks sajale miljonile, kui sedagi,” pomises jahmunud kass, istudes kui soolasammas.

„Ehk siis…?” uuris Rahel.

„Ta tegi kuus lasku. Ükski neist ei jõudnud meieni ja viis on nüüd tema kehas.” Ta vaatas Raheli otsa. „Vaata oma kiivrit. Pannis ja laes on ka mõned mõlgid.”

„See töötab ainult filmides,” pomises Rahel enda ette, võttis peast kiivri ja vaatas seda. Otse laubal oli korralik mõlk ja kaks väiksemat mõlki natuke kõrgemal.

Täitsa perses. See oli täiesti absurd.

„Kuulid seedimises?” kostus äkki Magnumi vali hääl ning Rahel pööras vaatama. Kass kõndis poolavanenud ukse juures vaikselt edasi-tagasi ja põrnitses pimedust, endal saba püsti ja tõmblemas. „Paha lugu!” jätkas kass. „Ilma abita kindel, valulik ja aeglane surm.”

Kass käis veel paar korda, justkui jahtides, edasi-tagasi. „Sinu õnneks olen ma suuremeelne ning nõus aitama sul kiiremini surra. Kuid seda vaid siis, kui sa ütled mulle…”

„Käi põrgu!”

Magnum tardus. Mees oli ilmselgelt valudes, kuid keeldus koostööst isegi oma valude leevendamiseks? See oli ju irratsionaalne. Just nagu see, mis juhtus järgmisena. Rahel, kogu oma tarkuse juures, ei lükanud mitte kiilu ukse vahelt ära ja ust kinni, vaid otsustas minna otsejoones teda just hetk tagasi relvaga ähvardanud mehe juurde.

Magnum surus hambad risti.

Nüüd oli naine lambiga nähtav ka kõigile teistele, kes võisid siinsamas tunneli pimeduses peituda. Enne oleks kass saanud ju vaadata, et keegi ei tuleks, kuid nüüd pimestas valgus ta ära. Lausa kuradi geniaalne mõte!

Rahel kükitas mehe kõrval mõnda aega, tema pea vaid sentimeetrite kaugusel mehe maskis näost, siis tõusis püsti ja asus kiirelt, näidates lambiga valgust, mööda tunnelit edasi liikuma.

Magnum tundis, kuidas ta turjakarvad tõusid püsti.

Vaid mõne kiire hüppega oli ta eluvaakuva mehe juures. „Mida sa talle ütlesid?” nõudis ta.

Mees köhis verd, proovides midagi sosistada.

„Mida?” Kass liikus lähemale.

„Ka… kassi… prae retsepti!” irvitas surev mees.

„Krants!” sajatas Magnum, vaadates tunnelis liikuvat valgust. „Kas sul on seal sõbrad ootamas?”

Rahel oli tema ainus väljapääs sellest nõmedast maailmast ja kui temaga midagi juhtus, siis…

Läbi viha märkas Magnum, kuidas valgus liikus tagasi. Seda oluliselt kiiremini kui varem. Jooksis varitsuse otsa? Või siis võttis lõpuks mõistuse pähe?

Rahel lausa tormas tagasi, kuid ei läinud mitte paanikatuppa, vaid tuli otse vigastatud mehe juurde, kükitas, võttis taskust süstla ja lükkas selle sisu ühe jutiga mehe kehasse.

„Mida sa teed?” karjus kass.

Läks vaid paar hetke, kui vereköhimine jäi pidama ning mehe hingamine normaliseerus. Maskis mees noogutas Raheli suunas tänulikult ja ajas end istukile. „Te pole punased?”

Rahel turtsatas. „Magnum, kas me oleme punased?”

Kass vaatas ennast. „Heal juhul tumeroosa!”

Rahel turtsatas naerda. See oli küll varjatud ja vaikne, kuid siiras.

„Kust sa Aatomiku said?” osutas mees naise käe suunas.

„Aatomiku?” Naine vaatas oma kätt. „Mu kass korjas selle ühe laiba küljest ja seadistas mu käe külge.”

„Sinu kass tegi seda?” oli mees üllatunud.

„Vau, eksole, mitte lihtsalt rääkiv kass, vaid oskustega rääkiv kass,” märkis kõuts.

„Magnum,” pahandas naine ja pöördus bandiidi poole tagasi. „Nagu ma ütlesin, me ei tea, kus me oleme, veel vähem, kuidas me siia saime. Seega me kasutame kõike, mida vähegi saame, et elus püsida.”

„Ja sa annad oma revolvri lihtsalt mulle?” uuris mees küsival toonil.

„Tüübil on aus küsimus,” märkis Magnum mõrult. „Mul on täpselt sama.”

„Jah, kui sa aitad meil jõuda asulani ning vähemalt proovid meile seletada, mis kohas me oleme ja mis siin toimub,” Rahel ohkas. „Aga mitte täna. Ma usun, et me oleme kõik väsinud.” Siis pöördus Rahel kassi poole. „Kas sa oskad revolvriga midagi asjalikku teha? Ei. Mina kah mitte. Balthazar paistab vähemalt neid asju tundvat.” Vastust ootamata ajas Rahel end püsti.

„Tule. Meil on vett. Meil on süüa.”

„Ma nägin jah, et pann oli liha täis,” sõnas Balthazar, hääles nälg.

Rahel tundis, kuidas ta suu vajus lahti. Muidugi ukseavast vaadates ei olnud ju mees keskendunud mitte pannile, vaid talle, aga juba mõte kannibalismist…

„Kui lähedane sa muidu oma seltskonnaga olid?” uuris ta ettevaatlikult.

„Mitmed olid nagu lihased vennad.”

Lihased vennad? See polnud sõnakasutus, mida Rahel tahtis kuulda.

„Mis siis?” uuris Balthazar.

„Panni peal on nende liha,” nähvas pettunud kass kui muuseas ja hüppas pimedasse tuppa.

Balthazari sõbralik olek muutus hetkega külmaks. Ta ei rünnanud, kuid palju polnud puudu.

„Magnum,” urises Rahel. „Sa jätsid enne targa looma mulje.”

„Sina kah! Kas sa ei näe, et su uus sõber pole ei elus ega surnud?” vastas kass pimedusest.

Rahel pöördus bandiidi poole. „On tal õigus?”

„Sina enne,” vastas Balthazar külmalt.

Rahel polnud strateeg, kuid ta suutis loogilisi asju kokku viia ning nüüdseks hakkas ta selle maailmaga ka juba kohanema. Puistamisest ta aga veel rääkida ei tahtnud.

„Me korjasime need tükid siia põgenedes. Pannil on need vaid sellepärast, et me ei taha, et veri mujale voolaks ja paremat kohta meil hoidmiseks pole. Saab nendega vajadusel koiotikarja eemale juhtida. Meist pole võitlejaid. Vähemalt mingi diversioon.”

Persse, see ei kõlanud hästi, kuid muud Rahelil pähe ei tulnud.

Balhazar mõtles, siis noogutas. Aeglaselt. „Meie kokkuleppe märgiks võtan ma need endale.”

„Milleks, kui ma küsida võin?” uuris Rahel ettevaatlikult.

„Head isu!” hüüdis Magnum pimedusest, kuid Rahel otsustas teda ignoreerida. Õnneks tegi Balthazar sama.

„Saan neile ärasaatmise teha,” jätkas mees.

Rahel noogutas. „Olgu nii. Nüüd minu küsimus…”

Balthazar ohkas. „Su kassil on õigus.” Ta võttis kahe käega oma näokaitsega kiivrist kinni ja tõmbas selle peast ära. Rahel hoidis end vaos, et mitte üle reageerida. Mehe juuksed olid välja kukkunud ning nahk kuidagi kuiv ja venitatud muljega. Mõnes kohas polnud nahka üldse ning paistsid lihased.

„Mis sinuga juhtus?” uuris Rahel ettevaatlikult.

„Kiiritus,” vastas Balthazar. „Enamasti tapab, kuid mõned jäävad ellu. Natuke teistmoodi kui varem, aga ikkagi elus.” Ta vaatas naisele otsa. Viimase silmis oli siiras üllatus.

„Ma pole ainus, kuigi meie külas on vaid üksikuid guule.”

„Guul?” imestas Rahel. „Ja mida see tähendab?”

„Raskem tappa, pikem elu ja võikam väljanägemine peamiselt.” Rahel silmitses oma uut sõpra. Midagi jäi veel ütlemata, kuid ta ei hakanud puurima.

„Näe, juba üks asi, mida ma ei teadnud. Tänud jagamast, Balthazar,” naeratas ta.

Hetk hiljem astusid nad paanikatuppa sisse. Kindlasti oli siin palju kraami, mis tekitas Balthazaril küsimusi, kuid hetkel polnud see esmatähtis. Mees valis endale magamiskohaks tagumise sissepääsu esise ning Rahel tõstis panni, revolvri ja kuulid tema lähedusse. See muteerunud inimene siin võis olla küll karastunud, kuid ka tema jaoks ei saanud olla lihtne kaotada kedagi, keda sa oled tundnud enamiku oma elust.

„Vett, kuivikuid, lihakonservi, kuivatatud liha, õuna, redist…?” pakkus Rahel.

„Õun,” ohkas Balthazar ning püüdis selle peagi õhust kinni. „Tänud.”

Rahel noogutas, seejärel vaatas seljataha, kus Magnum põrnitses endiselt vaateaknast välja.

Uus abiline paistis olevat nüüd enam vähem kombes, kuid vana oli korrast ära.

„Kuule, Magnum?” alustas Rahel mesimagusa häälega.

„Noh?”

„Mul oleks nii natuke sinu ülimat tarkust tarvis.”

„Mis tahad?”

„Kas ma selles oma käe…khm, Aatomikus… kuidagi Balthazari asju üle ei saa vaadata? Sa oled sellistes asjades…”

„Peamenüü. Kaaslased,” ohkas kass tülpimusega ja tõmbas end kerra. „Meil on nüüd guul. Cool! Cool! Cool!” porises ta omaette. „Balthazar, milline nõme nimi.”

Rahel uuris randmekonsooli. Ta tegi mõned nupuvajutused. Siis veel mõned.

„Magnum, kullake?”

„Mis nüüd on?” turtsatas kass.

„Ma leidsin selle koha üles, aga pole endiselt päris kindel.”

„Mis selle Balthazariga valesti on?” pomises kass.

„Ei, noh… Temaga on tegelikult kõik hästi, aga kes on Teie Kuninglik Kõrgeausus Söör Šnitsel Mullike?”

Kass kargas, nagu oleks keegi talle särtsu andnud.

„Süsteemirike,” karjatas ta paanikas häälel.

„No ma ei tea, kõlab üsna uhkelt ja kuninglikult.”

„Selle panid mulle omaniku väiksed sugulased… ” Kass jäi poolel lausel pidama.

Ta oli just teinud suure vea.

9. Tunda end elus!

„Jee-jee, meil pole varandust vaja

Jee-jee, meil pole mugavat maja

Jee-jee, ei autost unista me” (3)

„See, jah, see on hea. See on hea, nii hea!” laulis Rahel konsoolist tuleva lauluga kaasa ja vajus vahutavasse vannivette. Lõpuks ometi sai ta end lõdvaks lasta ja hetke nautida. Balthazar, kes oli varahommikul oma vendadele (ja nagu selgus, ka mitmele õele) ärasaatmise teinud, lubas hoida korstna otsast ümbritseval silma peal. Rahel ei kahelnud, et mees hoidis üht silma ka tema peal, kuid ei lasknud sel end häirida. Guul polnud küll enam elus, kuid see ei tähendanud, et ta ei tahtnud vaadata. Mehed jäid meesteks. Viimaste päevadega võrreldes oli see Raheli kõige väiksem mure.

Vesi oli jahe ja kosutav, kontrastiks liiva ja hõõguva päikesega.

Isegi see, et kass istus kunagise vannitoa kapi riismete otsas kui öökull ja jõllitas teda, ei suutnud seda hetke ära rikkuda.

Rahel lasi oma juuksed vette ja lainetusel üle näo vajuda. Vesi läks küll ninna, mis polnud meeldiv, kuid ta oli veendunud, et ka see oli paksult liiva ja verd täis – nagu kogu ta ülejäänud keha. Rahel hoidis vee all hinge kinni, kuulates konsoolist tulevat muusikat. Tuli välja, et instrument oli veekindel ning lisaks suutis kinni püüda ka kohalikud raadiojaamad. Nende repertuaar oli üsna vanamoodne, kuid ajas asja ära.

Vee all olla oli puhas õnnistus. Nagu hetk teises, kosutavamas maailmas. Kuid ükski hea asi ei kesta igavesti. Õhk sai otsa ja Rahel tuli pinnale tagasi.

Teda tervitas köhatus.

Rahel pööras end näoga köhatuse poole.

„Sa pole öelnud, kuidas see sul õnnestus,” sõnas kass.

„Sa mõtled Balthazari?” Rahel lükkas kätega märjad juuksed silmilt. „Ma lihtsalt rääkisin temaga ja kuulasin. Lisaks see revolver, mis ma sain, olevat üsna legendaarne. Miski .223 asi. Piisas selle talle lubamisest.” Rahel köhatas. „Ja äkki ma lubasin ka mõned korrad piiluda, kui ma riideid vahetan.” Ekstreemsed olukorrad nõudsid vahel ekstreemseid valikuid. Ta polnud selle üle uhke, kuid asjad said tehtud.

„Üsna mage, Roomba,” turtsus kass.

„Kui sa nii arvad, Teie Kuninglik Kõrgeausus Söör…” Kass hüppas hetkega kõrgustesse ja kadus. Rahel lihtsalt naeris. Valjuhäälselt ja südamest. Ta lasi sel vanade varemete vahel kajada.

Seejärel, tundes end lapsikuna, kraapis vee pinnalt vahtu ja viskas selle kohta, kus kõuts enne istus. Vaht seisis korraks ning hakkas siis mööblijäänuste vahele vajuma.

„Unusta see nimi kohe ära, Roomba,” urises tuttav hääl vanni alt.

„Tead, ma olen nõus kokkuleppele jõudma,” sõnas Rahel tõsiselt. QMa olen nõus lühendama selle Söör Šnitsliks, kui sa mu pärisnime selgeks saad.”

„Aga Magnum?” Hääles oli kuulda pettumust.

„Vaadates seda, kuidas sa mu eile Balthazariga tanki lükkasid, on Magnum juba ammu mängust väljas.” Rahelile tundus, nagu ta oleks kuulnud valju neelatust.

„Kuidas oleks lihtsalt Šnitsel?” uuris hääl ettevaatlikult.

Rahel turtsatas, siis lükkas lainetuse üle vanniääre. Seda polnud palju, kuid põhjustas sellegipoolest haleda näugumise. „Sa suudad paremini, mu üllas kaaslane,” kihistas ta naerda.

„Kutsu mind palun Šnitsliks, Rahel,” proovis kass alandlikult.

„Aktsepteeritav,” turtsatas naine ja naeris taas.

Elu oli üllatavalt ilus.

„Tead, mu karvane sõber,” sõnas Rahel, vajudes vannimõnus mõttesse. „Kui ma poleks kuidagi siia sattunud, oleks ma praegu Filipiinidel. Mul oli puhkus planeeritud. Ma hulbiks samamoodi vees. Seal oleks soe ja kokteilid ja peod ja inimesed… Aga ma ei tunneks end pooltki nii elusana kui praegu siin. Imelik mõelda.”

„Inimene kohaneb kõigega, isegi poomisega, nagu öeldakse.”

Rahel ohkas. Jah, inimesed suutsid kõigega kohaneda, kuid see polnud lihtne ega kiire. Ta teadis seda liigagi hästi. Tema perekond oli alati olnud düsfunktsionaalne, selline, kus ta sai ainult enda peale loota. Tema jaoks täitsid läheduse rolli sõbrad.

Kuniks ta läks eneseavastusreisile ümber maailma ja suhted ootamatult katkesid. Sõbrad muutusid ja tema muutus. See oli kurb, aga paratamatu. Ta oli paljude jaoks liialt iseseisev.

Sellest reisist oli kaks aastat möödas, kuid tal polnud endiselt ei oma peret ega tõeliselt lähedasi sõpru. Kolleegid olid toredad, kuid mitte lähedased. Tõsi, kolleegid hakkasid teda kindlasti taga igatsema, kuid seda vaid sellepärast, et töö jäi tema puudumise pärast tegemata.

Rahel raputas pead.

Ei! Ta ei tohtinud sinna langeda.

Tegelikult oli veel sõpru, kes temast hoolisid, isegi kui suhted polnud enam päris roosilised. Lisaks oli tal oma väike mõnus hubane pesa vanalinnas. Tal oli, mida igatseda ja oodata.

„Inimesed kohanevad küll, aga kassid?” uuris Rahel, proovides uue teemaga oma mõtted eemale juhtida.

Šnitsel vaikis.

„Tegelikult ei erine mu elu siin oluliselt sellest, kust ma ära tulin,” sõnas loom viimaks.

„Su elu oli nii hull?”

Kass turtsatas. „Mitte terve elu. Ma elasin koos vanamehega. Talle meeldis putitada elektroonikat, mängida oma vanal kompuutril üheksakümnendate arvutimänge, vaadata animet ja sõjadokumentaale. Iga päev oli mõnus rahulik, taustal laulmas estraadiklassika.” Kassi hääles oli kuulda soojust. „Ma olin alati vanamehe kõrval, ka siis, kui ühel päeval ta enam ei tõusnud.”

Kassi häälest oli kuulda, et see polnud veel kõik. Rahel lasi tal jätkata.

„Vanamehel ei käinud just tihti külalisi. Nii saabus järgmine alles mitme nädala pärast. Kõik uksed ja aknad olid kinni. Ma tegin seda, mida vaja, et elus püsida.”

Rahel tundis, kuidas ta suu vajus lahti.

Kass köhatas. „Igal juhul, ma olen siin mõelnud,” muutis Šnitsel kiirelt teemat, „kui palju sa arvutimängudest tead?”

„Ma olen mobiili peal natukene mänginud,” kohmetus naine. „ „Candy Crush“ ja „Angry Birds“ ja…”

Kass turtsatas. „Siis pole minu seletusest just palju abi, kuid mulle meenutab see maailm mängu nimega „Fallout“. Ka seal oli tuumasõjajärgne maailm, ainult et tegevus toimus Ameerikas.”

„Nii et me oleme arvutimängus?” uuris Rahel, uskumata isegi, mida ta just suust välja ajas.

Kass raputas pead. „Maailm on päris, kuid väikeste veidrustega. Lisaks toimub tegevus Eestis.” Ta vaatas mõtlikult enda ette. „Kõige lihtsam seletus oleks vist, et me oleme alternatiivsel ajajoonel, kus on maailmas ka natukene teistsugused reeglid, kuid ma ei tea täpselt, millised. Meie maailmas guule ei tekiks ja isegi peale tuumasõda võtaks loodus kiirelt kõik tagasi.”

„Kust sa seda võtad?”

„Dokumentaalid, mida vanamees vaatas. Tšernobõl on ääreni loodust täis, olgugi, et radioaktiivne. Hiroshima ja Nagasaki on mõlemad taastunud ja suuremad kui kunagi varem. See siin on nagu viiekümnendate õudusunenägu, mis oli üsna eluvõõras.”

„Või nii,” vastas Rahel mõtlikult, siis koitis tal äkki miski. „Šnitsel, kas ma tohin midagi isiklikku küsida?”

„Võid, kuid vastust ma ei luba.”

Rahel muigas.

„Sa ütlesid, et su elu oli enne sama hull kui siin. Miks sa siis tagasi tahad minna?”

Kass vaikis.

„Liiv,” vastas ta viimaks. „Ma ei salli seda liiva.”

*

Peale keskpäevast leitsakut asuti teele. Tuul andis armu, puhudes vaid harva ja leebelt, justkui silitades, üle nende jalgade.

Balthazar, seljas pikk nahkmantel, peas nägu kattev kiiver, seljal pirakas kott, mille küljes automaat, vööl käeulatuses värske revolver ja pussnuga, juhatas teed. Rahel, hilistes kolmekümnendates linnaeluga harjunud naisterahvas, sammus kui karavan tagajalgadel tema sabas. Kui bandiit nägi välja räsitud, ent professionaalne, siis Rahel peamiselt naeruväärne. Räbalais hommikumantel, mis kunagi oli valge, selle all kintsukatteks tume võrksärk ja hõlmade vahelt välkumas punane pitspesu. Käes massiivne raudpann, mis liialt suur, et vööle või koti peale riputada. Jalas korralikud kirsad ja peas prillidega mootorrattakiiver, mis andsid vähemalt natukene tõsisema mulje. Ka pungil seljakott oli korralik, kuid sellest väljaulatuvad viis WC pumba otsa jätsid tõsiduseks vähe ruumi. Vähemalt oli ta juuksed lühemaks nüsinud ja, olles teinud seda Balthazari pussnoaga, jättis tulemus üsna metsiku mulje.

Tegelikult ei pidanud nende kahe seikleja erinevuse tajumiseks neid isegi mitte vaatama. Esimene neist lõhnas higi, vere ja püssirohu järele, teine kui kevadine lillebukett.

Ka liikumises oli näha selget erinevust. Balthazar oli pinges, jälgides igal hetkel silmapiiri, isegi siis, kui ta oma aeglast kaaslast järgi ootas. Rahel aga paistis jalutuskäiku isegi nautivat, ümisedes raadioga kaasa.

„Päike on hõõguvalt kuum

liivasel rannal.

Pilvitu laotuse all

katkenud laul.

Tumm on silmapiir.

Igalpool laine magab –

selle taga

seisab elu

Ooo!”(4)

Konsool mängis vaikselt muusikat ning isegi Šnitsel, endise nimega Magnum, vahepealse nimega Teie Kuninglik Kõrgeausus Söör Šnitsel Mullike, kõikus tihti rütmiga kaasa. Väike punane kass oli seiklejatest kõige kummalisem. Eriti, mis puudutas tema liikumist. Ühel hetkel oli ta liival nende kõrval, järgmisel Raheli õlal. Siis püüdis tühermaal sisalikku ja maandus varsti Balthazari seljakotil. Ometi suutis ta nende tempoga sammu pidada.

„Üle liiva

Siit nüüd ära

Tahaks minna

Aga kuhu

Viib meid tee

Kõikjal on päike nii kuum

Ooo”

Kui päike hakkas vajuma mägede taha, venitades nende varjud kui tumedad küünised üle liiva, jäi Balthazar pidama. Ta osutas üksiku betoonist ehitise suunas, mis enamuses liivast väljas. „Öösel on ohtlik. Seal on turvaline.”

Peagi olid nad hoone juures. Selle aknad olid laudadega kinni löödud, uks korduvalt parandatud. Balthazar proovis linki. Uks oli lukus. „Võti oli ühel mu vendadest,” sõnas ta mõrult.

„Šnitsel, sinu etteaste,” sõnas Rahel.

„Pole probleemi, Roo… eee Rahel,” sõnas kass uhkelt ja asus tööle.

Rahel pöördus Balthazari poole. „Kasvatate ilutaimi?” Ta osutas akna all asuvate lillade rohupuhmaste peale, mille all erkpunane liiv.

Balthazar raputas pead. „Kui sa sellist kohta näed, mine kohe ringiga mööda. Seal on kõrge radiatsioon… kuigi ilus näeb see välja küll. Ilus, aga surmav. Nagu mõned naised.”

Viis minutit hiljem ja Balthazari suureks üllatuseks hüppas lukk lahti. Šnitsel saatis kaaslaste poole rahuloleva muige. „Voila! Pole vaja mingi metslane olla.”

Balthazar vaatas kassi, võttis revolvri välja ja astus seda käes hoides looma poole.

„Šnitsel…?” Metslase hääl oli külm ja kalk.

Kass ajas silmad suureks. Oli nende kaaslane omadega sassis? Oli ta nende vaenlane?

„Oot! Mida…?”

Balthazar astus kassi ette ja tõstis relva laskevalmis.

Kass neelatas valjult.

Paar hetke seisid kõik vaikuses, kuniks Balthazar lõpuks turtsatas. „Tule eest ära. Siin on olnud hiidrottidega probleeme.”

„Käi kah,” sammus kõuts pahuralt kõrvale. „Pealegi saaksin ma paari rotiga ise ka hakkama.”

„Hiidrotid,” kordas guul, rõhutades esimest sõna, ja astus ukse vahelt sisse. Peagi oli kuulda laske.

„No vahi,” sõnas Rahel muiates, kui värv kassi näkku tagasi vajus. „Paistab, et Balthazaril on huumorimeelt.”

„Kui sa nii ütled,” turtsatas kass.

Ei läinud kaua, kuni kostis „Puhas!” ning Rahel astus koos kassiga sisse.

See hoone võis kunagi olla väiksem tehas. Rippuva laterna kumas paistsid seintel lugematuks pleekinud plakatid ja instruktsioonid, seina ääres mitmed roostehambale pureda jäänud masinakonstruktsioonid. Üks neist meenutas Rahelile treipinki, teine puuri, kuid vaid oletusteks need ka jäid.

Ühes ruumi ääres oli raudtünnist tehtud lihtne ahi, millest tõusis roostes plekktoru lähima akna juurde. Arvestades hoonet ümbritsevat kuumust polnud selle eesmärk arvatavasti mitte sooja anda, vaid et oleks koht toidu küpsetamiseks.

„Me ei tea, kuidas nad sisse saavad, kuid vähemalt on paari päeva söök olemas,” sõnas Balthazar, hoides käes koerasuuruse roti laipa – ilmselgelt oleks selline olnud kassile liiga suur väljakutse. Ta tõmbas vöölt pussi, et seda puhastama hakata.

„Teed meile äkki esiteks tuuri?” pakkus Rahel.

„Tuuri?”

„Noh, ülevaate, et mis siin on.”

Balthazar noogutas, lasi laibal maha kukkuda ja pistis noa vööle tagasi.

„Esimese astme kaitse,” teatas ta peagi tähendusrikkalt esiukse juures ja lükkas sellele riivi ette. Siis võttis ta ukse kõrval seisva raudtoru ja lükkas selle uksel ja selle kõrval asetsevatesse aasadesse. „Teise astme kaitse.”

„Miks nii palju kaitset?”

„Tühermaa on ohtlik. Eriti öösel..”

Balthazar astus edasi ja peatus nurgas seisva kaanega pange juures. „Peldik. Ise hommikul tühjendad.”

Rahel noogutas.

„Padrunitäitemasin ja Samodelkin,” osutas Balthazar kahele vähem roostes masinale. „Köök,” mees näitas tünn-ahju poole  „Ja magamistuba,” ta osutas ta puhtamale põrandapinnale tünni ees. „Vist kõik. Küsimusi?”

„Samodelkin?” uuris Rahel. „Mis see on?”

„Töölaud, mis ise asju kokku paneb, kui sul on õpetus ja materjalid.”

„Aga see siin?” uuris kass, ronides erinevate raudjublakate ja juhtmete kuhja otsas.

„Tühermaalt leitud kraam, mida võib parandades vaja minna. Töötava relvata kütt on surnud kütt.” Balthazar köhatas. „Ahjaa, ukse kõrval on labidas, ahju kõrval nuga ja lõikamisalus ning lae all ripub kott vatti öiste päevade jaoks.”

Rahel pilgutas üllatusest silmi.

„Võtad näpuotsatäie, krutid selliseks vatipulgaks…” jätkas Balthazar, märgates naise üllatust.

„Ei, ma tean küll, kuidas vatti kasutada,” segas endiselt hämmeldunud Rahel vahele. Oli siin ühiskonnas menstruatsioon normaalne ja aktsepteeritav asi, millest polnud kellelgi häbi rääkida? Oli see võimalik, et milleski oli see laastatud elu tema omast parem?

„Vanni pole!”

„Ah?” tuli Rahel mõtetest välja.

„Sa nagu otsisid midagi. Ma ütlesin, et vanni pole,” kähises Balthazar.

„Ah. Ei. Kõik on hästi. Aitäh,” Rahel vaatas rotilaiba suunas. Ta pidi selle maailmaga kohanema. „Võin ma selle rotiga midagi proovida?”

„Kui liha raisku ei lähe.”

Rahel noogutas ja astus rotilaiba juurde. See oli pirakas isend ning kogu ruumi peale oli neid lausa kolm. Kuidas nad siia said ja siin elus püsisid? Müstika. Sisuliselt sama müstiline oli ka Raheli võime puistata. Ta pani käe laiba peale. Hetk hiljem oli tema käes korralikult nülitud rotinahk ning käntsakas liha.

„Kuidas sa…?” pomises Balthazar, silmad üllatusest suured. „Aatomik?”

Rahel noogutas.

Balthazar osutas rotilaiba poole. „Ja laip on endiselt alles?”

„Tundub nii,” sõnas naine ja jäi hetkeks mõttesse. „Kas sa saad proovida teha seda, mida sa enne plaanisid?”

„Nülgida?”

„Just.”

Balthazar noogutas, võttis noa välja ja läks rotilaiba juurde. Nuga lõikas, kuid samal ajal ka ei lõiganud. See läbistas, jätmata ühtegi jälge.

„Hm?” Balthazar proovis lõigata ära roti saba, seejärel kõrva, siis ühtainsatki karva. Tulemus oli sama. Olgugi, et ta sai laipa liigutada, polnud enam võimalik sellega midagi muud ette võtta.

Balthazar vaatas Raheli puistatud lihakamaka ja puhastatud naha poole. Isegi kui ta ei saanud aru, kuidas naine seda tegi, oli tegemist korraliku aja ja ressursside kokkuhoiuga.

„Saad sa teise kahega samamoodi teha?” uuris ta naiselt. „Ma teen tule alla.”

„Ikka,” Rahel astus järgmise laiba juurde.

„Sellest tuleb korralik kõhutäis, kuid üsna maitsetu,” sõnas Balthazar puutükke tünni toppides. „Soola pole.” Ta oli vaevu lausega lõpule jõudnud, kui märkas enda suunas lendavat topsikut, mis refleksiga õhust kätte jõudis. See oli tops soola.

„Kust…?” mõmises Balthazar.

„Paistab, et see rott ei sallinud magedat toitu,” naeris Rahel.

„Ah?” oli Balthazar segaduses.

„See tuli koos liha ja nahaga.”

„Mida?”

„Ta saab vahel nodi, mida ta kas soovib või mida maailm arvab, et tal vaja läheb,” kostus hääl kolahunnikust. „Ma ka ei tea, kuidas ja miks see töötab.” Šnitsel kolistas ja pistis pea ühe suurema lehtri sisse. „Üks universumi mõistatustest,” sõnas ta kajava ja metalselt kõlava häälega.

Rahel ei kuulanud kassi. Selle asemel vaatas ta enda mõistatust. Kolmandast rotilaibast tuli liha, nahk ja pakk Raduga-nimelisi kondoome.

*

Balthazar vaatas talle tungivalt silma, hoides sõrme suul, samas kui neid ümbritses vali muusika ja aknaid katvate puuplankude vahelt säras sisse ere punakas valgus.

Rahel kontrollis oma hingamist, hoides end Balthazari eeskujul võimalikult maadligi. Šnitsel oli ühe akna ääres, piiludes sealt välja, kuid oli samuti aknalaua vastu litsutud kui pannkook.

„Mis see oli?” sosistas Rahel, kui valgus oli viimaks eemaldunud ning muusikast saanud vaid õrn kaja kauguses.

„Öised Päevad,” sõnas Balthazar. „Enamasti nad nii lähedale ei kipu. Miski on nad ärevaks ajanud. Äkki see masin, mis mööda tunnelit nende pesasse sõitis ja siis plahvatas.”

Rahel raputas pead. Ja tema veel arvas, et räägiti menstruatsioonist.

„Oli tuttav laul?” uuris Šnitsel, enne kui keegi suutis teda plahvatanud koristusrobotiga seostada.

„Natuke nagu jah,” pidi Rahel tunnistama.

Kass noogutas. „Nõukogude liidu hümn. Või vähemalt nii nimetati seda meie ajajoonel.” Ta vaatas Balthazari poole. „Me oleme maailmas, kus külma sõjani ei jõutud ja selle asemel lendasid pommid. Hävitatud maailmas.”

„Nii et teie maailmas…?” uuris Balthazar.

„On rohi rohelisem. Kohe kindlasti,” täheldas kass.

„Mida Öised Päevad teevad?” uuris Rahel. „Ja mis või kes need üldse on?”

„Kommunistlikud masinad, paremini ma seda seletada ei oska. Teevad propagandat, värbamist, jahti, vastupanuliikumise elimineerimist – kõike, mida jahe öö neile pakub. Õnneks jõudsid nad siia alles vastu hommikut."

„Aga miks öösel? Päeval oleks rohkem inimesi."

„Mu vanaisa rääkis, et kord suutsid nad ühe masina kinni püüda ja see kuumenes päevase päikese käes üles. Need pole kuuma jaoks loodud."

„Nõukogude kvaliteet,” turtsatas kass. „Ega siin ilmas väga paremat loota pole nii ehk naa.” Kass haigutas. „Tehnikast rääkides, Rahel, ma tahan midagi proovida. Tule siia Samodelkini juurde.”

Rahel kergitas kulmu, kuid tegi sellegipoolest, nagu kass soovitas.

„Pane vasak käsi tööpingile," jätkas mauk juhendamist.

Ettevaatlikult liigutas naine oma käe tööpingile. Hetkega hüppas tema ette tekst.

AKTIVEERI SKEEM: PÄRIS-MÄNGU-RELV (JAH/EI)?

„Seda ma arvasin,” muigas kass.

„Mida?” oli Rahel segaduses.

„No mõtle ise. Sa oled igasugu kahtlast kola saanud ja siin on tööpink, mis lubab kahtlasest kolast asju valmistada. Teades, kuidas see maailm sind armastab, polnud just raske üks ja üks kokku panna.”

„Sul on skeem?” kähises Balthazar, nägu ootamatult ähmi täis. „Sa ei kujuta ette, kui väärtuslik see on.”

Rahel ohkas. „Kahtlen, et kellelgi peale minu sellest kasu on.”

„Mispärast?”

„Kohe näed.”

Rahel valis menüüs JAH-valiku ning juba peagi oli tema ees tööpingil uhiuus Päris-mängu-relv.

Balthazar astus lähemale ja silmitses instrumenti. Pikalt, põhjalikult ja vaikides.

„See on nagu paisupaak, seal tekib rõhk, siis päästik…” mõmises ta viimaks, vaadates toru, mille küljes ventiil, taga paagid ja miski, mis meenutas kondoomi. „Ma selle kontseptsioonist saan nagu kuidagi aru, aga mis pagan selle laskemoon on?”

„Sa võid sada korda arvata,” ohkas Rahel ja võttis oma seljakoti küljest WC pumba.



10. Sputnik Šnitsel

Öine liikumine oli välistatud ja päeval sai seda teha vaid loetud tunnid enne, kui leitsak maha niitis. Enamasti otsisid nad selleks ajaks varjualuse ning liikusid peale suurt palavat edasi.

Suure osa nende liikumisest määrasid seega võimalikud peatumiskohad. Balthazar oli valmis kaotama paar tundi liikumisaega selle asemel, et jääda ööseks lageda taeva alla.

„Homme õhtul peaksime kohale jõudma,” sõnas Balthazar kolmandas öömajas valmistudes. „Lõuna saab raske olema. Ohutuid varjualuseid on vähe, aga kõndides pole muud valikut.”

Ta võttis lonksu vett ja neelas selle tänulikult alla.

„Sellepärast olid teil ka need masinad?” uuris kass.

„Kõrbepurjekad,” vastas Balthazar. „Kiired, kuid olenevad tuulest. Ka nendega on omad ohud.”

„Märkasin,” turtsatas kass. „Ma leidsin ühe, mis oli miini otsa sõitnud.”

Balthazar noogutas.  „Sa võid olla piisavalt väle, et märgata, kuid siis on juba liiga hilja, et reageerida.”

„Kes need miinid siia üldse pani?” oli Rahel segaduses.

„Punased,” Balthazar sülitas põrandale. „Küla ääres on sellised, mis löövad su terveks päevaks pildituks. Kaugemal juba sellised, mis tapavad. Selleks, et keegi ei julgeks lahkuda.”

„Miks? Mida nad inimestest tahavad?” ei saanud Rahel jätta küsimata.

„Rooste, kui mina tean,” ohkas guul. „Küla on ohutu, kuid mitmed, kes on öösel väljaspool liikunud, on kaduma läinud.”

Ta kulistas oma pudelist viimase loksu ja haaras järgmise järele. Tema rännukaaslased olid küll imelikud, kuid vähemalt oli neil vett. Palju vett.

„Uskuge mind, ka siin on lõkse ja miine. Praeguseni on meil õnneks läinud, aga puhtalt sellepärast, et ma tulin siit hiljuti läbi.”

„Oh, ilma sinuta, üllas Balthazar, oleks ma juba ammu kõigist oma üheksast elust ilma,” turtsatas kass.

Balthazar vaatas kassi. Pikalt ja vaikides.

„Mida?” andis Šnitsel lõpuks alla.

„Ma olen kuulnud, et kassiliha pidavat maitsema nagu rott. Olen alati tahtnud proovida,” kähises Balthazar, tema laibavälimus andmas lausele usutavust.

Kass oli hetkega laua all peidus. „Rahel! Taltsuta oma metslast!”

„Ise alustasid,” naeris Rahel.

Nende omavaheline kraaklemine oli juba tavaliseks saanud. See kuidagi normaliseeris kaost nende ümber ja lasi sellega toime tulla.

„Ahjaa,” muigas Balthazar. „Panite tähele meie ööbimispaiga iseärasusi?”

„Mida sa mõtled?” polnud Rahel kindel. Iga ööbimiskoht oli olnud isemoodi. Esimene oli tehasemaja, teine bensiinijaam. See siin oli kohe kindlasti kõige kitsam. Tehtud vana ehituskraana jalamile.

Balthazar näitas sõrmega üles. „See on antenniga ööbimiskoht. Meie kohalik raadiosignaal on küll tsenseeritud, aga siin on vastuvõtja. Kunagi proovisime ka laiendada ja varustus on olemas, aga noh, punased jõudsid peale.”

„Kas teie küla on tõesti nii suur, et sellel on oma jaama vaja?”

Balthazar raputas pead. „Seda mitte, kuid kes seda propagandat ikka kogu aeg kuulata jaksab. Pealegi, miine ja lõkse tuleb kogu aeg juurde. Raadio teel on hea sellest ette hoiatada. Kuigi kanalit tuleb alati otsida. See vahetub, et punased käppa peale ei saaks.”

Rahel lülitas käekonsooli ekraani sisse ja vajutas paarile nupule. Aatomik virvendas imelikult. Rahel andis sellele korraliku hoobi.

Nii Balthazar kui Šnitsel vaatasid teda jahmunud nägudega.

„Mida? See ei võtnud pilti ette ja see on Nõukogude tehnika. Löömine aitab alati.”

„Ee…see on Nõukogude aatom-tehnika,” sõnas kass aeglaselt. „Sellest ka nimi Aatomik.”

„Sa tahad öelda, et…”

„Sa kannad oma käel väikest aatompommi. Sellist, mis on juba vaikimisi ebastabiilne.”

Raheli silmad läksid hetkega punni. „Võta see kohe ära!”

„Seda saab ära võtta ainult peale surma ja ka siis on see ohtlik,” seletas Šnitsel.

„Mida? Miks sa seda mulle varem ei öelnud?!”

„Täpselt selle pärast,” sõnas kass. „See on ohtlik, kuid nii on maailm meile natukene vähem ohtlik.”

„Mind ei huvita! Võta see ära!”

„Khm!” Balthazar köhatas viisakalt. „Ma ei taha küll su kassiga nõustuda, kuid tal on – seekord – õigus. Oht on suur, kuid sellest on ka tohutult abi. Sul on seal kaart, raadio, taskulamp, informatsioon maailma kohta, diagnoosivahend, ülevaade kaasaskantavast kraamist … rääkimata puistamise võimalusest. Usu mind, see pole väike asi. Eriti kui nii ehk naa võib siin iga hetk surma saada.”

Rahel ohkas löödult. Kui ka Balthazar arvas, et kasu on suurem kui oht, polnud mõtet vastu vaielda.

„Pealegi, Nõukogude Liit oli ka meie ajajoonel aatomi- ja kosmosetehnikas pädev,” lisas kass. „Laika ja Gagarin ja…”

„Šnitsel!” peatas Rahel ta jutu.

„Jah?”

„Ole vait!”

Rahel ohkas. Tal polnud vaja rohkem dokumentaalfilmide teadmisi. Ta tõstis oma konsoolis käe näo ette ja hakkas raadiokanaleid kruttima.

„Post FM igatahes siia ei levi,” sõnas ta peale mõnda aega sahisemist. Post FM oli tühermaa tavaline kanal, mis tuli väidetavalt mere tagant. Viimast oli aga raske kinnitada, sest peale muusika sealt muud ei tulnud, oma silmaga polnud Balthazar ega keegi tema külast seda raadjojaama näinud.

Ainsad, mis andsid elumärki, olid propagandakanalid ja neid oli oi kui palju. Tundus, nagu tahtnuks nad kõik võimalikud kanalid katta oma hümni ja lauluga Nõukogude aatomist. Tuumasõjajärgses tühjas maailmas tundus see kuidagi õõvastav.

„Tsensor saab Post FM-i kätte. Balti jaam on lähemal ja tugevam,” seletas kütt.

„Balti jaam?” kordas naine ja vaatas korra kassi poole.

„Balti on küla nimi ja see on meie raadiojaam. Midagi imelikku?”

„Teil on seal oma raadiotorn?” proovis Rahel teemat vahetada. Kassil oli õigus. See oli nende maailm, lihtsalt maailm, kus mõned asjad olid läinud teistmoodi.

„Noh,” naeris Balthazar. „Ametlikult on see taaskord ehituskraana, omajagu suurem kui see siin, aga ajab asja ära. Meil on seal üldse omajagu ehituskraami, metalli ja vedureid.”

Ta muigas kibedalt. „Kaitseks suurepärane, aga toidukraami on raske hankida. Seepärast on punased ka eriti tülikad naabrid.”

Tülikad punased naabrid – Rahel suutis sellega samastuda. Ta kruttis veel, kuni äkki peale kerget sahinat kostus mehe hääl. See oli lihtsalt pidev venekeelne jutt.

„Mis see on?” uuris Rahel. „Ei tundu nagu punaste propaganda, aga…”

Balthazar turtsatas ja muigas. „Pole meie oma ja tegelikult pole me üldse kindlad, kelle oma see on. Muud peale selle jutu sealt ei tule. Me nimetame seda supikanaliks.”

„Supikanal?”

Balthazar noogutas. „See jutt… see on õpetus, kuidas teha boršisuppi. Mäx, meie raadiohääl, kes oskab vene keelt, tõlkis selle ära ja ütles, et midagi muud sealt kanalilt ei tule. Mitte kunagi.”

„Olgu,” kogeles Rahel ja kruttis edasi. Peagi, peale pikka sahinat ja veel paari ülistust Nõukogude aatomile kostus hele hääl:

„Ja tuuli vaid tunned, sest mind ju ei ole

Tuul on kõikjal ja tuules üks lind

sulle laulab, et midagi muutunud pole

Ära taipa, et polegi mind.” (5)

„Käes!” kähises Balthazar.

Laul oli veetlev, kuid kui sama refrään oli käinud juba neli korda järjest, muutus see kuidagi kõhedusttekitavaks ja halvaendeliseks. Midagi oli ilmselgelt valesti.

„Balthazar?” sõnas Rahel ning tõstis pilgu konsoolist.

„Läind,” turtsatas Šnitsel, tema sõnu kinnitamas lahtiolev välisuks.

„Persse!” Rahel hingas, tõusis püsti, lükkas koti selga ja haaras oma päris-mängu-relva.

„Kuhu nüüd?” uuris Šnitsel.

„Järele talle.”

„Keset ööd tühermaale tundmatu küla suunas?” turtsatas kass.

„On sul parem plaan, Magnum?”

Kass muigas. Ta ei hakanud oma kaaslase nimeapsakat parandama. „Järgi me talle kohe kindlasti ei jõua, kui temaga just midagi ei juhtu,” sõnas ta. „See on tema territoorium, mida ta tunneb hästi.”

„Mida me siis teeme?”

Kass vaatas üles. „Mul on üks mõte.”

*

Balthazar tormas tuhatnelja küla poole. Üks asi oli kaotada salk, millega sa läksid ohtlikule missioonile, kuid hoopis teine jääda ilma kohast, kuhu tagasi minna. Ta teadis, et öösel liikumine polnud mõistlik, kuid veel kunagi varem polnud ta olnud oma kodupaiga pärast nii mures. Balti oli hästi kaitstud, selle langemine oli peaaegu võimatu, kuid…

Ta teadis, et suutis vajadusel ilma söögi ja joogita liikuda kuni kolm päeva. Terve tee joosta ta kohe kindlasti ei suutnud, kuid sai sprintida ühest turvalisemast kohast teise.

Balthazar hoidis pilgu terava ja rühkis edasi.

Ebardnugiste parv vasakul! Balthazar tegi natuke suurema ringi, et võitlusele mitte aega ja kuule raisata.

Varemed kirdes. Väike hingetõmbepeatus kulus ära. Ta spurtis läbi liiva ning jäi siis, selg toetatud vastu seinajuppi, puhkama. Nii ei saanud keegi teda tagant ootamatult rünnata.

Ida suunast paistis õrn punakas kuma. Öised Päevad olid liikvel, kuid tal oli veel aega enne, kui need siia jõudsid.

Äkki märkas ta silmanurgast liikumist.

Ta tõmbas ennast hetkega madalamale, relv laskevalmis, ja jälgis. Seal lendas jalgpalli suurune läikiv hõljuv kera, millel neli antenni. See oli Öiste Päevade skaut-droon Sputnik XI. Need saadeti enamasti kui halvad ended enne põhikaardiväge kohale. Kummalisel kombel oli see siin aga teistest eraldi ja liikus täiesti ilma muusikata.

Balthazar turtsatas. See oli kummaline, kuidas punased tahtsid panna kõik hümni laulma – isegi oma masinad, kuigi vähemalt oli sel juhul neid kaugele kuulda. See siin aga vaikis.

Praegu polnud Sputnik XI teda veel märganud või vähemalt ei reageerinud, nagu oleks, seega ei hakanud Balthazar endale tähelepanu tõmbama – see võinuks punased kiiremini kohale kutsuda.

Masin hõljus koha peal ja vilkus punaselt.

„Tsk-tsk-tsk,” kõlas robotlik hääl masinast.

Oli droon katki? Oli see plahvatamas? Seda lihtsam.

„Tsk-tsk-tsk.”

Balthazar põrnitses drooni. Oli see kohe plahvatamas? Vali heli võis tõmmata teiste elajate tähelepanu.

„Ja siis ma olen nagu sangar seiklusfilmis –

ohu ees ei sule iial silmi.

Ei ma satu hätta

ja ükski neiu jätta

mind ei enam saa.” (6)

Ootamatu laulu saatel keeras läikiv kera end oma oletusliku näoga küti suunas. Balthazar tundis, kuidas ta suu vajus lahti. See oli üks nende lauludest. Miks laulis punaste droon Balti muusikat?

„Proovid sa… minuga suhelda?”

Sputnik vaikis paar pikka hetke ja hakkas siis uuesti laulma.

„See, jah see on hea. See on hea, nii hea!” kostus juba varasemalt tuttav lauluke.(7)

„Kas keegi juhib sind?”

„Kas sa tihemetsa Tiinat tead?” tuli peagi droonilt jupp laulu vastuseks. (8)

„Mida?”

Droon vaikis. Siis proovis uuesti.

„Kui kõnnib mannekeen,

– oo-ho-ho-hoo! –

see kaunis mannekeen,

– oo-ho-ho-ho-oo!” (9)

„Rahel?” kähises Balthazar. Siis meenus talle kassi tehniline osavus. „Oled see sina, Šnitsel?” uuris ta, vältides seekord teravmeelsusi, mis neil omavahel suheldes tavaliseks olid saanud. See kommunikatsioon oli niigi keeruline.

„See, jah see on hea,” laulis droon vastuseks.

„Rooste mind võtku,” turtsatas Balthazar. „Sa oled ikka üks võimatu tegelane.” Ta ajas end püsti. „Lähme edasi?”

Droon noogutas vaikselt.

*

„Plõnn! –Tsnk!”

Plekkpurk kukkus kolinaga maha.

Rahel muigas rahulolevalt. Ta oli oma relvaga üllatavalt osav ning kulutanud viimase tunnikese veel osavamaks saamisele.

Balhazariga oli kõik kombes. Kass, kes oli kraanajuhi kambris ja häkkinud sealt miskisse masinasse sisse, kinnitas seda. Väidetavalt suutis ta ka Balthazariga kuidagi kontakti hoida ja suhelda, kuid loom keeldus täpsustamast.

Raheli ülesanne oli hommikuni elus püsida ja puhata, et nad saaks siis ühiselt mehele järgi minna.

Ta pakkis relva ja selle moona uuesti kokku ja vaatas oma puistatud leide lähemalt. Endiselt oli tal rohkem maiustusi kui mõistlik tundus ning ta polnud isegi jõudnud neid veel nosida.

Ta võttis Merekivikeste paki, tegi selle lahti ja pistis ühe kommi suhu. Paki disain ja kommi maitse olid tuttavad, kuid seal, kus pidanuks pakendil olema kiri Kalev, vaatas talle vastu hoopis Punane Kompu. Sarnase, kuid siiski erineva paralleelmaailma teooria sai taaskord kinnitust.

Järgmiseks uuris Rahel Aatomikku.

Tal oli aeg iseendale ja rumal tundus seda lihtsalt raisku lasta. Nad võisid iga hetk oma lõpu leida ja ta tahtis olla tuleviku väljakutseteks nii valmis kui võimalik. „Kes ettevalmistusi ei tee, see saab hukka. See saab hukka! See saab hukka!” pomises ta stseeni Jääaja multifilmist, mõeldes, et selles maailmas polnud seda multikat kunagi olnud..

Ta igatses seda igavat ja totrat elu, kus suurim mure oli see, mida keegi sinust mõtles, või see, kas sa said õigeks ajaks visiidi küünetehniku juurde. Ta igatses ka oma telefoni – konsool oma lihtsuses oli üsna mage asendus.

Kaardimenüü järgi oli Balthazaril juba rohkem kui pool teest läbitud. Olgugi et ees olev territoorium polnud kaardil veel nähtav, tähistas X varjava loori kohal liikumise sihtmärki. Balthazar oli liikunud mõne tunniga sama palju, kui nad liikusid poole päevaga. Kassil oli ilmselgelt õigus, et pimedas järgi minna polnud mõistlik.

Rahel võttis kütist kaaslase profiili lahti

NIMI: Balthazar

VANUS: 92

Rahel pilgutas üllatunult silmi. Varem polnud ta seda märganud, kuid siis polnud tal ka ei mahti ega aega, et sellega tegeleda. Üheksakümmend kaks? Balthazar võis vabalt olla kellegi vanaisa. „Välimuse järgi seda küll ei ütleks,” mõtles ta, kuid jäi seejärel pidama. Nojah, tegelikult nägi Balthazar välimuse järgi üsna surnud välja. Kuid tema olemus ja aktiivsus ei vihjanud, et tegemist oleks vanuriga. Guul olemine tuli oma kasudega.

ATRIBUUDID:

JÕUD 15 MAX

TÄPSUS 15 MAX

VASTUPIDAVUS 15 (+2) MAX

INTELLIGENTS 5

OSAVUS 7

KARISMA 5 (-2)

ÕNN 3

See seletas, kuidas Balthazar nii kaua ja pikalt joosta suutis. Tema vastupidavus, jõud ja täpsus olid põhja keeratud. Ei Rahel ega Šnitsel poleks suutnud mehe sellise tempoga kaasas liikuda.

Ka ülejäänud informatsioon oli aimatav.

MUTATSIOON: GUUL [VASTUPIDAVUS (+2), KARISMA (-2), REGENERATSIOON, RAD-RESISTENTSUS]

LISAOSKUSED: TÜHERMAA JÄÄGER, TULIRELVAD

Rahel otsustas vaadata ka kassi numbreid ja turtsatas, kui profiil nimega Teie Kuninglik Kõrgeausus Söör Šnitsel Mullike avanes. Ilmselgelt oli tema tehnikust kass natukene oma profiili mudinud, kuigi ei suutnud endiselt muuta selle nime. Seal, kus Balthazaril olid atribuudi numbrid, olid kassil vaid tekstid: OK ja PAREM KUI ENAMIKUL. Intelligents oli aga tähistatud väljendiga: ÜLE MÕISTUSE KÕRGE.

Raheli pilk jäi pidama kassi Karismal, kus tavapärase OK asemel oli hoopis ON. Nojah, üdini võimatu see loom ju polnud.

LISAOSKUSED: TEHNOKRATT, ELLUJÄÄJA

SÕLTUVUS: MENTATS [võõrutusnähud]

RADIATSIOON: 15% [madal]

Sõltuvus Mentats? See nimi oli tuttav. Nii et kõutsil oli vaja neid tablette, mille Rahel esimesel päeval leidis. See seletas ka looma ebaviisakamat käitumist ja pidevat kraaklemist.

Et kõigiga aus olla, otsustas Rahel ka enda numbreid vaadata.

NIMI: Rahel

VANUS: 37

ATRIBUUDID:

JÕUD 3

TÄPSUS 5

VASTUPIDAVUS 4

INTELLIGENTS 5

OSAVUS 4

KARISMA 15

ÕNN 32

Rahel pilgutas üllatunult silmi. Balthazari lehel olid kolm oskust numbriga 15, nende juures märge MAX. Tema karisma oli 15, aga mitte maksimaalne, õnn aga veelgi suurem ning lõppu ei paistnud kuskilt. Mida see tähendas?

Ehk oskas Šnitsel seda seletada?

Rahel raputas pead. Praegu polnud õige aeg, et küsida – kõuts pidi keskenduma.

LISAOSKUSED: BIFURKATSIOONIPUNKT

MUTATSIOON: RAD-TRANSFORMAATOR

SPETSIALISEERUMINE: PÄRIS-MÄNGU-RELV

AUTONOOMNE ABI [Beta]: AKTIVEERITUD

Rahel ohkas. Ka siin puudusid täpsustavad detailid. Poolest jutust ei saanud ta endiselt aru.

Äkki tuli tal mõte.

Ta vaatas oma meditsiinilist seisundit, siis Balthazari profiili, seejärel kassi ja enda oma. Kassil oli osaline radiatsiooni mürgistus. Balthazar oli guul, seega radiatsiooni vastu resistentne.

Aga Rahel ise?

Ka selle ööbimispaiga lähedal oli plats lillade taimedega. Oli aeg oma teooriat testida.

Ta hakkas saapaid jalga panema ja jäi poolel teel pidama. Tegelikult oli üks asi veel teda tükk aega närinud. Aatomikul oli ka leksikon ja oli viimane aeg järele vaadata, mida see pagana Roomba siin maailmas tähendas.

„Roomba,” luges ta peagi. „Tuletatud ingliskeelsetest sõnadest Room ja Ba. Tähistab kedagi, kes liigub ruumis sihitult ringi, lüües tihti oma pead vastu seina. Keegi, kes ei oma oma elu üle kontrolli. Lammas keset linna.”

Nii ebamugav, kui tal oli ka seda tunnistada, oli kassil tegelikult õigus. Ta oli kõigest asjadele reageerinud, sedagi mitte hästi.

Rahel tõmbas saapad jalga ja seadis sammud ukse suunas. Nüüd oli aeg seda muuta.

*

„On kerge olla lõbus,

kui püüad vaid sa,

sest tee on lihtne, põgus,

kui teed just nagu ma.

Vilistan ikka,

sest see rõõmsaks teeb mind,

õnnelikuks teeb mind.

üh-üh-üh-üh-üü-hüü-hüüü” (10) 

Balthazar vaatas kauguses lustlikult hõljuvat ja valjult laulvat drooni, mille all ronis tige ja äkiline ebardnugiste parv. Üksi oleks nende eest varjumine olnud keeruline, eriti ööpimeduses. Kassist oli palju abi. Kuigi droonil polnud relvi, oli sel valgus ja vali hääl, mis olid hetkel ehk isegi tähtsamad, sest nendega sai tähelepanu eemale juhtida.

„Tänud, Šnitsel,” pomises guul vaikselt ja spurtis viimase luite poole. Ta oli terve öö jooksnud ning kõuts oli talle terve tee toeks. Nad olid jõudnud nii isegi punastest päevadest mööda.

Jalad andsid tunda, kuid ta surus edasi. Aina kõrgemale.

Luite tippu jõudes jäi ta seisma.

Tema ees, üle pika lageda liiva, paistis tähekumas Balti küla.

See oli pime.


Osa 4
11. Maias sõber

Rahel pistis järgmise liba-Kalevi Merekivikese põske, vaatas konsooli ja seejärel tagasi tühermaa poole. See oli, nagu oleks tal GPS või Waze. Kass oli märkinud kaardile kõige optimaalsema ja turvalisema tee külani, lisades sinna ka kõik märgatud loomade ja inimeste jäänused. Lisaks ka mõned varjulisemad kohad, mida vajadusel puhkamiseks kasutada.

Puhata oli Rahelil kindlasti vaja. Ta polnud väga vastupidav. Kuna Balthazar oli juba kohal ja kass öisest tööst väsinud ning Raheli põues magamas, oli kogu liikumise vastutus Raheli enda õlgadel. See oli nagu tema esimene päev tühermaal, kui välja arvata karvahunnik ta põues, mis vahetevahel torkis, siputas ja nurrus läbi une.

Päev oli palav ja vesi hakkas peagi otsa saama. Ta oli enamiku sellest maha jätnud, teades, et saab seda vajadusel teepealt juurde. Vesi oli küll hädavajalik, kuid kaalus palju.

Kaardi järgi pidi loode suunas olema värske laip.

Rahel liikus edasi, rühkides luite tipu poole. Piisavalt kõrgele jõudes lasi ta end neljakäpukile, vaadates, et põues olev kass viga ei saaks, ja liikus ääre suunas. Ettevaatlikult tõstis ta pea ja piilus.

Hetk hiljem tõmbas ta pea tagasi. Ta käed värisesid, keha kattus külma higiga.

Ta polnud esimene laiba leidja. Suur sarvedega elajas rebis seda näljaselt tükkideks.

Samasugune elajas kui see, kellega tal oli au esimesena siin ilmas kohtuda.

Ta hakkas just mööda luidet alla tagasi laskuma, kui äkki tegi ta konsool valju häält.

„Tsk! Tsk! Tsk!”

Persse! Ta otsis enne magamaminekut kohalikku raadiot ning see oli tumm, seega ununes jaam peale. Nüüd oli ilmselgelt Balti jaam taaskord operatiivne. Tänks, Balthazar!

„Kord olid niidud…” alustas vali laul, kuid Rahel lõi raadio kiirelt kinni enne, kui see jätkata jõudis. (11)

Persse, persse, persse!!

Ta kuulis lähenevaid jooksusamme ja lõrisevat kriiskamist.

Varjumiskohti siin polnud. Liiv oli lage. Päris-mängurelv polnud lähivõitluses kindlasti pädev, isegi mitte Täpsussihtimist kasutades.

Eest ära joosta oli võimatu.

Ta oli surmale määratud.

Kui just mitte… jah, see, mida ta ka eelmisel korral tegi. Nüüd oskas ta ka aimata peletise suust tulevat lehka, mis ta esimesel korral välja andis. Esimene kord läks see tal ju peaaegu õnneks ning siinsel loomal oli eine juba pooleli. Võis vaid loota et ehk ei tundunud seebilõhnaline Rahel selle kõrval väga maitsev.

See oli riskantne, kuid tundus vähem tõenäoline surm kui proovides ära joosta. Vähemalt natukene vähem.

Ta lasi keha lõdvaks kui märja nartsu, hingas vaikselt „Ma pole maitsev”-rütmis ning vedeles soojal liival.

Varsti tajus ta enda kohal pirakat peletist.

Monstrum nuusutas Rahelit ühelt ja teiselt poolt ning lõrises. Ta käis oma ninaga üle terve naise keha ja siis tegi midagi täiesti ootamatut: tõmbas keelega üle Raheli sõrmede.

*

Balthazar pani järgmise leiu suurde hunnikusse nii, nagu kass oli seda soovitanud, ning jäi äkki seisma. Kindlusel keset kõrbe olid omad plussid, heli liikus lagedal hästi ja sa said varakult valmistuda.

Kiirelt jooksis ta raadiotorni juurde, ronis üles, haaras relva ning võttis sellega positsiooni sisse.

Igas suunas oli vaid tühi liiv. Lage ja elutu.

Siis märkas ta järjest suurenevat tolmupilve. Miski oli liikumas otse nende küla suunas.

Ta võttis sihiku kaitsekarbist – tuiskav liiv kriipis muidu klaasi kiirelt ära –, kruttis selle vintpüssi külge ning tõstis relva palgesse.

Ta eksis, see polnud masin. Liivatolmu sees paistis tume kiirelt liikuv elusolend. Balthazar hoidis hinge kinni, et relv ei väriseks, ja jälgis.

Paar sekundit hiljem võttis ta relva palgest ja pühkis silmi, justkui soovides nendega nähtud pilti eemaldada. Siis vaatas ta uuesti ja ohkas. Ta ei osanud teha midagi muud, kui oodata.

*

„Loobuda kui tahad tüütavast linnakärast,

Joobuda võid järvest, päiksesärast – sellepärast

Puhkused veedame kõik Viljandis…”

„...sest seal just ongi paradiis,” laulis Rahel valjult konsooliga kaasa, jõudes Balti linnaväljakule. (12)

„Tupsu, ei tohi!” pahandas naine hetk hiljem oma ratsuga, kes oli avastanud laibatükkide hunniku ning lasi sel hea maitsta. Need inimesed siin olid Balthazari jaoks tähtsad ning kütt polnud ilmselgelt jõudnud veel neile ärasaatmist teha. Kuigi oli need vähemalt hunnikusse vedanud. Hunnikusse, mis nägi surmaküünise (tänu Aatomikule teadis Rahel nüüd ka, mis selle looma nimi oli) jaoks välja kui Rootsi laud.

„Kõss, Tupsu!”

Surmaküünis lõrises valjult, siis aga tõmbas tema tähelepanu õhku tekkinud maius ning ta napsas selle kiirelt kui koer.

„Tubli Tupsu,” kinnitas Rahel elaja kaela patsutades ja vaatas ringi. Kivi, raud, betoon – neid oli siin küllaga, kuid ometi oli linn inimtühi. Kogu kaitsest hoolimata polnud see vastu pidanud.

Keset asulat seisis ehituskraana, viltu nagu Pisa torn. Rahel teadis, et sellest juhiti kohalikku raadiojaama.

Ta avas konsooli ning vaatas kaaslaste märgistust. Balthazar oli selle järgi siinsamas, kuid ometi polnud kedagi näha.

Rahel ronis peletise seljast maha. „Tupsu, tahad sa veel merekivikesi?” pakkus ta muuseas ja võttis kinnise maiustustepaki. Jumal tänatud, et ta polnud maiustusi enne maha jätnud. Ilmselgelt selle jaoks süsteem need ka andis. Tühermaa loomade jaoks tähendas magus kiiret energiat.

Hetkega oli pakk tema käest rebitud, mitmed kirjud kivikesed laias kaares laiali lendamas. Rahel oli kindel, et Tupsu leidis ka liivased maiustused üles ja lasi neil hea maitsta.

Ta lasi elajal nosida ja vaatas ringi.

„Tsk-tsk-tsk,” tegi konsool tema käel poole laulu pealt ning alustas ootamatult uue looga:

„Halloo kosmos!

Halloo maa!

Kas sina oled telefoni juures?

Mina” (13)

Rahel tõstis pilgu üles.

Kõrgel, rauast Pisa torni küljes rippus Balthazar, püss laskevalmis.

*

„See naine on hull!” urises Balthazar, sättides masinale uut ratast. See polnud täpselt õiges suuruses, kuid ajas veduri viimase sõidu jaoks asja ära.

„Täiesti,” vastas Šnitsel, pusides masina juhtmetega. „Aga õnn on tal hea.”

Kass oli heas tujus. Mitte ainult ei hankinud Rahel talle tablette, vaid ta sai peale ärkamist lõpuks kätte ka oma tuunikalakonservi.

„Meie ettevõtmine on hull,” täheldas Balthazar natuke tõsisemalt.

„Täiesti,” kinnitas Šnitsel. „Aga hullus on meil veres.”

Eemalt kostus Raheli hääl, mis hüüdis käsklusi nagu „Kõrval!” ja „Äss võta!”.

Järgmiseks õpetab talle selgeks „istu“ ja „mängi surnut“,” turtsatas kass. Ükski kass poleks ennast nii alandanud, aga mitte kõik loomad polnud mõistlikud.

„Teil on üksteisega vedanud,” mühatas Balthazar.

„Jah,” poetas kass. „Aga sinul mitte.”

„Mis mõttes?”

Kass köhatas. Ta pidi sellest rääkima. See oli… õige.

„See robot, kellega su salk võitles…” alustas kass ettevaatlikult. „Mina panin selle tööle, kui ma nägin, et te ühe inimese hukkasite.” Kass otsis sõnu. „Ma lihtsalt kartsin meie elude pärast,” lisas ta oma seletusele.

Balthazar maigutas paar korda, nägu tõsine.

„Inimeseks on teda palju nimetada,” sõnas ta viimaks. „See oli üks punastest, kes proovis meid ära rääkida. Me oleme nendega juba aastaid võidelnud ja lõpuks ometi oli meil võimalik leida tagauks kogu süsteemi.” Balthazar vaatas oma töölt üles. „Kuigi mul on tunne, et see oli vaid trikk, et meid külast eemale meelitada. Ma ei usu, et me oleks sealtkaudu suurt kahju teha saanud.”

„Sa pole… pahane?” uuris kass ettevaatlikult.

„Seda pole ma öelnud.” Mehe tõsidus ei kadunud.

Mõned minutid töötasid nad vaikides.

„Luban, et aitan su külarahva tagasi tuua,” sõnas kass viimaks.

Kohalik laibakuhi oli kõrge, kuid Balthazari seletuse järgi oli see alla poole kohalikest inimestest.

„Eeldusel, et nad on veel elus.”

„Eeldusel, et nad on veel elus,” kordas kass. „Kui mitte, siis vähemalt ei lähe punastel Täheke niipea meelest.” Ta patsutas käpaga vedurit, mida nad liival sõitmiseks ümber ehitasid. Masinal oli ees korralik sahk, paksud seinad, ruumi sees liikumiseks, ning, peale korralikku putitamist, persetäis hobujõudusid.

Nad polnud veel kindlad, millal oli kõige mõistlikum Tähekest tutvustatda. Sisuliselt oli kaks hetke, kui nad said proovida punakindlusesse, sest just see see mägi siitpoolt oma tohutu uksega oli, siseneda. Kas siis, kui Öised Päevad välja tulid, või siis, kui nad tagasi läksid. Viimane oli mõnes mõttes turvalisem. Ehk suutis kass panna isegi kõik mõtlema, et nad olid osa punastest. Oht oli selles, et siis olid Öised Päevad neil seljataga.

Samas võis iga oodatud minut tähendada külaelanike surma. Balthazar ei teadnud, mida punased inimestega tegid, kuid ta kahtlustas kõige hullemat.

„Nii ehk naa oleks ma pidanud ühel hetkel vaatama neid suremas,” sõnas Balthazar viimaks mõrult.

„Mis mõttes?” ei saanud kass aru.

„Ma olen guul. Meie eluiga on pikem.”

Taaskord võttis vaikus maad.

„Muide,” alustas kass mõne aja pärast, vahetades teemat. „On sul midagi vaja? Mul on üks ühendus puudu ja kui ma juba meie puistaja juurde lähen…”

Balthazar turtsatas.  Ehitada oli oluliselt lihtsam, kui sa said koheselt tellida, kui sul midagi puudu tuli. Tööriistad ja vahendid olid küll olemas, kuid paljud neist olid vaevu funktsionaalsed.

„Äkki teed keevitusmasina korda?” uuris ta kassilt. „Sellest oleks abi.”

Mauk vaatas roostes plönni poole, mida guul hellitavalt keevitusmasinaks nimetas. Selle kasutamine tundus ausalt öeldes ohtlikum kui nende missioon.

„Lubada ei julge,” tõdes kass. „Ja ma pole kindel, et meie puistaja suudab nii korralikke masinaid laipadest välja imeda. Mõistlik oleks omada tagavaraplaani.”

„Tagavaraplaani?” kordas Balthazar. Nad pidid ju ometi veduri millegagi katma, et see kaitseks kuulide eest. Metalli neil oli, kuid seda sai vedurile kinnitada vaid keevitades. Viimane võttis tohutult aega, eriti veel vaevu funktsioneeriva masinaga.

Neil oli kiire!

Ta pilk rändas Raheli ja Tupsu poole ning maandus laibahunnikul nende seljataga.

„Tagavaraplaani,” kordas ta uuesti, teades äkki täpselt, mida nad tegema pidid.



12. Tutvustame: Täheke!

Sile ja punane mäesein värises, puistates liiva ja kivikesi, avanedes kui üüratu rauast suu, millest paistis aina punasem valgus. Balthazar hoidis hinge kinni. Kass oli veendunud, et suutis kaasavõetud raadiotehnikaga muuta neid armee eest nähtamatuks eeldusel, et nad endale tähelepanu ei tõmmanud, kuid vanad harjumused muutusid aeglaselt.

Pealegi oli rauast veduris nendega koos ka Surmaküünis, kes võis iga hetk näljaseks muutuda. Rahel küll kinnitas, et elajas oli kui suur koer, kuid see polnud suurem asi lohutus.

Siiski, nad olid olude sunnil katnud oma veduri puistatud laipadega, mida polnud võimalik läbistada, ning elajas suutis end lihamäe sees sõites üllatavalt rahulikuna hoida.

Ootamine andis mõtetele liiga palju ruumi. Guul oli ainus, kes tühja passis. Kõuts tegeles järgmise tehnilise vidinaga, lubamata end segada, Rahel aga rahustas pirakat elajat, kes võttis enda alla pool vaguni ruumist, rääkides temaga vaikselt juttu ja söötes talle maiustusi.

Nende tegevus oli täielik enesetapp. Mitte ükski tervemõistuslik olend poleks tuisanud vaenlase peauksest sisse, lootuses päästa oma kaaslased ja kogu baas hävitada. Neil oli küll omajagu trumpe tagataskus, kuid ainult kaks inimest ja kaks lemmiklooma ei saanud suurt mõju omada. Nende vastas oli rohkem kui tuhandepealine armee masinaid, elajaid ja olevusi.

Balthazar polnud veel kunagi varem Öiseid Päevi nii lähedalt näinud. Alles nüüd nägi ta ka punase valguse põhjust. Pirakad tuledega masinad nagu ratastel kastid veeresid mäest välja ja hakkasid vilgutama punast valgust taeva suunas. Ootasid nad sealt mingit ohtu? Suure tõenäosusega miski paugueelne tehnika.

Järgmiseks tulid skaut-droonid. Neid oli kümneid, kui mitte isegi sadu. Kuigi, mitte kõik ei suutnud lennata otse – Nõukogude tehnika võlu.

Masinaid tuli veel. Igaüks neist natukene isemoodi, kuid Balthazar suutis panna need oma peas mingitesse gruppidesse. Seal olid massiivsed hõljukitel tankid ja soomukid. Nende kõrval ja kohal rauast ämblikujalgadel putukalaadsed kõrged robotid. Ja siis ka inimeste sarnased kahejalgsed masinad, kel pea kaetud peegel-klaasist visiiriga.

See oli lõputu jada masinaid. Kõik tulipunased ja hambuni relvastatud.

„Kas sa tead, miks piraadid kandsid punaseid särke?” pomises kass vaikselt, märgates silmanurgast, et guul nägi kahvatum välja kui muidu.

„Ei. Miks?”

„Et veri ei paistaks välja. Siin on sama. Paljud neist on roostekäkid.”

„Kust sa tead?”

„Lainepikkustega. Tihedus on erinev. Rooste mõjutab…” alustas ta ja vaatas guuli poole. „Ah, las jää -”

„Hõkk! Hõkk! Hõkk! Rarhh!”

See hääl lõikas läbi lihast ja luust.

Balthazar vaatas kiirelt seljataha, kus Rahel juba kussutas suurt elajat, siis keeras pilgu tagasi vaateakna suunas.

„Persse!”

Kogu puna-armee tähelepanu oli hetkega neil. Siis algasid lasud.

„Minek!” karjus kass ja Täheke hakkas kurjalt urisema. Balthazar lükkas käigu sisse ja surus gaasi põhja. Möirates tormas Täheke läbi punase armee otse mäesuu suunas. Robotid lajatasid mütsatustega vastu veduri rauast keret. Ainus, mida Balthazar sai teha, oli vältida suuremaid masinaid, mis võisid oma massiga liikumise lõplikult peatada. See oleks olnud nende surm.

Kass mässas midagi raadiosignaaliga, kuid kui palju sellest abi oli, oli raske öelda.

Juba paistsid koopa suured lõuad.

Balthazar lükkas ballooni valmis, et saada sõidule lisavurtsu. Ta ei teadnud, mis neid koopas ootas, kuid sees võis olla rohkem peidupaikasid. Tee oli piisavalt vaba.

„Hoidke kinni!” Ta lasi ballooni surve kütusele peale. Hetkega sai rongist nimega Täheke surma küttev Ferrari, mis sööstis otsejoones avause suunas – robotid ja masinad lendamas tema ees kahte lehte laiali. Ka Tähekest katvad laibad pudenesid, kuid selle vastu polnud midagi teha.

Balthazar hoidis kramplikult roolist, kass lükkas küüned istmesse ning Rahel leidis tuge elajast, kes oli veduri tagaseina vastu litsutud ja jahmatusest oma keele alla neelanud.

„Natuke veel!... peaaegu…” urises kütt.

Balthazar jälgis, silmis paanika, kuidas koopasuu uksed hakkasid aeglaselt kinni vajuma – tõstes ka osa põrandast otse nende eest.

„Roo…oho..ooo..ohsteee!” karjus ta, kuid midagi teha enam polnud.

„Tümp! Tümp! Tümp!” põrkasid järgmised masinad üle veduri ning nad olidki sissepääsu juures.

Täheke põrutas maast tõusnud ukse otsa. Kui jalgratas, mil esiratas äkki kinni kiilunud, lendas kihutav vedur üle pea väravate vahelt sisse ja maandus raudpõrandale. Tähekesele kinnitatud laibad pakkusid pehmendust ning kuigi neid ei saanud lõigata ega tulistada, olid neilgi omad piirid. Veri, lihakäntsakad ja soolikad lendasid Tähekese alt laiali samas, kui see oma verisel rajal inertsist edasi libises.

Lõpuks, umbes sadakond meetrit sissepääsust, jäi Täheke pidama, tema sabas verine rada.

Balthazar oli esimene, kes toibus – ehk sellepärast, et tal ainsana oli turvavöö. „Šnitsel? Kombes?” päris ta kiirelt, lastes end rihmade vahelt lahti.

„Elus,” kähises kass ja köhis midagi punast.

„Rahel?” uuris Balthazar.

„Jah.”

Balthazar haaras relva ja piilus kummuli veduri laskeavadest välja.

Mäe tohutu uks nende selja taga oli just lõplikult sulgunud. Keegi neile järele ei jõudnud. Isegi kui Öised Päevad tahtsid tagasi tulla, oli uks aeglane.

Nende ümber oli pirakas tühi angaar. Nad pidid kiiresti tegutsema.

„Mis kurat teil juhtus?” uuris Balthazar, proovides veduri lömmis ust lahti saada.

„Lagrits juhtus,” sõnas Rahel.

„Lagrits?” kordas vihane ja väsinud guul.

„Mõistetav,” sõnas verine kass, potsatades mehe kõrvale. Ta jäi ukse seisukorda vaatama. „Ilma kangita me seda lahti ei saa.”

„Ära sa märgi!”

Kass turtsatas. „Rahel, sinu etteaste.”

Võttis paar hetke, kuni see mõte ka Rahelini jõudis. Ta tõstis oma verise väriseva käe ja näitas sõrmega ukse suunas. „Tupsu, äss!”

*

„Värdjad,” pomises kass, piiludes läbi võre angaari poole, kust kostus haukumist.

„Sa vihkad koeri nii palju?” uuris Rahel.

Kass turtsatas. Tema nägu oli kuidagi… täis tülgastust.

Rahel kergitas end avause juurde ja vaatas.

„Värdjad!” kordas varsti ka Rahel, kuid see polnud suunatud koertele, vaid nende loojatele. Need polnud mitte tavalised koerad. Need olid monstrumid. Osadele oli juurde õmmeldud lisapea või mitu – meenutades libahunti Rammsteini „Du Hast’i“ muusikavideost. Teistel olid lisajalad ning nad nägid välja nagu veidrad ämblikud. Leidus ka neid, kelle kehast punnitasid välja poldid ja rauast punnid.

Kahe paki Merekivide eest seisis Tupsu nende kõigi asemel ebardkoerade vastas ning Rahelile tundus see liiga vähe

„Puhas,” jõudis Balthazar mööda kitsast käiku nende juurde tagasi. „Kuigi liiga kaua ma siin ei soovita olla. See on reaktori õhutusava. Veel hullem, me peame minema reaktori kõrvalt läbi. Mina saan radiatsiooniga mõnda aega hakkama, aga…” Ta vaatas oma kaaslaste poole.

„Šnitsel ei saa,” sekkus Rahel.

„Oli seal vähemalt väljapääs?”

„Uks, mida saab vaid väljastpoolt avada,” vastas kütt.

„Sellist ust pole olemas.” nähvas kass. „Kuigi, kui juhtmed on radiatsiooni eest kaitstud, võib nendeni pääsemine rohkem aega võtta.”

Rahel piilus võre vahelt välja, kus Tupsu võitles endiselt koertega. Mitu kokkuõmmeldud elajat olid juba surnuna maas. „Kui me jõuaks nende laipadeni, saaksin ehk midagi radiatsiooni vastu.”

Balthazar köhatas vaikselt. „Tegelikult on eespool ka üks laip. Mul polnud muud valikut, kui ta maha võtta.”

*

Balthazar hoidis ühe käega kassi, kes pusis juhtmetega, ning teisega vedelikukotti, millest voolas kanüüli abiga RAD-Paka! looma naha alla.

„Meil on kolm minutit, mitte rohkem,” nentis guul, jälgides tühjenevat vedelikukotti. Ta ei teadnud selle täpset mõju kassidele, kuid inimesed said selle kogusega paari minutiga eluohtlikust seisust tagasi.

„Teen nii kiiresti, kui ma saan,” urises kass vastu, liigutades küüntega läbi juhtmepuntra.

Rahel oli uksest natukene eemal ja uuris laipa.

Mõõdult oli tegemist lapsega, kuid õlad olid laiad nagu täismehel. Millegipärast meenutas see Oompa Loompat radiatsioonikaitsekostüümis. Riietusel oli vaid väike visiir välja vaatamiseks, kõik muu oli kaetud.

Rahel keeras laiba selili, et visiirist sisse vaadata.

See laip oli müsteerium.

„Jäi midagi puistamata?” hüüdis Balthazar seljataha.

Rahel raputas pead. „Mul polnud lihtsalt valikut konsumeerida,” hüüdis ta vastu. „Ma proovin aru saada, miks.”

„Kas sa tõesti tahaksid teda konsumeerida?” tõstis Balthazar kulmu.

„Sa ei saa aru. Kõigi teiste laipade puhul on see valik vähemalt olemas olnud – olgugi, et mitteaktiivne. Siin polnud. See on kahtlane.”

Ta vaatas visiirist sisse, kuid seal paistis vaid pimedus.

„Balthazar?” sõnas Rahel ettevaatlikult.

„Mida?”

„Kas enne oli siin skafandri sees inimene? Hnkk…”

Rahel, silmad hirmust punnis, haaras skafandri käest, mis nüüd sulgus kiirelt tema kõri ümber. Balthazar oli hetkega kohal ja lõi rusikahoobiga Oompa Loompa maha tagasi. Nende seljataga kostus avaneva ukse heli. „Eluga!” lippas kass väljapääsu suunas, kanüülikott järele lohisemas. Rahel ja Balthazar olid tema sabas. „Puhas!” hüüdis kütt vilunult peale kiiret kontrolli järgmises ruumis.

Reaktori Oompa Loompa ajas end vaikselt püsti, kuid siis maandus nätsatusega tema visiiri peale WC pump, mis sundis ta siruli tagasi.

„Eest! Uks!”

Rahel tõmbas end koomale ning massiivne aknaga rauduks vajus otse tema nina ees alla.

„Mul polnud muud valikut, kui süsteem lühisesse lasta. Siit enam välja tagasi ei saa,” täheldas kass.

„Selge,” kinnitas Balthazar. Ta teadis, et tema reisikaaslased otsisid oma teed koju, seega arvestas juba sellega, et pidi tagasiteel üksi olema – eeldusel, et ta oli selleks ajaks üldse elus. „Edasi?” uuris Balthazar.

„Oota,” ütles Rahel, jälgides reaktoriruumist toimuvat.

Oompa Loompa kiskus pumpa oma näost nii üht- kui teistpidi, kuid kumm kummi vastas hõõrumine tegi kinnituse veelgi tugevamaks.

Rahel jälgis, kuidas WC pump eemaldas terve skafandri kiivri. Selle alt ilmus välja agoonias inimnäoga ligane lihamass, mille küljes kombitsad.

Rahel tundis, kuidas ta suu vajus lahti. See oli võigas, rõve ja kindlasti ebainimlik. Ometi see oli ju inimene ja teadvusel ja mõistusega inimene. Mida kuradit oli temaga tehtud?

„Ma ei tea isegi, mida sellise asja peale öelda,” pomises ta omaette.

„Au ja kuulsus sulle, oo Cthulhu, magagu sa veel kaua!”

Rahel saatis kassi suunas etteheitva pilgu.

„Mida? On ju kombitsad!”



13. Hõõguvalt punane

„Ruttu. Enne, kui keegi häiret annab!” Balthazar kihutas ees, võttes kahe lasuga maha järgmise Oompa Loompa, kes reaktoriruumi suunas liikus. Nende ees oli pikk haiglasinine ustega ääristatud koridor.

„Rooste!” urises kütt. Nad ei teadnud, kuhu minna. Pealegi võinuks igast uksest tulla vaenlane.

„Anna mulle kaks minutit,” sõnas Šnitsel, osutades lähedalasuva seinakonsooli suunas.

„Arvad, et leiad selle koha kaardi?” oli Balthazar skeptiline.

„Ei, ma leian midagi veel paremat: elektriskeemi. Rahel, puista sellest laibast Balthazarile veel üks relv ja siis hoia mind üleval. Mul on su konsooli vaja.”

Peagi oli Balthazar kahe .223 revolvriga valves, samas kui kass klõbistas Raheli konsooliga, mis oli ühendatud kohalikku võrku.

„Balthazar, tule korra siia,” hüüdis kass mõne minuti pärast. Guul tegi, nagu kästud. „Vaata seda trajektoori ja jäta meelde. Enne kui me liikuma hakkame, jooksutan ma süsteemi kokku. See ei luba umbes kümme minutit teisi uksi lahti teha, kuid ma olen veendunud, et annab ka meie kohalolust teada.”

„Sa oled kindel, et külarahvas on seal?”

„Ei, aga tõenäosus on suur. Eeldusel, et neil on vaja rahvast elus hoida, on neil tarvis inimesi õhuga varustada. Seal on kõige rohkem väravaid ja püsiv sundventilatsioon.”

„Reaktorikambris oli ju kah,” oli Rahel skeptiline.

„Mitte püsiv,” raputas kass pead. „Ma mõtlesin selle peale. Meie maailmas võiks see olla ka serveriruum, kuid siin sellist tehnikat ei leidu.”

Rahel noogutas.

„Parim juhtlõng, mis meil on,” sõnas kütt. Ta vaatas rohekat majakaarti helendaval konsoolil. Rooste, see kompleks oli suur – kaheksa korrust maa all ning viis maa peal. Kui nad pidid siin huupi jooksma hakkama, olid nad kiirelt surnud. Õnneks oli kompleks ka üsna praktiline ning ruum, milles oli sundventilatsioon, asus nendega peaaegu samal kõrgusel – nad pidid vaid ühe korruse jagu liikuma.

„Meeles,” kinnitas kütt.

„Sel juhul: Tähelepanu!” Kass toksis konsoolil küüneotsaga käsurea. „Valmis olla. Läks!” Ta vajutas kinnituse nuppu. Samal hetkel oli kuulda kõikide uste lukustusmehhanismi sulgemist. Kass tõmbas juhtmed seinast ja Rahel hakkas jooksma – Balthazar juba kaugel ees. Kütt kadus käänaku taha ja kostus laske, kuid nendele ei vastatud samaga. Balthazar tegi puhta töö. Peagi möödus Rahel kahest Oompa Loompa laibast – kolm kuuli mõlema keres, löga skafandrist välja voolamas.

„Kohe jõuame energiatootmisalast välja,” täheldas kass naise süles.

„Šnitsel, kuidas sul üldse on?” uuris Rahel hingeldamise vahel.

„Mida sa mõtled?”

„Siin on endiselt radiatsioon.”

„Viis elu üheksast,” köhis kass. „Saan hakkama.”

Balthazar peatus nurga ääres ja andis äkki käega märku ootamiseks.

Rahel aeglustas tempot, olles õnnelik võimaluse eest hinge tõmmata, ja liikus vaikselt lähemale.

„Mis on?” uuris kass vaikselt, kui nad guuli kõrvale jõudsid.

„Klaasist vaateaken. Täisulatuses,” sõnas Balthazar. „Siit minnes on meid kindlasti näha.”

Kass klõbistas naise käekonsooli peal. “Ringiga saab ka, aga siis kaotame vähemalt viisteist minutit. Trepikäik on selle koridori lõpus.”

Balthazar noogutas mõtlikult. Kassi ukselukustustrikk oli endiselt avastamata, kuid see võis juhtuda igal hetkel. Neil polnud mõtet liialt aega raisata, teades, et varsti on nii ehk naa kõik silmad nende peal.

„Balthazar,” sõnas Rahel ja hetkega oli naise käes rauast pann.

„Kust sa…?” tegi mees suured silmad.

„Aatomik laseb mõnda asja peidus kaasas kanda,” muigas naine rahulolevalt. „Poleerisin seest hambapastaga ära. Peaks üsna hästi peegeldama.”

Balthazar vaatas panni. Korraks oli tema näol segadus, siis see selgines. „Hea mõte.”

Kütt asus panni abiga ruumi vaatama, samas kui Rahel ja Šnitsel ootasid läheduses.

„On sul aimu, kuhu meie kaks peaks minema?” uuris Rahel kassilt.

Šnitsel kergitas kulmu. „Sa oled kuidagi muutunud. Kahtlane.” Siis vajus kassi näole lai muie. „Jah, ma tean, kuhu me… ”

Ülejäänud lause summutati revolvrilaskude poolt.

Balthazar oli avanud tule. Otse läbi klaasseina.

*

Rahel vaatas ruumis ringi. Tema ees oli suur operatsioonisaal, selle põrand paksult klaasikilde täis. Kildude vahel vedelesid surnud Oompa Loompa laadsed olevused, nende löga voolamas põrandale.

Õhus oli tunda vere, metalli, steriliseerimisvahendite ja püssirohu vänget haisu.

Ruumis olid mitmed masinad, mis tekitasid helisid. Oli midagi lõõtsa taolist, mis käis kokku ja lahku. Siis oli masinavärk, kus mingi instrument liikus kaheksa-kujulisel trajektooril, tilgutades midagi iga kord, kui alla jõudis. Veel miski, mis tekitas püsivat piiksumist.

„Balthazar! Küll mul on hea meel sind näha!”

Rahel pöördus hääle suunas ning nägi nüüd, kuhu kõik masinatest tulevad voolikud, juhtmed ja kanalid viisid. Balthazari ees oli operatsioonilaud ning sellel inimpea. Elus inimpea.

„Balthazar! Ma ei tea, mida nad minuga tegid, aga ma ei tunne oma jalgu,” jätkas pea.

Kütt vaikis.

„Ainult jalgu?” pomises kass, kuid Balthazar tõstis käe, et loom vaikiks. Siis võttis guul initsiatiivi.

„Mäx, sõber, mul on hea meel, et ma su üles leidsin,” tõmbas ta sõbraliku maski ette. QTead sa, mis teistest sai?”

Mäx vaatas maha või vähemalt proovis seda teha. Olles vaid pea operatsioonilaual, oli maha vaatamine üsna võimatu.

„Ma kardan, et kõik teised on surnud.”

Balthazar tõstis kulmu. „Räägi.”

„Nad tulid niipea, kui te olite ära läinud,” ohkas Mäx. „See värbaja oli lõks, et saada sõdalased külast välja.” Ta pidas hetke pausi, justkui meenutades. “Nad panid meid kõiki samasse puuri. Tiina, Joonas ja Maku viidi esimesena. Nad tahtsid nende peal mingit närvigaasi testida.” Mäx ohkas. „Ma tegin siis vea, et rääkisin sellest ka teistele, ja me proovisime põgeneda. Mõned lasti selle peale kohapeal maha, teised püüti uuesti kinni. Eksperimendid aga jätkusid.”

Mäx vaatas kaugustesse.

„Me olime lihtsalt laboriloomad,” ohkas ta. „Mind jäeti viimaseks. Neil oli minu jaoks mingi eriline projekt, kuna ma mõistsin nende keelt.”

Ta silmad tõusid Balthazari suunas tagasi. „Ütle mulle ausalt, mida nad minuga tegid?” Tema hääles oli õud ja hirm. Ta teadis, mis rõvedusteks olid punased valmis.

„Nad jõudsid sind vaid tuimestada,” lohutas Balthazar. „See läheb üks hetk üle. Me jõudsime õigel ajal, enne kui nad operatsiooniga pihta jõudsid hakata.”

Mäx ohkas kergendunult.

„Jumal tänatud. Siis saame ühiselt need sitad põrgu poole saata,” sõnas Mäxi rääkiv pea.

„Just nii, semu,” Balthazar ohkas ja vaatas oma kaaslaste poole. Tema silmis oli kui elav tuli.

„Rahel, mul on tarvis, et sa puistaks mulle mõned väga spetsiifilised asjad.

*

Balthazar lubas neile kakskümmend minutit, et siis saata kogu see kupatus taeva või pigem põrgu poole teele. Rahel oli, Balthazari palvel, tõmmanud operatsiooniarstide jäänustest tuumapommi ning lisarelvi, et Balthazar saaks ennast nii kaua kaitsta. Kass oli kindel, et sellele plahvatusele järgnesid ka reaktorite omad.

Kakskümmend minutit – sama palju oli veel Mäxil sellises olekus elada. Vähemalt ei lahkunud ta siit elust üksi, nii nagu paljud teised külaelanikud seda viimase nädala jooksul tegid.

Nad olid juba tükk aega jooksnud. Roninud läbi kivist tunnelite, mis meenutasid koobast ennast ja pugenud läbi rauast käikude, mis meenutasid allveelaeva sisemust.

„Aeg?” uuris kass, tuisates eespool.

„Viisteist minutit,” hüüdis Rahel, vaadates konsooli. Operatsioonisaalis oli seinakell ning nad olid enne liikuma hakkamist teinud kindlaks, et kellad olid sünkroonis. Lisaks asus otse tuumalõhkepea all väike kellaga lõhkepakett, kindlustamaks, et plahvatus toimus isegi siis, kui Balthazariga midagi juhtus. Muidugi oli ka võimalik, et mõni punastest avas tuumapommi suunas tule. Sel juhul polnud midagi teha.

Äkki hakkasid laes jooksvate tilkuvate torude vahel vilkuma punased tuled. „Nõukogude rahvas, me oleme rünnaku all!” teatas vali mehaaniline hääl, mis kajas üle terve baasi. „Meie seas on kapitalistide spioonid, kes tahavad meilt röövida meie igavese rahu ja tuleviku. Kes…”

„Rahel, ole valmis laskma!” sajatas kass, ignoreerides valju häält.

Samal hetkel tekkis silmapiirile relvaga jooksev Oompa Loompa. Rahel saatis WC pumba lendu, sõdur lendas sellest selili ja tema kuulirahe maandus laes, kust kukkus torujupp otse sõduri peale.

Kass tegi suuri silmi.

„Mul oli aega harjutada,” kommenteeris Rahel. „Kuhu edasi?”

„Paremal ümber nurga, siis oleme kohal!” sõnas kass.

Peagi oli Rahel oma panniga nurga juures ning ühiselt vaadati peegeldust sellel. „Ukse võin ma lahti sundida, kuid nende valvurite vastu ma ei saa,” sõnas kass mõrult.

„Kas need pole siis robotid?” oli Rahel üllatunud.

„Biorobotid,” täheldas kass. „Ma arvan, et nad tahtsid midagi sellist ka Mäxist teha. Suure tõenäosusega üsna rumalaks tehtud, teistmoodi nad ei kuuletuks. Koodiga neid ei kontrolli. Palju meil aega on?”

„Kolmteist minutit.” Rahel vaatas seljataha. „Mul on üks mõte. Saad sa kuskilt siit ukse lahti teha?”

Kass vaatas seinal jooksvaid juhtmeid. „Võimalik.”

„Sa võta uks endale, ma proovin robotitega toime tulla.”

„Ära surma saa,” urises kass läbi hammaste ja ronis seina äärde juhtmetega mässama.

„Tean, tean, ilma minuta sa koju ei pääse,” muigas Rahel.

*

„Seltsimees!” ähvardas biorobot lähenevat sõdurit. Viimane liikus natukene imelikult, kuid ta ei suutnud täpselt mõista, mis valesti oli. Kuna aga ähvardamine ei toiminud ja seltsimees ei taganenud, avas robot tule. Sama tegi ka teine robot.

Lähenenud sõdur seisis keset kuulirahet ja ei teinud teist nägugi. Kuulid tabasid teda, kuid ei omanud mõju.

Järelikult liiga vähe kuule! Kaitserobotid lasid täistuuridel.

Niipea, kui nende relvad tegid laskmise asemel „Tsk-tsk-tsk”, hüppas sõduri tagant välja naine ning saatis  - „Plump! Plump!”- mõlema roboti visiirile WC pumba. Salve vahetamine võis olla küll refleks, kuid nüüd ei näinud nad enam, kuhu nad lasid. Robot hakkas huupi tulistama. Raheli järgmine pump suunas roboti tule otse teise masina peale. Kolmas sundis masina aga koperdama, mille peale sõitis see teisele, juba auguliseks lastud robotile otsa.

Kõlas vaid kaks väiksest plahvatust.

Siis avanesid uksed.

„Üheksa ja pool minutit,” teadvustas Rahel kassile, kes äkki tema kõrvale ilmus.

Šnitsel vaatas käru külge teibitud sõduri laipa, mida hoidis püsti sama metalltala, mis laest kukkus, seejärel biorobotite jäänuste suunas. Rahel oli tõesti muutunud.

Koridorist, kust nad just tulid, kostus jooksumüdinat.

„Peni!” kalpsas kõuts uksest sisse. Rahel järgnes sabas, tõmbas ukse kinni ja surus oma päris-mängu-relva ukselinkide vahele, et keegi neid segama ei tuleks. Ukse tagant kostus hääli.

„Sa räpane rakats!” urahtas kass ringi vaadates. See ruum oli peaaegu sama suur kui angaar. Masinaid oli palju. Tal oli vähem kui kümme minutit, et saada aru, milline masin neist see õige oli, ning seda ka seadistada. Šnitsel kalpsas suurte hüpetega peakonsooli suunas. „On sul mu konsooli vaja?” uuris Rahel valjuhäälselt.

„Vist mitte!”

„Seltsimehed!” kostus hääl ukse tagant. „Teil pole kuhugi põgeneda. Ühinege meiega.” Samal ajal oli kuulda, kuidas ketaslõikur käima tõmmati.

„Vau, milline lahkus,” urises kass peakonsooli uudistades.

Seda infot oli liiga palju. Tal polnud aega!

„Mul on üks mõte!” hüüdis Rahel ja astus kohta, kus mitu masinat asusid lähestikku. Ta tõstis oma käed ette.

Maailm jäi seisma.

Kass vaatas ühelt masinalt teisele. Kõigil neist olid nüüd tõlgitud nimed ja hetkeolukord pea kohal. „Pole paha.” Ta jättis kõik info kiirelt meelde. „Järgmised!”

Rahel lasi käed alla, liikus järgmiste masinate vahele ja peatas uuesti aja.

„Masin sinust vasakul,” sõnas kass. „Ei, see teine vasak. Laienda infot.”

Rahel tegi nagu kästud ja lasi ka ise silmadega üle teksti. Tema seda ei mõistnud, kuid ilmselgelt oli kassi jaoks see selgem

„Peni neid punaseid võtaks!” urises Šnitsel.

„Mis on?”

„Meid toodi sellega siia, kuid sellega saab ainult teisest dimensioonist… maailmast… tead küll, mida ma mõtlen… materjali tõmmata. Sedagi ehku peale.”

„Materjali?” kordas Rahel. Siis meenusid talle Mäx ja biorobotid. Punaste jaoks oli kõik materjal. „Sa seda saatmiseks ümber seadistada ei saa?”

„Kui ma saaksin selle kallal paarkümmend aastat töötada, siis äkki saaks,” turtsus kass. QMe tuleme maailmast, kus me pole suutnud isegi mitte erinevate dimensioonide olemasolu tõestada. Mul pole õrna aimugi, kuidas see töötab!”

Rahel krigistas hambaid. Nende plaan koju tagasi jõuda oli luhtunud. Oli kõik nende eelnev töö asjatu? Tulid nad siia puhtalt selleks, et otsa saada?

Rahel ragistas pead.

„Otsime siis mõnda muud masinat, mis laseks meil põgeneda?” pakkus ta. Vähemalt said nad äkki ellu jääda. Rahel ja Šnitsel, kahekesi tühermaal. Talle meenus päev, kui ta varemete vahel vanni võttis. See polnudki ju tegelikult nii hull.

„See siin on eksperimentaalne ja lisaks Nõukogude kvaliteediga. See on ohtlikum kui Vene rulett. Õigupärast on imeks pandav, et me ei maandunud sisse-transportimise ajal kivis,” urises kass.

„On sul paremaid mõtteid?”

Nende kohal hõljusid juba numbrid, mis lugesid kümnest alla. Täpsussihtimine hakkas otsa saama. Kui nad kohe midagi ette ei võtnud, olid nad varsti surnud.

Kass vaikis, seejärel köhatas. „Võta järgmine sats.”

Rahel kiikas ukse poole. Üks uksehing oli juba läbi saetud ning teisega alustatud. Ta pidi kiirelt tegutsema. Ta valis mõttes koha välja, lasi käed alla, tormas ette ja tõstis käed uuesti silme ette.

„Käes! Sinu kõrval!” hüüdis kass. „Vostok 13. Nad pidid seda just täna inimesega proovima.”

„Mida see teeb?”

„Viib meid ajas tagasi. Teoorias. Praktikaks on see õnnemäng.”

„Ma vajutan siis ise nupule,” sõnas Rahel. „Mu õnn on üle kahesaja.”

„Kuidas…?” oli kass üllatunud.

„Mu mutatsioon muudab radioaktiivsuse õnneks ning meie õnneks on seda radioaktiivsust siin palju.”

„Ja varsti veel rohkem,” muigas kass. „Peni mind võtku, aga siis võib see isegi toimida. Hüppa sisse ja pane rihmad peale. Ma hangin esialgse voolu käivitamiseks.”

„Tee kiiresti.”

„Just nii, Rahel!”

Rahel lasi käed alla ning mõlemad said taaskord liikuda. Kiirelt tegi ta masina luugi lahti ja liigutas end pehmendustega istmesse. „Üks minut!” hüüdis ta niipea, kui sai rihmad peale.

Ruumi rauast uks lendas kolinal eest ja õhk oli hetkega täis kuule. Kogu oma jõudu kokku võttes kalpsas kass tiigrihüpetega Vostoki poole. Rahel jälgis seda kõike läbi luugi ja tõstis äkki käed enda ette. Maailm jäi seisma…ja kass köhis verd.

„Peni, kui napp,” sõnas loom ja libistas end õhus seisva kuuli otsast ära. Kuul oli läbistanud vaid lihase, kuid ei jõudnud veel sisemist verejooksu põhjustada.

„Mu viimane elu,” köhis kass, võttis end maadligi ja jälgis Rahelit.

Niipea kui naine käed alla lasi, spurtis verest nõretav loom masinasse ja Rahel tõmbas luugi kinni. Uks fikseeritud, võttis Rahel kassi sülle. Šnitsel oli soe, märg, kleepuv ja punasem kui varem.

„Ma oleks pidanud ühe süstla alles jätma,” pahandas Rahel iseendaga.

„Jään ellu,” kähises kass.

Punaväed andsid tuld. Õnneks oli nende enda masin ehitatud piisavalt tugev, et kaitsta kuulide eest. Masinas sees kostus see kui rahe plekk-katusel.

„Õnn kakssada?” turtsatas verine kass. „Seda on meil vaja.”

Ta vaatas masina konsooli poole. „Sa pead vajutama samal hetkel, kui plahvatus käib. Särts on olemas, kuid põhienergiaks on ümberringi toimuvad plahvatused. Koos Nõukogude eksperimentaalse tehnikaga on see kõige halvem kombinatsioon üldse. Ainus, mis on natukenegi meie poolt, on sinu õnnelik käsi.”

„Ja kui see töötab, siis see viib meid…?” uuris Rahel, silmitsedes konsooli, mis näitas viimast seitset sekundit.

„Kui see tõesti õnneks läheb, olen ma vabatahtlikult Teie Kuninglik Kõrgeausus Söör Šnitsel Mullike ja meie oleme küll samas maailmas, kuid kolmkümmend kuni viiskümmend aastat ajas tagasi.” Kass köhatas juhtimispuldile korraliku vereläraka. „Täpselt on raske öelda. Igal juhul saame päästa nii Balti küla kui Balthazari ja äkki ka palju teisi.”

Kui see kõik oleks olnud vaid nii lihtne. Kass teadis, et Balti küla päästmine tekitas ilmselge paradoksi. Kuid hetkel oli tarvis uskuda.

„Šnitsel ja Rahel kahekesi tühermaal.” Rahel muigas. „Teie Kõrgeausus, kas te saadaksite mind, et maailma paremaks muuta?”

„Jah, sa igavene Roomba!”

Rahel ootas, kuni luger jõudis nullini, surus kassi kaissu ja vajutas punasele nupule.


---------------------------------------------------------- 

Punaste liivade maailmas kõlanud laulud:

(1) Jamaika hällilaul - A. Oit / H. Karmo. Esitab: Kalmer Tennossaar.

(2) Lihtne lauluke - V. Ojakäär / R. Simson. Esitab: ansambel Laine.

(3) See on hea! - F. Mandre / H. Karmo. Esitab: Els Himma ja sõbrakesed.

(4) Päike on hõõguvalt kuum (Cuando Calienta El Sol) - C. R. Rigual / H. Karmo. Esitavad: V.Marken, K.Terasmaa, T.Varts, E.Klas.

(5) Olematu laul - V. Ojakäär / L. Tungal. Esitab: Helgi Sallo.

(6) Julge laul (Take Me In Your Arms) - T. McCaulay, B. Mason / H. Karmo. Esitab: Ivo Linna.

(7) See on hea! - F. Mandre / H. Karmo. Esitab: Els Himma ja sõbrakesed.

(8) Tihemetsa Tiina - V. Ojakäär / Ain Kaalep. Esitab: Eesti Raadio Meeskvartett.

(9) Kui kõnnib mannekeen - A. Haug / H. Karmo. Esitab: Vello Orumets.

(10) Vilistan ikka - J. McHugh, Melle Weersma / J. Remmelgas, T. Targama. Esitab: Artur Rinne ja orkester.

(11) Rohelised niidud - F. Miller / H. Karmo. Esitab: Eesti Raadio Meeskvartett.

(12) Viljandi serenaad - R. Valgre. Esitab: Eesti Raadio Meeskvartett.

(13) Kosmos-Maa (Telegram Of Love) - J.D. Denny, S. Assenza / H. Karmo. Esitavad: Kalju Terasmaa ja Anu Anton. 

SUPAYA

These charactrs take
nflence fromLaDiabada
PunefaanAndean ok dance
from the ltplno Regan
Pre-Cokambian mythology
mixeswith Judeo Cvistian
theokogyandresuitsin
reigous synretism,a
byproductofthe “estirpation
of doltres”, apractics used
tocolonise the way of thking
of thenatve pecple.

MIIKAEL JEKIMOV

— MIIKAEL JA MAAILMAD

16. jaanuar 2026 kell 18.30
Siidalinna raamatukogu rédusaalis

Intervjueerivad Manfred Kalmsten ja Liiiili Suuk

Lisainfo: 683 0917 voi Is@tln.lib.ee
NB! Salvestatakse ja pildistatakse!

Uritus on tasuta!

Tallinna
Siidalinna raamatukogu

The TRUJILLO
connection

The first Peruvian Cyberpunk
story ever published, as a
black and white photocopy
fanzine, is called IQUITOS. It
follows up Xolo's steps after
his TRUJLLO story.

Iquitos is a big city in the
Peruvian jungle. From there it
was easy to make him cross
paths with Lila.






